ފެންހަފު (2 ވަނަބައި) – Esfiya – Dhivehi Vaahaka Site\nފެންހަފު (2 ވަނަބައި)\n- by Asad - 0- October 24, 2014\nކުއްލިއަކަށް އަހަރެންގެ ހަނދާނަށް އައީ ކެމެރާގެ ވީޑިއޯގެ ހަނދާނެވެ. ފުލުހުންނަށް ދިން ބަޔާނާއެކު އެވީޑިއޯ އަހަރެންނަށް ދެވިދާނެއެވެ. އަވަހަށް ކެމެރާ ނަގައި ބަލައިލީމެވެ. އެކަމަކު ކެމެރާގެ ބެޓެރިވަނީ މުޅިން ހުލިވެފައެވެ. އަވަހަށް ކެމެރާ ތާރޖަށްޖަހައި ކެމެރާގެ ކާރޑްގައި ހުރި އެއްޗެހިތައް އަހަރެން ލެޕްޓޮޕަށް އަޅައިލީމެވެ. އަހަރެން އެ ވީޑިއޯ ހުޅުވާލީމެވެ. ފަހަރަކު ވީޑިއޯއެއް ވަރަށް ފަރުވާތެރިކަމާއެކު ލަސްލަހުން އަހަރެން ބަލަން ފެށީމެވެ. ފާހަގަކުރެވޭ ބައެއް މުހިއްމު އެއްޗެއް ލިޔަމުން ދިޔައީމެވެ.\n“ދަރިފުޅާ!” އަހަރެންނަށް ހޭލެވުނީ މަންމަ ގޮވުމުންނެވެ.\n“އާ… މަންމާ.. އަހަރެންނެއް ނުނިދަމޭ…” ޓަކި ދެމުންދިޔަ މަންމައަށް އަހަރެން ބުނީމެވެ.\n“އާދޭ ސައިބޯން…” އާ މިދަނީއޭ ބުނެފައި އަހަރެން ލެޕްޓޮޕް ނިއްވައިލާފައި ލެޕްޓޮޕްގެ ވޮށިފިލާ މަތީގައި ހުރި ނިދިކުޅުތައް ފޮހެލައި ލެޕްޓޮޕް ލައްޕައިލީމެވެ. ދެލޯ އުނގުޅަމުން ގޮސް ފާޚާނާއަށް ވަދެ ތައްޔާރުވެލައިގެން ކޮޓަރިން ނުކުތީމެވެ. އޭރު މަންމަވީ ހިޝާމްގެ މަންމަގެ ގާތުގައިކަމަށް އަހަރެން ޔަޤީންކުރީމެވެ. އަހަރެންގެ ސާމާނުތައް ދަބަހަކަށް ލުމަށްފަހު ކުޅިޔާ ދިމާއަށް ދިއުމަށް ތައްޔާރުވެލީމެވެ.\nއަހަރެންގެ ސާމާނުތައް ހިފައިގެން ކުޅިޔާ ދިމާއަށް މިސްރާބުޖެހީ ހިޝާމްގެ މަރު އިތުރަށް ތަޙުޤީޤް ކުރުމުގެ ބޭނުމުގައެވެ. އެކަމާ ބެހޭ ހުރިހާ މައުލޫމާތެއް ހޯދުމަށެވެ.\n“ސިމާހު… މިއަދު ޗުއްޓީއެއް ނޫންތަ…؟” ފުލުސް ޔުނީފޯރމް ލައިގެން ހުރި ސިމާހުއާ ދިމާއަށް އަހަރެން ބުނީމެވެ.\n“އާ… އަހަރެންވެސް ބޭނުމޭ އަހަރެންގެ ރަހްމަތްތެރިޔާއަށް އެވީގޮތެއް ބަލަން…” ސިމާހު ފުލުސް ދޮންކުލައިގެ ޓޭޕްފަށް ހިއްލައިލަމުން އަހަރެންނަށް ޚާއްޞަ ކާޑެއް ދިއްކޮށްލިއެވެ. އޭރު ކޮންމެވެސް ވަރަކަށް މީހުން ޓޭޕްފަށުގެ ބޭރުގައި ކުޅިޔާ ދުރުގައި އާގަމަވެފައި ތިއްބެވެ.\nއަހަރެންނަށް ލިބިފައިވާ ހުރިހާ މައުލޫމާތެއް މައްސަލައާއި ހަވާލުވެގެން ހުރި އިސް ސަރޖެންޓަށް ކިޔައިދިނީމެވެ. އަދި ވީޑިއޯވެސް އެމީހުންނާ ހަވާލުކުރީމެވެ. އޭރު ތިން ޑައިވަރުން ކުޅީގެ ތެރެޔަށް ފީނަމުން ދެއެވެ. އަހަރެން ކެމެރާގެ އެހީގައި ފޮޓޯނެގުން ހުއްދަ ހިސާބުތަކުން ފޮޓޯތަކެއް ނެނގީމެވެ. އަހަރެން ކެމެރާ ނިއްވާލުމަށްފަހު ކޮނޑުގައި އަޅުވައިލަމުން ހިޝާމް އޮތް ފާލަމާ ދިމާއަށް ބަލައިލީމެވެ. އޭރުވެސް އަހަރެންނަށް އެ މަންޒަރު ސިފަވާކަހަލައެވެ. ލޯމަތީގައި ފަސޭހަކަމާއެކު އެތަން ކުރެހި ކުލަ ޖެހެމުންދެއެވެ.\n“ސަރ! އަޅުގަނޑުގެ ޚިޔާލަކީ އެދިމާއިން އެތެރެ ފުރަތަމަ ސާރޗުކުރުން…” އަހަރެން ހިޝާމް ގެބުނު ދިމާއަށް އިޝާރާތްކޮށްލީމެވެ.\nއަހަރެން އުނގުމަތީގައި ލެޕްޓޮޕް ބައިންދާލައިގެން ޚަބަރު ދަބަރު ޓީވީ.އެމް.އާ ހިއްސާ ކުރަމުން ދިޔައީމެވެ. ވާނުވާ ވަރަށް ރަނގަޅަށް ވަރަށް ތަފްސީލުކޮށް ފޮނުވަމެވެ. އަވަސް ޚަބަރެއްގެ ގޮތުގައި އެޚަބަރު ރާއްޖޭގެ ގިނަ ޢަދަދެއްގެ ސައިޓުތަކުގައި ހުއްޓައި އަހަރެން ދުށީމެވެ.\nއަހަރެން އެނެއްކާހެންވެސް ކުޅިން ނެގުނު އެއްޗެހިތައް ބަލައިލުމަށް ދިރާސާ ކުރުމަށްޓަކައި ކުޅި ކައިރީގައި ހަދާފައިވާ ވަގުތީ ޓެންޓަށް ވަނީމެވެ. ކުޅީގެ ތެރޭގައި ހިމެނޭ ކުނިބުންޏާއި ވިހަ މާއްދާތައް އެކުލެވޭ ބައެއް ސާމާނު އެތަނުގައި ހުއްޓެވެ. އަދި އެކި ބާވަތް ބާވަތުގެ މަސްމަހާ މެއްސާއި މުރަކަފަދަ ތަކެތި އެތަނުގައި ފުޅި ފުޅިއަށް އަޅައި ބަންދުކޮށްފައި ހުއްޓެވެ. އަހަރެން ފަހަރަކު އެއްޗަކަށް ނަޒަރު ހިންގަމުން ގޮސް ލޮލުގައި އަޅައިގަތީ ދިގުކޮށް އޮތް ވެނެކެވެ.\nއެއީ ވެނެއް ނޫނެވެ. އޭތީގެ ގައިގާ މަޑު ޗޮކްލެޓުކުލައެއް ހުއްޓެވެ. ނޫނީ އެއީ ހުދު ކުލައެކެވެ. އޭގެ ގައިގާ ގަދަޗޮކްލެޓް ކުލައިގެ ބަދަ ބަދަ އިންޗިއަކުން އިންޗިއަކުން ދުރުދުރުގައި ހުއްޓެވެ. ބޮލުގައި ހުރީ ކަޅުކުލައެކެވެ. ބޯ އެންމެ ވައްތަރީ ހަރުފައެއް ނޫނީ ނަންނުގައްޗެއްގެ ބޮލާއެވެ. އަހަރެންނަށް ގަދަކަމުން ހިންދިރުވާލެވުނެވެ. އޭގެ ނަގޫ ފިންސެއް ގޮތަށް ފަޗާސްވެފައި ހުއްޓެވެ. ވެނަކަށް ވުރެއް މާ ހިމައެވެ. ވެނަކަށް ވުރެއް މާ ދިގެވެ. އެއްމީޓަރު އޭގެ ގައިގާ ހުރުމުގެ ސަބަބުން އޭތި ލައިފައިވަނީ ޓޭންކަށެވެ. ޓޭންކުގެ ބޭރުގައި “ފެންހަފު” ލިޔެ ލޭބަލްކޮށްފައިވެއެވެ. އެ ޓޭންކުގެ ބޭރުގައި ވާ ނިޝާނުން އެއީ މިހާރު ދިރާސާ ކުރަމުންދާ އެއްޗެއްކަން އަހަރެންނަށް އެނގުނެވެ.\nއަހަރެން އަވަހަށް ބޭރަށް ނުކުމެ އިންޓަރނެޓުގެ އެހީ ހޯދުމަށް މަސައްކަތް ފެށީމެވެ. އެކި ސާރޗް އިންޖީނު ތަކުގައި ލެޓިނުންނާއި ދިވެހިން ފެންހަފު ލިޔުނީމެވެ. އެކަމަކު އެއްވެސް ކުރިއެރުމެއް ނުލިބުނު ތަނުގައި އެއްވެސް މަގެއް ނުފެނުނެވެ. އަހަރެން އިރުކޮޅެއް ވަންދެއް ލެޕްޓޮޕްގެ ސްކްރީނަށް ގެއްލި އިދުމަށްފަހު، ލެޕްޓޮޕުން ދިވެހިބަސްފޮތް ހުޅުވައިލީމެވެ. އަހަރެންނަށް އަވަސްއަވަހަށް އެބަސް ހޯދައިލެވުނެވެ. ދިވެހިބަސްފޮތުން ދެއްކި ގޮތުން އެއީ ފެންހަރުފައިގެ އެނެއް ނަމެވެ. އަހަރެން އެނެއްކާހެން އިންޓަރނެޓްގައި “ސީ ސުނޭކް” ޖަހައިލީމެވެ. އެކި ވައްތަރު ވައްތަރުގެ ހަރުފަތައް އަހަރެންގެ ލޯ މައްޗަށް ފެންނަމުން ދިޔައެވެ.\nފަހަރަކު ހަރުފައަކަށްފަހު ހަރުފައެއްގެ ފޮޓޯތައް ބަލަމުން ދަނިކޮށް އަހަރެންގެ ލޮލުގައި އަޅައިގަތީ “ބީޑެޑް ސީ ސުނޭކް”އެވެ. އެ ފެންހަރުފަޔާ ފެންހަފާ އެއްވެސް ތަފާތެއް ނެތެވެ. އަހަރެން އެޔާ ބެހޭ މައުލޫމާތުތައް ކިޔަން ފެށީމެވެ.\n“ސަރ… ރިސާރޗް އިސް ކޮންޕުލީޓް…” އަހަރެން ސިއްސައިގެން ދިޔައީ ޓެންޓުން ނުކުތް ހުދުކުލައިގެ ކޯޓެއް ލައިގެން ހުރި މީހަކު ކުއްލިއަކަށް ސާރޖެންޓާ ވާހަކަ ދައްކަން ފެށުމުންނެވެ. “ވިކްޓަމްސް އެމަރުވީ މި ފެންހަފުގެ ވިހައިގެ ސަބަބުން… އެއީ ހިޝާމްގެ ގައިގާ ހުރި ޓޮކްސިކާއި ފެންހަފުގައި ހުރި ޓޮކްސިކް އެއްސަތޭކެ އިންސައްތައިން ޕޮޒެޓިވް ވުމުން…” އެމީހަކު އިނގިރޭސިއާއި ދިވެހި ބަސް މަސްހުނިކޮށްގެން ހިޝާމްގެ މަރުގެ ސިއްރު ހާމަކުރިއެވެ.\n“އޯކޭ! ލެޓްސް ޕެކް އަޕް…” ސަރޖެންޓް އިނގިރޭސި ބަހުން ހުރިހާ އެންމެނަށް ކޭސް ބަންދުކުރުމުގެ ސިގްނަލެއް ދިނެވެ. އެއީ ކުޅި ތެރެއިން އެފަދަ ފެންހަފެއް ނުފެނުމުގެ އިތުރުން ހިޝާމްގެ މަރުގެ ހަޤީޤަތުގެ މޫނުމަތި ފެނި ހާމަވުމުންނެވެ. ހުރުހާ ފުލުހުން އެއްއަޑުން ސަރޖެންޓުގެ ބަހަށް ކިޔަމަންވިއެވެ. “ސަރ! ޔޭސް! ސަރ!”\n“ނޫން… އަދި ނުއެއްނިމޭ… ދެން ޤާތިލަކީ އެނިކަމެތި ފެންހަފުތަ…؟” އަހަރެން ވާހަކަ ދެއްކީ ސިމާހުއާއެވެ.\nސިމާހު މޭޒުމަތީގައި ހުރި ކޮފީތަށިން އެއްބައި ބޮއެލިއެވެ. ސިމާހު ތުންފަތުގައި ހޭކުނު ބައި ދުލުން ފޮހެލަމުން ބުނެލިއެވެ. “ހަމަޖެހިބަލަ! ތިތަނުގައި އިށީދެބަލަ! މިއީ ރެސްޓޯރެންޓެކޭ!”\n“ނީށީދެވޭނެ! ފެންހަފަކީ ރާއްޖޭގައި އުޅޭ އެއްޗެއްވެސް ނޫން. ދެނޯ؟ ކާކު އެނގެނައީ މިކޮޅަށް؟ ކަމޯން ބުރެއިން… ވިސްނަބަލަ!” އަހަރެން އެތަނުގައި ދެކޮޅަށް ދެކޮޅަށް ހިނގަންފެށީމެވެ. “ޔޭސް! ޔޭސް! ހަދާންކޮށްބަލަ! އަހަރެމެން ކުލާސް މާއިޒު.” އަހަރެންނަށް ކުއްލިއަކަށް އެއްޗެއް ވިސްނުނެވެ.\n“މާއިޒް… މާއިޒް… ނޭނގުނު…”\n“ހުމް. މާއިޒް. ފިނިހިޔާގޭ… މާއިޒް”\n“އެނގޭނެ!ސިމާހު ކަމޯން. ނައިންގަ އުޅުނެއްނު؟ ވަރަށް ފޮނިވާނެ.”\n“މާއިޒް… ވަރަށް ޕާރޓޭ ސުޓައިލްވާން އުޅޭނެދޯ؟”\n“ޔަރ. އޭނާ ވަރަށް ގެންގުޅޭނެ ޕެޓްސް. އޭނާ ވަރަށް ލައިކްވާނެ ޖަނަވާރު ދެކެ.” އަހަރެންނަށް ލިބުނު ޚިޔާލުން ނެށެން ފެށުނެވެ. ބޮލުގެ އިސްތަށިގަނޑު އަތުން ހާވައިލެވުނުއިރުވެސް އަހަރެންނަށް ނޭނގުނެވެ. “ގުޅަބަ! ސަރޖެންޓަށް. ބުނޭ އަހަރެމެންގެ ވާހަކަ. އެއީ އޭ ކުށްވެރިއަކީ…”\n“މޭން ނެތް އެއްވެސް އެއްޗެއް…” ސިމާހު ފިނިހިޔާގެއިން ނުކުމެގެން އައިސް އަހަރެންނާ ދިމާއަށް ދެކޮނޑު އަރުވާލިއެވެ.\nއަހަރެން ކައިރީގައި އޮތް ފުލުސް ކާރުގެ މަތީގައި ކަނާއަތުން ޖެހީމެވެ. “ނޯ… މިރަށަކު ނޫޅޭނެ އޭނާހާ ގިނައިން އެކަހަލަ އެއްޗެހި ގެންގުޅޭ މީހެއް. އަދި އަމުދުން ނަންނުގަތި.” އަހަރެން ވައަތުން ބޯ ކަހަން ފެށީމެވެ. އިސްތަށިގަނޑު މަޑުމަޑުން ހާވަންފެށީމެވެ. “ނޫން… ނޫން… އޭނާ އުޅޭނެ ވަރަށް އެކަނިވެގެން.” އަހަރެންނަށް ކުއްލިއަކަށް ހަނދާންވިއެވެ. “ޔޭސް! އަހަރެން ވީޑިއޯތައް ބަލަނިކޮށް ކުޅި ކައިރީގައި އިން ފަންޖިފުޑި ގަނޑެއް ދެކުނިން.”\n“ތިވާނީ މީހަކު ދަރު އަޅަން ހަދާފައި ހުރި ތަނަކަށް.” ސިމާހު މޫނުމަތިން މާޔޫސްކަން އަހަރެންނަށް ދައްކައިލިއެވެ. “މަށޭ ބޭޒާރުވާނީ ދޮގު މައުލޫމާތު ސަރޖެންޓަށް ދިނީމާ.”\n“ނޫން. އެންމެ ފަހުން ބުނޭ މަ ބުނެގެންނޭ. ކަމޯން ސިމާހު. މިފަހަރު އެކަނި.” ސިމާހު ވަކި އެއްޗެއް ނުބުނެ ހުރުމުން އަހަރެން ސިމާހުގެ ކަނާއަތު ކޮނޑުގައި ހިފައި ތަޅުވައިލީމެވެ. “އެއީ އަހަރެމެންގެ ލާސްޓް ހޮޕް. ހިޝާމްގެ ވެސް. އެތަނުން ހަމަ ދިރޭ އެއްޗެއް ފިލައިގެން ކުޅިޔަށްވެސް އެރިދާނެ އެންނު.”\nއަހަރެން ސިމާހުގެ ކޮނޑުން އަތް ދޫކޮށްލައި ނިކަމެތިކަމާއެކު ހިނގައިގަންނަށް ފިޔަވަޅު ނެގިތަނާ ސިމާހު އަހަރެންނަށް ގޮވާލިއެވެ. “މާހިރު! ދިސް ވަން އިސް ޖަސްޓް ފޯރ ހިޝާމް.” ސިމާހު އަހަރެންނަށް ހިނިތުންވުމެއް ދިނެވެ.\nއަލުން ބަލުން ކުޅި ކައިރިއަށް ގޮސް އެސަރަޙައްދު ފުލުހުން ހޯދައި ބަލަން ފެށިއެވެ. އަހަރެންގެ ކެމެރާގައިވާ ފޮޓޯތަކަށް އަރައިފައިވާ ފަންޖިފުޑިގަނޑު ފެނުނެވެ. ކުޅީގެ އެނެއް ފަރާތެވެ. ވަލުތެރެއިންލާފައި އެ ޖިފުޑިގަނޑަށް އާދެވޭގޮތަށް ކަށިކެޔޮ ހޭރިހޭރިން މަގުތައްކޮށައިފައި ހުއްޓެވެ. ވަލުތެރޭގައި އެގެވަނީ ވަރަށް ފުރިހަމައަށް ފޮރުވައިލައިފައިވުމުން އަހަރެންގެ ހިތަށް އަރަމުން ދިޔައީ “ވެރިއަކަށް އެއްދުވަހެވެ. ވަގަކަށް ހާސްދުވަހެވެ.” ކިތަންމެ މޮޅަށް ފޮރުވައިފައިވީނަމަވެސް މިފަހަރު ފޮޓޯއަށް އޮޅުވާނުލެވުނީއެވެ.\n“އޭތް! މޭން. ޔޫ އާރ ޑޭމް ގުޑް.” ސިމާހު ހެވި ދިއްލައިލާގެން އައިސް އަހަރެންނާ ދިމާއަށް ބުންޏެވެ. “އޯކޭ. ކަމޯން. އަހަރެން ސަރޖެންޓް ގާތުން ޚާއްޞަ ހުއްދައެއް ހޯދައިފިން… ބަޓް މިފަހަރުވެސް ނޯ ކެމެރާ.” އަހަރެން އެތަން ބަލައިލާ ހިތް އޮތްލެއް ބޮޑުކަމުން ފުލުސް ޖިޕެއްގައި ކެމެރާ ބޭއްވީމެވެ. “މާއިޒުވެސް އިނީ އެތަނުގައި. މިހާރު ފުލުހުންގެ ކާރުގައި އިންނާނެ އޭނާ.” ސިމާހު ދައްކަމުން ދިޔަ ވާހަކަތަކަށް އަހަރެންނަށް އެއްވެސް ޖަވާބެއް ނުދެވުނެވެ.\nއާދައިގެ ގޮތަކަށް ނިކަމެތިކޮށް ހަދައިފައިވީނަމަވެސް އެއީ ސިއްރުން ފުރިގެންވާ ގެއެކެވެ. ނޫނީ ޒުލެކެވެ. އެތެރެއިން ރާނާފައިވާ ފާރުތައް ހުއްޓެވެ. ފާރުތަކުގެ މަތީގައި ހިޔާކޮށްފައިވާ ފުރާޅެއް އޮތެވެ. ފަންޖަހާ ނިވާ ކޮށްފައިވާ ބޭރު ފާރާއި ފުރާޅުގެ ސަބަބުން އެތަން ހަމަލޮލަށް ފެންނަން އުނދަގޫވަނީއެވެ. އެތަނުގެ ތެރޭގައި ދެފަރާތުގައި ސާޅީހަކަށް ކޮށި ތަރުތީބުން އަތުރާލައިފައި ހުއްޓެވެ. ކޮންމެ ކޮށްޓެއްގެ ތެރޭގައި އެކި ކަހަލަ ޖަނަވާރުތައް ބަންދުކޮށްފައި ހުއްޓެވެ. ރާއްޖެ އެތެރެކުރުން މަނާ ޖަނަވާރުތަކާއި ހުއްދަ ޖަނަވާރުތަކެވެ. ގިނައީ ރާއްޖެ އެތެރެކުރުން މަނާ ޖަނަވާރުތަކުގައިވެސް ބިހުން ވިހައި ޖަނަވާރެވެ.\nއަހަރެން އެތަނުން ނުކުތް ގޮތަށް އަހަރެންގެ ހިތުގައި ކެކި އުތުރި އަރަމުން އަންނަ ސުވާލު ސަރޖެންޓަށް ހުށައެޅީމެވެ. “މާއިޒު… ކިހިނެއް އެވަރު ބައިވަރު ޖަނަވާރުތައް އެތެރެ އެކުރީ…؟” ސަރޖެންޓް ފުލުސް ކާރުގެ ފަހަތުގައި ބިޑި އަޅުވައިފައި އިން މާއިޒާ ދިމާއަށް ބަލައިލިއެވެ. މާއިޒު ސަރޖެންޓާ ދިމާއަށް ލޯ އަޅައިލިއެވެ. ފޫހިގޮތަކަށް ކާރުގެ ބޭރު ބަލައިލީ ސަރޖެންޓާ ހަތަރުކަޅި ހަމަކުރަން ބޭނުން ނުވާކަން ދޭހަވެދާފަދަ ގޮތަކަށެވެ. ސަރޖެންޓް އަހަރެންނާ ދިމާއަށް ބަލައިލިއެވެ. އެއްލޯމަރައިލަމުން ކަން ވީ ގޮތް އަހަރެންނަށް ކިޔާދިނެވެ.\n“މާއިޒަކީ ބޮޑު ވިޔަފާރި ވެރިއެއްގެ ދަރިއެކެވެ. އެމީހުންގެ ފިހާރަޔަށް މުދާ ގެންނަ ކޮންމެ ފަހަރަކުމެ ކުކުޅު ބިސްފޮށިގަނޑުގެ ތެރެއަށް، ކުކުޅު ބިހުގެ އިތުރުން އެހެން ޖަނަވާރުތަކުގެ ބިސް އަޅައި މަސްހުނިކުރެއެވެ. ރަށަށް ގެނެވުމާއެކު އެ ބިސްތައް “އިންކިއުބޭޓާ”އެއް ބޭނުންކޮށްގެން ވިއްސައެވެ. އަދި އެ ޖަނަވާރުތައް ކޮށިކޮށީގައި ހައްޔަރުކޮށް ބަލަހައްޓަމުން ގެންދަނީއެވެ.”\n“ހަލޯ!” އަހަރެން ލިޔަން އިން މަޒުމޫނު މެދުކަނޑައިލީ ޓީވީ.އެމް.އިން ގުޅުމުންނެވެ.\n“ފެންހަފުތޯ.” ޓީވީ.އެމް.ގެ އެޑިޓަރު އަހަރެންނަށް ގުޅީ ޚަބަރު ހޯދާށެވެ.\n“އާދެ! ޚަބަރުގެ މެއިން ސުރުޙީއަކީ އެއީ… މިހާރު މިފޮނުވާލަނީ ނިންމާލާފަ…”\nފޯން ބޭއްވުމަށްފަހު އަހަރެން ހިޝާމާ ދޭތެރޭ ވިސްނައިލީމެވެ. އަހަރެންގެ ލޮލުން އައިކަރުނަތައް އަހަރެންގެ ގަމީހުގެ ތެރެއަށް މަޑުމަޑުން ފޭދެމުން ދިޔައެވެ. ހިކެމުންދިޔަ އަހަރެންގެ ތުންފަތުގައި އަހަރެންނަށް ކުޅުކޮޅެއް ދުލުން ހާކައިލެވުނެވެ. އަހަރެންގެ ރަޙުމަތްތެރި ހިޝާމް ދުނިޔެއަށް އަލްވަދާއު ކީ ދިވެހިރާއްޖެއަށް ހުރި ބޮޑު ނުރައްކަލަކަށް ހޭވެރިވުމަށް އަހަރެމެން އެންމެންގެ ލޯތައް ވަރަށް ރަނގަޅަށް ހުޅުވާދީފައެވެ.\nމީހުން ފާޑު ނުކިޔާގޮތަކަށް އެއްވެސް ކަމެއް ނުކުރެވޭނެއެވެ.\nވަރަށް މޮޅު ، އުފެއްދުންތެރި . ޝައުޤުވެރިކަން ހިފެހެއްޓިފައިވާ ރީތި ވާހަކައެއް. ލިޔުންތެރިޔާއަށް ޝުކުރިއްޔާ\nVarah rythi interstn vahaka eh..vrah molhu..\nv reethi storyeh\nފެންހަފަކީ އަސްލު ކޯއްޗެއް؟\nދިވެހިބަސްފޮތުން ދެއްކި ގޮތުން އެއީ ފެންހަރުފައިގެ އެނެއް ނަމެވެ.\nVeegotheh neygunu 🙁\nplx tell y dos story is posted again. mihaaru mi site ga genes dhenee his kurin genesdheefa huri vaahaka tha?\nno manaal. it was posted long ago last year. i tookabreak and started writing again. hehe.\nvvv rythi mi stry and vvv interestingg 🙂 🙂 🙂 🙂 🙂 🙂 🙂


ފަޤީރުކަމުން ކުރި ފުރައްސާރައަށް ކެތްތެރިވުމުން ވަގުތުން އެކަން ބޮޑު ރަޙްމަތަކަށް ވެގެންދިއަ ގޮތުގެ ވާހަކަ-\nފަޤީރު ޢާއިލާއަކުން އެމީހުންގެ އެންމެ ހަގު ދަރިފުޅަށް5އަހަރުފުރުން ފާހަގަކުރަން ފެންވަރު ރަނގަޅު ރެސްޓޯރަންޓަކަށް ދިއައީ އެތައް މަހެއް ވަންދެން އެކަމަށް ފައިސާ އެއްކޮށްގެންނެވެ. މެނޫ ގެނައުމުން އަގުތައް ބެލިއިރު އަތުގައި ހުރި ފައިސާއަކުން ނުފުދެއެވެ.\nއަތުގައި ހުރި ފައިސާއިން ނުފުދޭތީ ނުކުމެއްޖެ ނަމަ ކުއްޖާ ވަރަށް ދެރަވާނެތީ ބަލަމުން ދިއައީ އެންމެ އަގުހެޔޮ އެއްޗަކީ ކޮބައިތޯއެވެ. އަތުގައި ހުރި ފައިސާއިން ފުދޭނީ ކޮން އެއްޗެއް ކައިގެންތޯއެވެ.\nޢާއިލާއިން ދެއްކި ވާހަކަ އަޑުއިވޭ ހިސާބުގައި ހުރި މޭޒެއްގައި ތަނަވަސް މީހަކު ރައްޓެހިންނާއިއެކު އިނެވެ. ފަޤީރު ޢާއިލާއިން ދައްކާ ވާހަކަ އަޑުއިވުމުން މަލާމާތުގެ ހިނިތުންވެލާފައި ބުނެލެވުނެވެ. "ނިކަން އެމީހެއްގެ ފެންވަރުގެ ތަންތަނަށް ވަދެ ކާން އުޅެބަލާށެވެ!\nއެއަޑު އިވުމުން ފަޤީރު ޢާއިލާ ވަރަށް ދެރަވިއެވެ. ލަދުވެސް ގަތެވެ. ތަނުން ނުކުންނަން ބޭނުންވިއެވެ. ނަމަވެސް ކެތްތެރިވެލައިގެން ތިބީއެވެ. ކޮންމެ ކަމަކަށްވެސް ކެތްތެރިވުމަށް ﷲ ތަޢާލާ އަންގަވާފައިވާތީއެވެ.\nއިރުކޮޅަކުން އެ ތަނަވަސް މީހާ ފަޤީރު ޢާއިލާ ތިބި މޭޒަށް ދިއައެވެ. އަދި ގޮނޑިއެއް ކައިރިކޮށްލައިގެން އެމީހުންނާއި ބައިވެރިވިއެވެ. އަދި ބުންޏެވެ. "ވިސްނާ ނުލައި އަހަރެންނަށް ބުނެވުނު ބަހަކީ ވަރަށް ކުށް ބަހެކެވެ. އެކަމަށްޓަކައި ވަރަށް ބޮޑަށް މާފަށް އެދެމެވެ. އަހަރެން މިއައީ މިމޭޒުގައި ބައިވެރިވާށެވެ. ކާނެ އެއްޗެއް ކާށެވެ! ބިލްދައްކާނީ އަހަރެންނެވެ. އަދި މި ކުޑަ ދަރިފުޅު ކިޔަވާނެ ވަރަކަށް ކިޔެވުމުގެ ހުރިހާ ޚަރަދަކާވެސް ޙަވާލުވެއްޖައީމެވެ. މިއޮތީ އަހަރެންގެ އެޑްރެސް ކާޑެވެ. ކޮންމެ ކަމަކަށް ބޭނުންވިނަމަވެސް ގުޅާށެވެ. ޢާއިލާގެ މީހަކަށް ވަޒީފާއެއް ބޭނުންވި ނަމަވެސް ގުޅާށެވެ! މިވަގުތުން ފެށިގެން ތިއައީ އަހަރެންގެ އަޚުންނެވެ.\nއަހަރެންނަށް އެހެން ބުނެވުނީ އެއީ މަޖަލަށާ ޖެއްސުމަށް ރައްޓެހިންނާ ދިމާއަށް ބުނެއުޅޭ ބަހަކަށްވާތީ އެވެ. އެއްވެސް ޙާލެއްގައި ޢާއިލާގެ ނިކަމެތިކަމަށް މަލާމާތްކުރާކަށް ނޫނެވެ. ވަރަށް ބޮޑަށް މާފުކުރާށެވެ!"\nވިސްނައިލާށެވެ! ކޮންމެ ދުވަހަކު މިބާވަތުގެ ތަފާތު އެތައް ބައިވަރު ކަންކަން ދުނިޔޭގައި އެބަ ހިނގައެވެ. މީހަކު ފުރައްސާރައިގެ ބަހެއް ބުނި ނަމަވެސް ރައްދުނުދޭށެވެ. މިހާދިސާފަދައިން ދުނިޔޭގައި އެކަން ރަޙްމަތަކަށް ނުވި ނަމަވެސް ޤިޔާމަތް ދުވަހު އެކަން ވާނީ ވަރަށް ބޮޑު ރަހްމަތަކަށެވެ. އިން ޝާ ﷲ


PSM ge World Cup coverage ge presenting partner akah Ooredoo hamajassaifi – adduLIVE\nވޯލްޑްކަޕްގެ ޕްރެޒެންޓިން ޕާޓްނަރަކަށް އުރީދޫ\n1 Apr 15, 2018, 22:05 ލިޔުނީ އައިޝަތު ފަތުހީ\nމިއަދު ޓީވީއެމްގައި ބޭއްވި ރަސްމިއްޔާތެއްގައި އުރީދޫ މޯލްޑިވްސްއާއިއެކު ޕާޓްނާރޝިޕް އެއްބަސްވުމުގައި ޕީއެސްއެމްގެ ފަރާތުން ސޮއިކުރެއްވީ ކުންފުނީގެ މެނޭޖިންގ ޑިރެކްޓަރ އިބްރާހިމް ޚަލީލެވެ. އުރީދޫ މޯލްޑިވްސްގެ ފަރާތުން ސޮއިކުރެއްވީ އެކުންފުނީގެ ސީއީއޯ ނަޖީބް ޚާންއެވެ.\nމި ސޮއިކުރެވުނު އެއްބަސްވުމާއެކު އުރީދޫގެ ނެޓްވޯކާއި، ޕީއެސްއެމްގެ ޗެނަލްތައް މެދުވެރިކޮށް މުބާރާތް އިޝްތިހާރު ކުރުމަށް ކުރެވޭ މަސައްކަތަށް އިތުރު ފުރިހަމަކަމަކާއި ބާރެއް ލިބިގެންދާނެ އެވެ.\n"ވޯލްޑްކަޕަށް ޕީއެސްއެމުން ވަމުންދާ ތައްޔާރީތައް ވަރަށް ދުރާލާ އަޅުގަނޑުމެން މިދަނީ ގެނެސްދެމުން. ސްޕޮންސަރުންނާއެކު އެޅޭ ފުރަތަމަ ފިޔަވަޅުމިއީ. އަޅުގަނޑު ޔަޤީންކަން އަރުވަން އުރީދޫއާއިއެކު އުރީދޫގެ ނެޓްވޯކާއި، ޕީއެސްއެމްގެ ޗެނަލްތަކުން މުބާރާތުގެ ތާޒާ މައުލޫމާތާއި ޚަބަރު ގެނެސްދޭނަން" މި އެއްބަސްވުމުގައި ސޮއިކުރެއްވުމަށްފަހު ވާހަކަދައްކަވަމުން ޚަލީލް ވިދާޅުވިއެވެ.\nރާއްޖޭގެ ބައެއް މީޑިޔާތަކުގައި ޕީއެސްއެމްގެ ވޯލްޑްކަޕް ކަވަރޭޖާގުޅޭގޮތުން ދޮގު ޚަބަރު ފަތުރަމުންދާތީ އެކަން ފާހަގަކުރައްވާ، ޕީއެސްއެމްގެ މެނޭޖިންގ ޑިރެކްޓަރ އިބްރާހިމް ޚަލީލް ވިދާޅުވީ، ޕީއެސްއެމް ފިޔަވައި ރާއްޖެ އެހެން ޗެނަލަކުން ވޯލްޑްކަޕް ނުދެއްކޭނެކަމަށް ނުވަތަ ނުދައްކާނެކަމަށް ޕީއެސްއެމުން ފާހަގަކޮށްފައި ނުވާނެކަމަށާއި، އެކަމަކު ދިވެހިރާއްޖޭގައި ވޯލްޑްކަޕް ދެއްކުމުގެ ލައިސެންސް އޮތީ ހަމައެކަނި ޕީއެސްއެމްގެ އަތުގައިކަމަށެވެ.\nއަދި ސާކް ސަރަހައްދުގެ ރައިޓްސް ވިއްކާފައިވާ ސޮނީ ޕިކްޗާސްއިން ޕީއެސްއެމްއާއިއެކު ހަދާފައިވާ ކޮންޓްރެކްޓްގައި އެހެން ފަރާތްތަކުން ވޯލްޑްކަޕް ދެއްކުމުގެ ރައިޓްސްއާއި ޚިލާފުވޭތޯ ބެލުންވެސް ހިމެނިފައިވާކަމަށް ވެސް ޚަލީލު ވިދާޅުވި އެވެ.


ރާއްޖެއިން ފައްސާލުމުން ޖީއެމްއާރަށް ބޮޑެތި ގެއްލުންތަކެއް - MV Times\nރާއްޖެއިން ފައްސާލުމުން ޖީއެމްއާރަށް ބޮޑެތި ގެއްލުންތަކެއް\n3 December 14th, 2012 - 3:58 AM\nއިންޑިޔާގެ ޖީއެމްއާރު ކުންފުނިން މަލޭ އިންޓަނޭޝަނަލް އެއަރޕޯޓް ދުނިޔޭގެ ފެންވަރުގެ އެއަރޕޯޓެއްގެ ގޮތުގައި ތަރައްޤީ ކުރުމުގެ މަޝްރޫޢު ފެށީ ވަރަށް ފޮނި އުންމީދު ތަކަކާއެކުއެވެ.\nބިލިޔަން ޑޮލަރުގެ މި މަޝްރޫޢުގެ އެއްބަސްވުމުގައި ސޮއި ކުރި ވަގުތުން ފަށައިގެން ޖީއެމްއާރުން ދިޔައީ ދިވެހިންނަށް ފޮނި އުންމީދު ތަކެއް ދެމުންނެވެ. މުޅި އޭޝިޔާގައިވެސް އޮތް އެންމެ ފުރިހަމަ ރީތި އަދި ބޮޑު އެއަރޕޯޓަށް ދިވެހިރާއްޖޭގެ އެއަރޕޯޓު ތައްޤީކުރަން ޖީއެމްއާރުން މަސައްކަތް ފެށީ 2010 ވަނަ އަހަރުގެ ނޮވެމްބަރު މަހު އެއަރޕޯޓު ހިންގުމާއި ހަވާލުވުމަށް ފަހުގައެވެ. މާލޭ އިންޓަނޭޝަނަލް އެއަރޕޯޓުގެ ނަން "އިބްރާހިމް ނާސިރު މާލޭ އިންޓަނޭޝަނަލް އެއަރޕޯޓް"އަށް ބަދަލު ވެގެން ދިޔަ ހިސާބުން ފެށިގެނެވެ.\nފާއިތުވެގެން ދިޔަ2އަހަރެއްހާ ދުވަހުގެ ތެރޭގައި ޖީއެމްއާރަށް ވަނީ ތަފާތު ގޮންޖެހުންތަށް ކުރިމަތިވެފައެވެ. ސީދާ ގޮތުނާއި ނުސީދާ ގޮތުން އެކުންފުނިން އެމްޑިޕީއާއި އެޕާޓީގެ ފަލްސަފާއަށް ތާއީދު ކުރުމުގެ ނަތީޖާއަކަށްވީ އެމްޑީޕީގެ ސަރުކާރު ވެއްޓުމުން ޖީއެމްއާރަށްވެސް ރާއްޖޭގައި "ފައި" ހަރުކުރެވޭ ގޮތް ނުވުމެވެ.\nއެއަރޕޯޓު ތަރައްޤީކުރުމަށް އިންޑިޔާގެ އެކްސިސް ބޭންކުން ޖީއެމްއާރަށް ދޭން އެއްބަސްވެފައިވާ 300 މިލިޔަން ޑޮލަރުގެ ތެރެއިން މިހާތަނަށް ޖީއެމްއާރާއި ހަވާލުކުރެނު 149 މިލިޔަން ޑޮލަރު ހޯދަން އެބޭންކުން ވަނީ މަސައްކަތް ފަށާފައެވެ.\nފެބްރުއަރީ7ވަނަ ދުވަހު އެމްޑީޕީގެ ސަރުކާރު ވެއްޓުމާއި ގުޅިގެން، އެޕާޓީއަށް ޚަރަދު ކުރާކަމަށް ތުހުމަތު ކުރެވިފައި އޮތް ޖީއެމްއާރުގެ ނަންވެސް މިދިވެހި ރާއްޖެއިން ފޮހެލުމުގެ މަސައްކަތް އެމްޑީޕީއާ ދެކޮޅު ހިޔާލުތަކުގެ ސިޔާސީ ފަރާތްތަކުން ފެށިއެވެ. އެމްޑީޕީގެ ސަރުކާރުން ޖީއެމްއާރާއި އެކު އެއްބަސްވުމުގައި ސޮއިކުރި ހިނދުން ފެށިގެން އެ އެއްބަސްވުމަކީ ބާތިލް އެއްބަސްވުމެއް ކަމަށާއި ދީނީ ގޮތުންނާއި އިޖްތިމާއީ ގޮތުންނާއި އަދި އިގްތިޞާދީ ގޮތުން ޖީއެމްއާރު ރާއްޖޭގެ އެއަރޕޯޓު ހިންގުމަކީ ދިވެހިންނަށް ލިބޭ ބޮޑު ގެއްލުމެއްކަމަށް ބުނެ މިމަހު7ވަނަ ދުވަހު ޖީއެމްއާރު މިޤައުމުން ވަނީ ފައްސާލެވިފައެވެ. އެތައް ބިލިޔަން ޑޮލަރުގެ އިންވެސްޓްމަންޓު ފަނުފުލުން ދިޔުން ވެގެން ދިޔައީ ޖީއެމްއާރުގެ ލޭ ދަމާލުން ފަދަ ކަމަކަށެވެ.\nއައިޑީއެފްސީގެ އެންމެ ފަހުގެ ރިޕޯޓުތައް ބުނާގޮތުގައި މާލޭ އިންޓަނޭޝަނަލް އެއަރޕޯޓު ހިންގު ޖީއެމްއާރު އަތުން އަތުލެވި އެއަރޕޯޓުން ޖީއެމްއާރަށް އިތުރަށް ފައިދާއެއް ލިބެން ނެތުމުން ޖީއެމްއާރަށް ލިބޭ ގެއްލުން ވަނީ އިންތިހާއަށް ބޮޑުވެފައެވެ. އެގޮތުން 2013 ވަނަ އަހަރު އެކުންފުންޏަށް 430 ކްރޯޑު އިންޑިޔާ ރުޕީސް (7.9 މިލިޔަން ޑޮލަރު) ގެ ގެއްލުން ވާނެއެވެ. ކުރިން ލަފާކުރެވިފައިވާ އަދަދަކީ 350 ކުރޯޑު ރުޕީސް (6.5 މިލިޔަން ޑޮލަރު) އެވެ. އަދި 2014 ވަނަ އަހަރު އެކުންފުންޏަށް ގެއްލުން ވާނެ ކަމަށް ކުރިން ލަފާކުރެވުނު އަދު މިހާރު ވަނީ 160 ކުރޯޑް ރުޕީސް (2.9 މިލިޔަން ޑޮލަރު) ން 370 ކްރޯޑް ރުޕީސް (6.8 މިލިޔަން ޑޮލަރަށް ބޮޑުވެފައެވެ.\nމީގެ އިތުރުން އައިޑީއެފްސީގެ ރިޕޯޓު ބުނާގޮތުން ކޮންސެޝަން އެގްރީމެންޓުގެ ދަށުން ޖީއެމްއާރުން ދިވެހި ސަރުކާރަށް ދެއްކި 78 މިލިޔަން ޑޮލަރުގެ އިތުން ދެއަހަރު ވަންދެން އަހަރަކު ދެއްކި 33 މިލިޔަން ރުފިޔާގެ އިތުރުން ފިކްސްޑް ކޯސްޓުގެ ގޮތުގައި 2010 ވަނަ އަހަރުން ފެށިގެން ދިވެހި ސަރުކާރަށް ދެއްކި3މިލިޔަން ޑޮލަރަކީވެސް ޖީއެމްއާރަށް ލިބޭ ބޮޑު ގެއްލުމެއް ކަމަށެވެ. 2010 ވަނަ އަހަރުން ފެށިގެން ޖީއެމްއާރުން ދިވެހި ސަރުކާރަށް ޖުމްލަ 147 މިލިޔަން ޑޮލަރު ދައްކާފައެވެ.\nރާއްޖެއިން ފައްސާލުމާއި ގުޅިގެން ޖީއެމްއާރަށް ވަނީ އެހެން ގޮންޖެހުމަކާއިވެސް ކުރިމަތިލާން ޖެހިފައެވެ. އެގޮތުން އެއަރޕޯޓު ތަރައްޤީކުރުމަށް އިންޑިޔާގެ އެކްސިސް ބޭންކުން ޖީއެމްއާރަށް ދޭން އެއްބަސްވެފައިވާ 300 މިލިޔަން ޑޮލަރުގެ ތެރެއިން މިހާތަނަށް ޖީއެމްއާރާއި ހަވާލުކުރެނު 149 މިލިޔަން ޑޮލަރު ހޯދަން އެބޭންކުން ވަނީ މަސައްކަތް ފަށާފައެވެ. މިކަން ވެގެން ދާނީ ޖީއެމްއާރުގެ ރިހޭ ފައިމައްޗައް ފޮއެ ވެއްޓުން ފަދަ ކަމަކަށެވެ.\nއެކުންފުންޏަށް މިލިބުނު ގެއްލުމުގެ ބަދަލު ހޯދަން މިހާރު ޖީއެމްއާރުން ވަނީ މަސައްކަތް ފަށާފައެވެ. އެގޮތުން އެއްބަސްވުން އުވާލައި އެއަރޕޯޓުން ބޭލުމާއި ގުޅިގެން ލިބުނު ގެއްލުމުގެ ބަދަލުގެ ގޮތުގައި 800 މިލިޔަން ޑޮލަރު ހޯދަން ދިވެހި ސަރުކާރު ގޮވައިގެން ކޯޓަށް ދާން މިހާރު ޖީއެމްއާރުން ދަނީ ތައްޔާރު ވަމުންނެވެ. ޖީއެމްއާރަށް މި މައްސަލަ ކާމިޔާބު ކުރެވިއްޖެ ނަމަ މިކަން ވެގެން ދާނީ ދިވެހިރާއްޖޭގެ އިގްތިޞާދަށް ކުރިމަތިވާ ބޮޑު "ކާރިސާ" އަކަށެވެ.\nފޮރިން އިންވެސްޓަރުން ރާއްޖެއަށް އަންނަން ޖެހިލުންވާނެ!!\nތަނަކަށް ގޮސް ފައިބާއިރު އެތަނެއްގެ ގާނޫނާއި ގަވައިދު ނުބަލައި މީހަކު ނުވަތަ ބަޔަކު ބުނާބުނުމުގެ މައްޗަށް ކަންކަން ނުކުރާން ޖީއެމްއާރަށް މިހާރު ހުންނާނީ ދަސްވެފައި. ހަމައެކަނި ” މާލިއްޔަތު ގާނޫނު ” އޮތީ ކޮން ހާލަތެއްގައިތޯ ބަލައިލި ނަމަވެސް އެލަނޑެއް ނުލިބުނީސް. އެގާނޫނު އޮތީ ދެވަނަފަހަރު މަޖިލީހުން 39ވޯޓުން ފާސްކޮށް ތަސްދީގު ކުރަން ފޮނުވާފަ. އޭގެމާނައަކީ އެފާސްކުރި ފާސްކުރުމާއި އެކު އެއީ އަމަލު ކުރެވެން ޖެހޭ ގާނޫނެކޭ.\nދެރަވަރު ކަމެއް. ޖީއެމްއާރު ފަދަ ބޮޑު މަޝްހޫރުކންފުންޏެއް ގެ ބޮޑުން ގެ ބޮލަށް އާދައިގެ ދިވެހި ބަޔަކު، ނުވަތަ ދިވެއްސަކު އެރެން ފުރުސަތު ދިންކަން. ގަބޫލުކުރަން ޖެހޭނެ ގެއްލުން ވާންދިމާވީ ތިމާމެން އަމިއްލައަށް ބަލަންވީ ވަރަށް ނުބަލައި ހެއްލުމެއްގެ ތެރޭގައި ދެއްކި އަވާމެންދުރެއްގެ ސަބަބުންކަން.\nއެކަމަކު އެއަށްވުރެ ބޮޑުފައިދާއެއް އެވީ. އެއީ ލިބުނު ތަޖުރިބާ ގެ ސަބަބުން ކުންފުނީގެ ބޮޑުން ދެން އެކަހަލަ މަޅިއެއްގައި ނުޖެހެން އެނގޭނެ/ އެފައިދާ އާއި ތިޔަގެއްލުމާ އަޅުވައި ކަނޑާލައިފިއްޔާ ބާކީދައްކާނީ ފައިދާ.\nމި އާޓިކަލް ލިޔުނު ލިޔުންތެރިޔާ ޢޭޢްކޮޅުންވިސްނާފައިވާކަން އެނގޭ! ޖީއެމްއާރަށް ގެއްލުންވިއިރު ކޮބާ އަހަރެމެން ދިވެހިންނަށްލިބޭ ގެއްލުން؟ ވިސްނާލަބަލަ…….


Covid 19 ah negetive vumun 49 meehaku karanteenun dhookollaifi - AO News Covid 19 ah negetive vumun 49 meehaku karanteenun dhookollaifi\nއައިއެމްޑީސީން އެންޓިބޮޑީ ޓެސްޓް ހެދުމުގެ ހުއްދައަށް އެދިއްޖެ\nރާއްޖެއިން ބޭރުން އައުމުން ފަން އައިލެންޑްގައި ކަރަންޓީނުކޮށްފައި ތިބި، 49 މީހެއް ކޮރޯނާވައިރަސް، ކޮވިޑް-19އަށް ނެގެޓިވްވުމާ އެކު، އެ އެންމެން މިއަދު ދޫކޮށްލައިފި އެވެ.\nއެޗްޕީއޭއިން މިއަދު ކޮށްފައިވާ ޓްވީޓްގައި ވަނީ ފަން އައިލެންޑް ރިސޯޓްގެ ކަރަންޓީން ފެސިލިޓީސްގައި ތިބި 49 މީހުންގެ ޓެސްޓުގެ ނަތީޖާ ނެގެޓިވް ކަމަށެވެ. އަދި ރައްކާތެރިކަމުގެ ދަށުން ޢަމަލު ކުރަމުންދާ އުޞޫލުގެ ދަށުން 14 ދުވަހުގެ ކަރަންޓީން މުއްދަތު ހަވަވުމުން އެމީހުން ގެއަށް ދޫކޮށްލާފައިވާ ކަމަށެވެ.\nކަރަންޓީނު ފެސިލިޓީތަކުގައި 14 ދުވަސް ހަމަކުރުމަށްފަހު ވައިރަސް އަށް ނެގެޓިވްތޯ ޓެސްޓު ކުރާނީ 15 ވަނަ ދުވަހު އެވެ. އަދި އެއަށްފަހު ނަތީޖާ ލިބުމުން ކަރަންޓީނު ފެސިލިޓީއިން ގެއަށް ބަދަލުކުރާ ގޮތަށް ވަނީ ހަމަޖައްސައިފަ އެވެ.\nކޮރޯނާވައިރަހާ ދެކޮޅަށް ކުރަމުން އަންނަ މަސައްކަތާ ބެހޭ މައުލޫމާތު ދިނުމަށް ރޭ ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ ކަރަންޓީނު ފެސިލިޓީތަކުގައި ތިބި 881 މީހުންގެ ތެރެއިން ބަޔަކު ދޫކޮށްލާނީ ޓެސްޓްކޮށް، ނަތީޖާ ނެގެޓިވް ވުމުން ކަމަށެވެ.\nރާއްޖޭގައި ކޮވިޑް-19 އަށް 15 ބިދޭސީއަކު ވަނީ ޕޮޒިޓިވްވެފަ އެވެ. އޭގެ ތެރެއިން މިހާރު ދޫކޮށް ނުލާ ހުރީ އިޓަލީގެ ފަތުރުވެރިއެއް ކަމަށް އެޗްޕީއޭ އިން ވަނީ ބުނެފަ އެވެ. މީގެ އިތުރުން އިނގިރޭސިވިލާތުން ރާއްޖެ އައި ހަތަރު ދިވެއްސަކުވެސް ވަނީ ކޮވިޑް-19 އަށް ޕޮޒިޓިވް ވެފަ އެވެ. އެ މީހުނަށް ފަރުވާ ދެމުން އަންނައިރު ހަތަރު މީހުންގެ ހާލު ވެސް ރަނގަޅު ކަމަށް އެޗްޕީއޭ އިން ބުންޏެވެ.\n(ހެލްތު ޕްރޮޓެކްޝަން އެޖެންސީ (އެޗްޕީއޭ\nކޮވިޑް-19: އިތުރު 11 މީހުން ޕޮޒިޓިވްވެ، ރާއްޖޭގެ ޖުމްލަ 1883 އަށް\nއެޗްޕީއޭގެ އެންގުމާއި ޚިލާފްވި މެމްބަރުންގެ މައްޗަށް ދައުވާ ކުރަން ޖެހޭ: ހައިލަމް\nކޮވިޑް-19: އިތުރު ފަސް މީހަކު ރަނގަޅުވެއްޖެ\nކޮވިޑް-19: ރާއްޖެއިން ޕޮޒިޓިވްވި މީހުންގެ އަދަދު 1600 އިން މައްޗަށް


ކުރުބާ | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ކުރުބާ\nކުރުނބާ އަކީ ހަށިގަނޑަށް ވަރަށް ފައިދާހުރި ފެނެއް އެކުލެވޭ އެއްޗެކެވެ. ކުރުބާ ފެނަކީ ފަނިގިރައިންނާއި، ފަނި ނުގިރައި ވެސް ބޭނުންކުރަން ވަރަށް މީރު އެއްޗެކެވެ. ބޭރަށްހިންގުން ފަދަ ހާލަތްތަކުގައި ޑޮކްޓަރުން އިރުޝާދު ދެއްވާ އެންމެ މުހިއްމު އެއް ބުއިމަކީ ވެސް ކުރުނބާ ފެނެވެ. ހޮނޑާއި، ބޭރަށްހިންގުމުގެ ސަބަބުން ގިނަ ފަހަރު ހަށިގަނޑުން މަދުވެގެންދާ ލޮނުގެ ބައި ހަމައަކަށް އަޅުވައި ދިނުމުގައި ކުރުނބާ ފެން މުހިއްމު ރޯލެއް ކުޅޭކަމަށް ބެލެވެއެވެ. މިއީ ހަށިގަނޑަށް ހަކަތައާއި ބާރު ގެނެސްދޭ ހުރިހާ އުމުރެއްގެ މީހުންނަށް ވެސް ބޭނުންކުރެވޭ އެންމެންގެ މެދުގައި މަޝްހޫރު އެއްޗެކެވެ.\nދިވެހި ނަން : ކުރުނބާ\nއިގިރޭސި ނަން : Tender Coconut\n105 މިލިގްރާމް ސޯޑިއަމް 19 ކިލޯކެލަރީ ހަކަތަ\n250 މިލިގްރާމް ޕޮޓޭސިއަމް 3.71 ގްރާމް ކާބޯހައިޑްރޭޓް\n24 މިލިގްރާމް ކެލްސިއަމް 0.20 ގްރާމް ފެޓް\n40 މައިކްރޯ ގްރާމް ކޮޕަރ 1.1 ގްރާމް ފައިބަރު\n25 މިލިގްރާމް މެގްނީޒިއަމް3މައިކްރޯ ގްރާމް ފޮލިކް އެސިޑް\n0.142 މިލިގްރާމް މެންގަނީޒް 0.080 މިލިގްރާމް ނިއެސިން\n- ފޮސްފަރަސް 0.043 މިލިގްރާމް ޕެންތޮނިކްއެސިޑް\n- ސިލެނިއަމް 0.032 މިލިގްރާމް ޕައިރިޑޮކްސިން\n0.10 މިލިގްރާމް ޒިންކް 0.057 މިލިގްރާމް ރައިބޯފްލެވިން\nކޮންމެ 100 ގްރާމް ގައި ފައިޓޯނިއުޓްރިއެންޓްތައް 0.030 މިލިގްރާމް ތިއެމިން\nހުރޭ ގިބާރލިން - ވިޓަމިން އޭ\n0 މައިކްރޯ ގްރާމް ކެރޮޓީން ބީޓާ 2.4 މިލިގްރާމް ވިޓަމިން ސީ\nހުރޭ ސައިޓޯކައިން - ވިޓަމިން އީ\nކުރުނބާ ފެނުން ލިބޭ ޞިއްޙީ ފައިދާތައް\n· ކުރުނބާ ފެނަކީ ގާތުންދޭ ކުދިންނަށް މައިދާގެ މައްސަލަތައް ދިމާވުމުން ދޭން ރަގަޅު ބުއިމެކެވެ.\n· އޯރަލް ރިހައިޑްރޭޝަން މީޑިއަމް އެކެވެ.\n· ކުއްޖާ ހެދިބޮޑުވުމަށް ބާރުއަޅާ އޯގެނިކް ކަމްޕައުންޑް ތައް ހުރެއެވެ.\n· ހަށިގަނޑުގައި ކުރުނބާ ފެން އުގުޅުމުން ހޫނުމިން ދަށްވެ، ހޫނަށް ނަގާ މުލިހި ފަދަ ތަކެތި ނެގުން ހުއްޓެއެވެ. އަދި ފާނަބަސަނދު، ކަށިވިދުރި، ހިމަބިހީގައި ނަގާ ބިހިތައް ތިރިވެ ފަސޭހަވުމަށް އެހީތެރި ވެއެވެ. އަދި ހަށިގަނޑުގެ ފިނިކަންމަތީ ބަހައްޓައިދެއެވެ. އަދި ހަށިގަނޑުގައި ފެނުގެ މިންވަރު ހަމަހަމަކަންމަތީ ބަހައްޓައިދީ، ހަށިގަނޑުގެ ފިނިހޫނުމިން އެއްވަރެއްގައި ހިފެހެއްޓުމަށް އެހީތެރިވެދެއެވެ.\n· ކުރުނބާ ފެނުގައި ލޮނު އަދި އަލްބުމިން ހުރުމަކީ ކޮލެރާ ބޭރަށްހިންގުމުގައި އެބޭނުންކުރުން މުހިއްމުވާ ސަބަބެކެވެ.\n· އުމުރުން ދުވަސްވީ މީހުންނާއި، ބަލިމީހުންނަށް ރަގަޅު ޓޮނިކް އެކެވެ.\n· ކުޑަކަމުދާ ނިޒާމް : ކުޑަކަމުދާ ތަކެތި ބޭރުވުމަށް ބާރުއަޅާ އެއްޗެކެވެ. އެހެންކަމުން ގުރުދާގެ ހިލަ އާއި، ކުޑަކަމުދާ ނިޒާމްގައި އުފެދޭ ހިލަތަކަށް ފަރުވާކުރުމަށް ބޭނުން ކުރެވެއެވެ. ޔުރިނަރީ އެންޓި ސެޕްޓިކް އެކެވެ. އަދި މައުދަންތަކަށް ވިހަވުމުން ވިހަ ބޭރުކުރުމުގައި އެހީތެރިވެދެއެވެ.\n· އިމަޖެންސީ ހާލަތްތަކުގައި މިސާލަކަށް ކޮލެރާ ނުވަތަ ޑިސެންޓްރީ ފަދަ ބޭރަށްހިންގުމުގެ ވައްތަރުތަކުގައި އައިވީކޮށް ހަށިގަނޑަށް ކުރުނބާފެން އިންޖެކްޓް ކުރެވިދާނެ އެވެ.\n· ބޭސްތައް ހަށިގަނޑަށް ނެގުމަށް އެހީތެރި ވެދެއެވެ.\n· ކާނާ ގޯސްވުމުގެ ސަބަބުން ހިކިވެ އަނަރޫފަވެފައިވާ ކުދިންނަށް ދޭން ރަގަޅު ބުއިމެކެވެ.\n· މަނީގެ މިންވަރު އިތުރުކޮށް ދެއެވެ.\n· އަރިދަފުސް ރޯގާ، ހާރޕީޒް، އޭޑްސް ބަލީގެ ވައިރަސްއާއި ހަށިގަނޑު ހަނގުރާމަކުރުމަށް އެހީތެރިވެދެއެވެ.\n· ހަކުރު ބަލި ކޮންޓްރޯލް ކުރުމަށް އެހީތެރި ވެދެއެވެ.\n· ކަށި ފީވުމުން ދުރުކޮށް ދެއެވެ.\n· ގޮހޮރުގެ ހަރަކާތް ރަގަޅުކޮށް ދެއެވެ.\n· ތައިރޮއިޑް ގްލޭންޑްގެ މަސައްކަތް ފުރިހަމަކޮށް ދެއެވެ.\n· ކެންސަރަށް ފަރުވާކުރުމަށް ބޭނުންކޮށް އުޅެއެވެ.\n· ހަޖަމުކުރުން ރަގަޅުކޮށް ދެއެވެ.\n· ގިއާރޑިއާ ލެމްބްލިއާ ކިޔާ ޕެރަސައިޓް މަރާލުމަށް އެހީތެރިވެދެއެވެ.\n· ހަށިގަނޑަށް ހަކަތައާއި ބާރު ފޯރުކޮށް ދެއެވެ.\n· ޗިސްމޭ އަށް ކުރިމަތިވާ ފިއްތުންތައް ކުޑަކޮށް ދެއެވެ.\n· ފިތުގެ ބަލިތަކުގައި އެހީތެރިކަން ފޯރުކޮށް ދެއެވެ.\n· ފަންގަސް އިންފެކްޝަންތަކުން މިންޖުވުމަށް ބާރުއަޅައެވެ.\n· ފަންގަސްގެ ވައްތަރެއް ކަމުގައިވާ މައިކޯޕްލާޒްމާ ބޮޑުވުން ހުއްޓުވައެވެ.\n· ހަމުގެ މައްސަލައެއް ކަމުގައިވާ އެކްޒީމާ އެއްކޮށް ފިލުވާލުމަށް އެހީތެރިވެދެއެވެ.\n· ހަންގަނޑު މަޑުކޮށް އޮމާންކޮށް އޮތުމަށް އެހީތެރިވެދެއެވެ.\n· ކުރުނބާ ފެނުގައި ހިމެނޭ ބައިތައް : -\no ހަކުރު : ކުރުނބާ ފެނުގައި ހިމެނޭ ހަކުރުގެ އެންމެ އަސާސީ ދެބަޔަކީ ގުލްކޯޒް އަދި ފްރަކްޓޯޒް އެވެ. ގޮބޮޅި ކިހާކަށްވެ، ކުރުނބާއަަކަށް ބަދަލުވާން ފަށާއިރު ގިނައިން ހުންނަނީ ގުލްކޯޒް އަދި ފްރަކްޓޯޒް އެވެ. ނަމަވެސް ރަގަޅަށް ފައްކާވެ، ކާއްޓަކަށްވާއިރު، ކާށީގައި ހިމެނޭ ހަކުރުގެ 90 އިންސައްތަ އަކީ ސުކްރޯޒް އެވެ.\no މައުދަން : ކުރުނބާ ފެނުގައި ވަރަށްގިނަ މަޢުދަންތައް ހުރެއެވެ. އޭގެ ތެރޭގައި، ސޯޑިއަމް، ޕޮޓޭސިއަމް، ކެލްސިއަމް، ފޮސްފަރަސް، ދަގަނޑު، ކޮޕަރ، ސަލްފަރ އަދި ކްލޮރައިޑް ހިމެނެއެވެ. ކުރުނބާގައި ހިމެނޭ މައުދަންތަކުގެ ތެރެއިން ½ އަށްވުރެ ގިނައިން ހުންނަނީ ޕޮޓޭސިއަމް އެވެ. މައުދަންތައް ހުރުމުގެ ސަބަބުން ކުޑަކަމުދާ ތަކެތި ބޭރުކުރެވޭ މިންވަރު ކުރުނބާ ފެން ބޭނުން ކުރުމުން އިތުރުވެއެވެ.\no ޕްރޮޓީން : ކުރުނބާ ފެނުގައި ކުޑަ މިންވަރަކަށް ޕްރޮޓީން ހުރެއެވެ. ކުރުނބާ ފެނުގައި ޕްރޮޓީންގެ ތެރޭގައި ހިމެނޭ އެމިނޯއެސިޑްގެ ގޮތުގައި ބެލެވޭ އާރޖިނިން، ސިސްޓިން، އެލެނިން، ސިރީން، އެކުލެވޭ މިންވަރު ގެރީގެ ކިރުގައި އެކުލެވޭ މިންވަރަށްވުރެ މައްޗެވެ.\no ވިޓަމިން : ވިޓަމިން ސީ އާއި ވިޓަމިން ބީގެ ބާވަތްތައް ކުރުނބާ ފެނުގައި ހުރެއެވެ. ކުރުނބާ ފެނުގެ ކޮންމެ މިލިލީޓަރެއްގައި، 3.7-2.2 މިލިގްރާމް އާއި ދެމެދުގެ މިންވަރަކަށް ވިޓަމިން ސީ ހުރެއެވެ. އަދި މިމިންވަރު ކުރުނބާ ހަރުވެ ކާއްޓަށް ވަމުންދާ ވަރަކަށް މަދުވާނެ އެވެ.\n· ކުރުބާ ފެނަކީ ހަށިގަނޑަށް ވަރަށް ފައިދާ ހުރި ބުއިމެކެވެ. ތަފާތު އެތައް ބޭނުންތެރި މާއްދާ އަކުން މުއްސަދިވެފައިވާ މިބުއިމަކީ ފެޓް މަދު އަދި ކޮލެސްޓީރޯލް އެކުނުލެވޭ ބުއިމެކެވެ. އޮރެންޖް ޖޫހަށްވުރެ ކުރުބާ ފެނުގެ ފައިދާ އިތުރު ކަމުގައި ބުނެވެއެވެ. ކުރުބާ ފެނުގައި މައިމީހާގެ ގާތުން ދޭ ކިރުގައި ވެސް އެކުލެވޭ މާއްދާއެއް ކަމުގައިވާ ''ލައުރިކް އެސިޑް'' ހުރެއެވެ. މިއީ ފަންގަސް، ބެކްޓީރިއާ އަދި ވައިރަސް ފަދަ ޖަރާސީމްތައް މަރާލުމުގެ ގާބިލިއްޔަތު ލިބިފައިވާ އެސިޑެކެވެ.\n· ފެކްޓްރީ ތަކުގައި އުފައްދާފައި ހުންނަ ތަފާތު ބުއިންތަކާއި ޚިލާފަށް ކުރުބާ ފެނުގައި ޕޮޓޭސިއަމް ގިނަ އަދަދަކަށް ހުރެއެވެ. މިއީ ކްލޮރައިޑް ގިނަ އަދި ސޯޑިއަމް މަދު ފެނެކެވެ. މިއީ ތަފާތު މައުދަންތައް ނުވަތަ އިލެކްޓްރޯލައިޓް ތައް އެންމެ ގިނަ އެއްބުއިމެވެ. އެހެން ކަމުން ބޭރަށް ހިންގުން ފަދަ ކަންތައް ކުރިމަތިވުމުން ބޯން އެންމެ އެކަށޭނަ އެއްބުއިމަކީ ކުރުބާ ފެނެވެ.\n· ކުރުބާއިން ލިބޭ އެހެން ފައިދާ ތަކަށް ބަލާއިރު، ހިތުގެ ބަލިތަކުން ދުރުކޮށް، ކޮލެސްޓީރޯލްގެ މިންވަރު ދަށް ކޮށްދެއެވެ. ހަކުރުބައްޔާއި، ގޮހޮރާއި މައިދާގެ ބައެއް މައްސަލަ ތައް ކުރިމަތިވެފައިވާ މީހުންގެ ޞިއްޙީ ހާލަތު ދުޅަހެޔޮކުރުމުގައި އެހީތެރިވެދެއެވެ. އަދި ހަށިގަނޑަށް ހަކަތަ އާއި ބާރު ފުރިހަމައަށް ލިއްބައިދެއެވެ.


WAMCO Muvazzafah Hamalaa Dhin Meeha Amillayah Fuluhunnai Havaalu Vejje - Vaguthu\nވެމްކޯ މުވައްޒަފަށް ހަމަލާ ދިން މީހާ އަމިއްލަ އަށް ފުލުހުންނާއި ހަވާލު ވެއްޖެ\n9 މަސް ކުރިން ( ސެޕްޓެމްބަރު 1, 2019 )\nވެމްކޯ މުވައްޒަފަށް ހަމަލާ ދިން މީހާ އަމިއްލަ އަށް ފުލުހުންގެ އިދާރާ އަށް ހާޒުރުވެ، ފުލުހުންނާއި ހަވާލު ވެއްޖެއެވެ.\nވެމްކޯގެ މުވައްޒަފުންނަށް އަނިޔާ ލިބޭ ކަމަށް އެފަރާތުންވެސް މިހާރު ބުނެފައި ވާއިރު، އެ މީހުންނަށް ޖެއްސުން ކޮށް، ދަށް ކޮށްލާ މަންޒަރު މާލޭ ސިޓީގެ މަގުތައް މަތިން ފެނުން މިވަނީ އާއްމު ވެފައިކަން ހިތާމަ އާއި އެކު ފާހަގަކޮށްލެވެއެވެ.\nމި ވީޑިއޯ އާއްމު ވުމުން ފުލުހުންގެ ޖެނެރަލް އިންވެސްޓިގޭޝަން ޑިޕާޓްމެންޓުން މި މައްސަލަ ބަލަމުން ދަނިކޮށް އަމިއްލަ އަށް ހާޒިރު ވެފައި ވަނީ ވެމްކޯ މުވައްޒަފަށް ހަމަލާ ދިން މީހާ ނަމަވެސް، އެ މުވައްޒަފަަށް އޭނާ ހަމަލާ ދީފައި ވަނީ ކީއްވެގެން ކަން ސާފުވެފައެއް ނުވެއެވެ.\nވެމްކޯ މުވައްޒަފުންނަށް އެހެން މީހުންނެކޭވެސް އެއްފަދައިން ކަންތައް ކޮށް، ތަފާތު ކުރުންތައް ނުބެހެއްޓުމަކީ އަހަރެމެންގެ ފަރުދީ ޒިންމާ އެއްކަން ހަނދާނުގައި ބަހައްޓަން އެބަ ޖެހެއެވެ.\nގެއްލިގެން ހޯދަމުންދިޔަ އަންހެން މީހާ ފެނިއްޖެ\nޖޫރިމަނާކޮށްގެން ލިބުނު ފައިސާގެ އަދަދު7މިލިއަނަށް އަރައިފި\nސެޕްޓެމްބަރު 1, 2019 17:30\nއެ ފަދަ ކުށްވެރިން ފުލުހުންނާ ޙަވާލުވުމަކީ ވަރަށް ނުރައްކާތެރިކަމެއް\nސެޕްޓެމްބަރު 1, 2019 18:38\nގައުމު މިވަނީ ފާލުން ނެއްޓފަ. ބިރުވެރިކަމާއި ނާމާންކަން މިވަނީ އާންމުވެފަ. އަހަރެއްހާ ދުވަސް ކުރިއާ ހަމައަށް ގައުމުގަ އޮތް އަމާންކަމާއި އުފާވެރިކަން ވަނީ ބީވެގޮސްފަ. އޭރުގެ ސަރުކާރުގެ ކުށަކަށްވީ ސިޔާސީ ފަރާތްތަކުން ސަރުކާރު ވައްޓާލަން ރޭވި އިޔަހޫދި ރޭވުންތައް ނާކާމިޔާބު ކޮށްލާ އެކަން ހުއްޓުވެން އޮތް ގޮތަކަށް ހުއްޓުވާ ބޭރުގެ ނުފޫޒުން އެއްކިބާވެ ރައްޔިތުންނަށް އަމާން ފާގަތި ދިރިއުޅުމެއް ހޯދައިދޭން ކުރި މަސަކަތް.\nސެޕްޓެމްބަރު 1, 2019 19:34\nމީނަ ހިތަށްއަރާކަހަލަ މީނަމީ ވަރަށްމަތީގަ އުޅޭ މީހެކޭ.މީނަޔަށް ހައްގު އަދަބުގޭން ގޮވާލަން..\nސެޕްޓެމްބަރު 1, 2019 21:41\nވެމްކޯ މުއައްޒަފުން ރޭގަނޑުގެ އަރާމު ނިދިން މަހުރޫމުވެގެން އަހަރެމެންގެ ޚިދުމަތުގައި ވިއްސާރައިގަވެސް ދޭ ޚިދުމަތުގެ އަގު ވަޒަންކުރަން ޖެހޭ. އެމީހުންނާމެދު އިހާނެތިކޮށް ކަންތައް ކުރާ ފަރާތްތަކަށް ހައްގު އަދަބުދިނުމަށް ގޮވާލަން


ޓީމަށް ބަދަލުތަކެއް ގެންނާނަން: ޒިދާން ޓީމަށް ބަދަލުތަކެއް ގެންނާނަން: ޒިދާން\nޓީމަށް ބަދަލުތަކެއް ގެންނާނަން: ޒިދާން\nރެއާލް މެޑްރިޑްގެ ކޯޗު ޒައިނުއްދީން ޒިދާން | ފޮޓޯ:ރޮއިޓާސް\nސްޕެނިޝް ލީގުގައި މިރޭ އަލަށް ޕްރޮމޯޓްވި ކާޑިޒްއާ ދެކޮޅަށް ނުކުންނައިރު ޓީމަށް ބަދަލުތަކެއް ގެންނާނެކަމަށް ރެއާލް މެޑްރިޑުގެ ކޯޗު ޒައިނުއްދީން ޒިދާން ބުނެފިއެވެ.\nމެޗުގެ ކުރިން ވާހަކަދައްކަމުން ޒިދާން ބުނީ ކުރިޔަށް 21 ދުވަސް ތެރޭގައި ހަތް މެޗު ކުޅެން ޖެހުމުން ޓީމަށް އެހެން ގޮތްތަކެއް ހޯދަން ޖެހިފައިވާކަމަށެވެ. އޭނާ ބުނީ އެސަބަބާ ހުރެ ކުލަބް ކާޑިޒްއާ ދެކޮޅަށް ކުޅޭއިރު ބަދަލުތަކެއް ޓީމުން ފެންނާނެކަމަށެވެ. އަދި މި ސީޒަނުގައި އެތައް ފަހަރަކު މިކަހަލަ ކިތަންމެ ބަދަލެއް ގެންނަ ޖެހޭނެކަމަށް ޒިދާން ބުންޏެވެ.\nޒިދާން ބުނީ އެނާގެ ޓީމުގައި ވަރަށް މޮޅު ކުޅުންތެރިން އެބަތިބި ކަމަށާއި ޓީމުގެ އަސްލު މަގާމަށް ގެންގޮސްގެން ނޫނީ އެއިން ކުޅުންތެރިޔަކު އަރާމް ކުރަން ވެސް ބޭނުންނުވާކަމަށެވެ. ޓީމުގެ ރޫހު އޮތީ އެހާވެސް ވަރުގަދަކޮށް ކަމަށް ރެއާލް މެޑްރިޑުގެ ކޯޗު ބުންޏެވެ. ކާޑިޒްއަކީ ވަރަށް ޑިސިޕްލިން ޓީމެއް ކަމަށާއި އަލަށް ޕްރޮމޯޓްވި ޓީމަކަށް ވިޔަސް އެޓީމުން މެޗުގައި އުނދަގޫ ކުރިމަތިކުރުވާނެކަމަށް ޒިދާން ބުންޏެވެ.\nމިދިޔަ ސީޒަންގެ ސްޕެނިޝް ލީގު ރެއާލްއަށް ކާމިޔާބުކޮށްދިން ޒިދާން ބުނީ އެޓީމުން ނުކުންނާނީ މެޑްރިޑާ ވާދަކޮށް މޮޅެއް ހޯދަން ކަމަށާއި އެހެންކަމުން އެޓީމުގެ މައްޗަށް ކުރި ހޯދޭނީ މެޑްރިޑުން ވަރުގަދައަށް ކުޅެގެންކަމަށެވެ. މިއީ 2006 ވަނަ އަހަރު ސްޕެނިޝް ލީގުގައި ވާދަކުރި ފަހުން ކާޑިޒް ލީގުގައި ވާދަކުރާ ފުރަތަމަ ފަހަރެއެވެ.


Nethalands Qualify nuvi, ekamaku Coach bahattaane\nނެދަލޭންޑްސް ކޮލިފައިނުވި، އެކަމަކު ކޯޗު ބަހައްޓާނެ\nނެދަލޭންޑްސްގެ ކޯޗު ޑެނީ ބްލައިންޑް (މ). އޭނާ ކޯޗުކަމުގައި ބަހައްޓަން އެސޯސިއޭޝަނުން ވަނީ ނިންމާފައި.\n1964 ވަނަ އަހަރުގެ ފަހުން ފުރަތަމަ ފަހަރަށް ޔޫރޯ ފުޓްބޯޅަ މުބާރާތަށް ނެދަލޭންޑްސް ކޮލިފައިނުވެ ރޭ ކެޓި ނަމަވެސް ކޯޗު ޑެނީ ބްލައިންޑް މަގާމުގައި ބަހައްޓަން ނިންމައިފި އެވެ.\nބްލައިންޑް އަކީ ކޮލިފައިން ފެށި އިރު ޓީމުގެ ކޯޗުކަމުގައި ހުރި ގުސް ހިޑިންކްގެ އެސިސްޓެންޓް ކޯޗެވެ. އޭނާ ޓީމާ ހަވާލުވީ ނަތީޖާތައް ގޯސްވެ، ހިޑިންކް އިސްތިއުފާދިނުމުން މިދިޔަ ޖުލައި މަހު އެވެ.\nކޮލިފައިންގައި ކުޅުނު 10 މެޗުގެ ތެރެއިން ފަސް މެޗުން ބަލިވެ ނެދަލޭންޑްސް މުބާރާތުން ކެޓީ ރޭ ޗެލްރިޕަބްލިކް އަތުން 3-2އިން ބަލިވުމުންނެވެ. މަޝްހޫރު ފޯވަޑް އަދި ކުރީގެ ކެޕްޓަން ރޮބިން ވޭންޕާސީ ބައިކޮޅަށާއި ޓީމަށް ލަނޑު ޖަހައިދިން މެޗުގެ ފުރަތަމަ ތިން ލަނޑު ޖެހީ ޗެކް ރިޕަބްލިކްއިންނެވެ.\nބްލައިންޑް ކޯޗުކަމުގައި ބަހައްޓަން ނެދަލޭންޑްސްގެ ފުޓްބޯޅަ އެސޯސިއޭޝަނުން ނިންމުމުން އެންމެ އުފާވީ ސައުތެމްޓަނުގެ ސަޕޯޓަރުންނެވެ. އެއީ އެ ޓީމުގެ ކޯޗު ރޮނަލްޑް ކޮއެމަން ނެދަލޭންޑްސްގެ ގައުމީ ޓީމަށް ގެންދަން އުޅޭ ވާހަކަ ދެކެވެމުންދާތީ އެވެ.\n"އަހަރެން ބޭނުން އޮރެންޖް (ނެދަލޭންޑްސް) ޓީމުގައި މަޑުކުރަން. އަހަރެންގެ ނަފްސު ހަލާކުވެއްޖެކަމަށް އަހަރެން ނުދެކެން. އަހަރުމެން މިހާރު ކުރަންޖެހިފައިވާ ކަމަކީ ކޮންމެއްތޯ ގޯސްކޮށް އަދި ރަނގަޅަށް ކުރެވުނީ ބަލައި ދިރާސާކުރުން،" ކޯޗު ބުންޏެވެ.\nނެދަލޭންޑްސްގެ ފުޓްބޯޅަ ފެޑަރޭޝަނުގެ ޑިރެކްޓަރު ބާޓްވެން އޫސްޓަވީން ބުނީ ކޯޗުކަމާއިގެން އޭނާ (ބްލައިންޑް) ކުރިއަށްދާނެ ކަމަށެވެ.\n"މިރޭގެ މެޗުގެ ވާހަކަ އަކީ މުޅި ކެމްޕެއިންގެ ވާހަކަ އެއް. ހުރިހާ ކަމެއް ދިޔައީ ގޯހުން ގޯހަށް. އެކަމަކު އަހަރުމެންނަށް އެނގޭ އަހަރުމެން ކުރަންވީ ކަންތައް،" އޭނާ ބުންޏެވެ.\nއެޓިއެން ބަލިވެ ތާވަލުގެ ފުލަށް


Bollywoodge Mashooru Tharin Netanyahu Aa Bah'dhaleh Nukuri\nބޮލީވުޑުގެ މަޝްހޫރު ތަރިން ނަތަންޔާހޫ އާއި ބައްދަލެއް ނުކުރި\n11 މަސް,3ހަފްތާ,5ދުވަސް, 17 މިނެޓް,7ސިކުންތު ކުރިން 4220އައިޝަތު ޝިމްނާ\nބޮލީވުޑްގެ އެންމެ ނަން މަޝްހޫރު ތިން ޚާނުން ކަމަށްވާ ޝާހްރުކް އަދި އާމިރު ސަލްމާން\nއިޒްރޭލުގެ ބޮޑު ވަޒީރު ނަތަންޔާހޫ އިންޑިއާއަށް ކުރެއްވި ދަތުރުފުޅުގައި ބޮލީވުޑުގެ ފަންނާނުންނާއި ބައްދަލުކުރުމަށް ބޭއްވި ހަފްލާއަށް ވަނީ ގިނަ އަދަދެއްގެ ބޮލީވުޑުގެ ތަރިން ގޮސްފައެވެ. އޭގެ ތެރޭގައި އެންމެ ބޮޑަށް ފާހަގަކުރެވިގެން ދިއައީ އަމީތާބްބައްޗަން ގެ އާއިލާއެވެ.\nމިހަފްލާއަށް އެންމެންގެ ސަމާލުކަން ލިބިގެން ދިޔައިރު މިހާރު އެންމެ ބޮޑަށް ވާހަކަ ދެކެވިގެންދަނީ މި ހަފްލާއަށް އާމިރު ޚާން އަދި ސަލްމާން ޚާން އާއި ޝާހުރުކް ޚާން ނުދިޔަ ސަބަބާއި މެދުގައެވެ. މިކަމާއި ގުޅިގެން އެތަރިން އަދި އެއްވެސް އެއްޗެއް ބުނެފައިނުވާއިރު ތުރުކީގެ ދުވަހު ނޫހެއް ކަމަށްވާ މިލްލިގެޒެޓްގައި ބުނެފައިވަނީ އެތަރިން ނަތަންޔާހޫ އާއި ބައްދަލުކޮށްފައިނުވަނީ ނަތަންޔާހޫގެ ފަރާތުން އަނިޔާ ލިބެމުންދާ ފަލަސްތީނުގެ ރައްޔިތުންނާއި އެކު އެތަރިން ތިިބިކަން ހާމަކުރުމުގެ ގޮތުން ކަމަށެވެ.\nބޮލީވުޑުގެ މަޝްހޫރު ތިން ޚާނުން ނަތަންޔާހޫއާއި ބައްދަލުކޮށްފައިނުވާތީ ބޮލީވުޑްގެ ބައެއް ތަރިންގެ އިތުރުންވެސް އިންޑިޔާގެ މުސްލިމު ގިނަ ރައްޔިތުން ތަކެއް އެމީހުންނަށް ތާއީދުކޮށް ވާހަކަދައްކާފައެވެ. އަދި ބައެއް ބޮޑެތި މީޑިއާ ތަކުންވެސް އެ ތަރިންނަށް ތައުރީފްކޮށް ވާހަކަދައްކާފައިވެއެވެ.\nނަތަންޔާހޫ ގެ އިންޑިއާގެ ދަތުރަށް ބަލާލާއިރު އޭނާ ވަނީ އެކި ދާއިރާތަކުން އިންޑިއާއަށް އެހީވާނެ ކަން ހާމަކޮށްފައެވެ. އޭގެތެރޭގައި އެންމެ ބޮޑަށް އޭނާ ފާހަގަކުރައްވާފައިވަނީ ބޮލީވުޑެވެ. ނަތަންޔާހޫ ވިދާޅުވެފައިވަނީ އޭނާ އާއި އޭނާގެ އަންހެނުން އަދި އިޒްރޭލުގެ ގިނަ ރައްޔިތުންތަކަކަށް ބޮލީވުޑް ވަރަށް ކަމުދާ ކަމަށެވެ. އަދި އެމީހުން ބޭނުންވަނީ ބޮލީވުޑް އެމީހުންގެ ގައުމަށްވެސް ގެނައުމަށްކަމަށް ބުނެފައިވެއެވެ. އަދި ބޮލީވުޑް ކުރިއެރުވުމަށް ފައިސާގެ ގޮތުންވެސް އެގައުމުން އެހީވާނެކަމަށް ނަތަންޔާހޫ ބުނެފައިވެއެވެ.\n4 ހަފްތާ ކުރިން 978 0


Firihen singles final gai Zayan aa Sarim | Mihaaru\nފިރިހެން ސިންގަަލްސް ފައިނަލުގައި ޒަޔާން އާއި ސާރިމް\nމިދިޔަ އަހަރު އޮތް އިންޑިއަން އޯޝަން އައިލެންޑް ގޭމްސްގައި މެޑަލް ހޯދުމަށް ފަހު ޒަޔާން (ކ) އާއި ސާރިމް (ވ) ބެޑްމިންޓަން އެސޯސިއޭޝަންގެ ޖެނެރަލް ސެކްރެޓަރީ އިޝްފާންއާ އެކު.-- ފޮޓޯ: މޯލްޑިވްސް އޮލިމްޕިކް ކޮމިޓީ\n01 ޑިސެމްބަރ 2016 - 11:49\nގައުމީ ބެޑްމިންޓަން މުބާރާތުގެ ފައިނަލުގައި ގައުމީ ޓީމުގެ ދެ ކުޅުންތެރިން ކަމަށްވާ ޒަޔާން ޒަކީ އާއި މުހައްމަދު ސާރިމް ވާދަކުރަން ޖެހިއްޖެ އެވެ.\nޒަޔާން އާއި ސާރިމް އަކީ ކުރިން ރާއްޖޭގެ ގިނަ މުބާރާތްތަކުގެ އިތުރުން ބައިނަލްއަގްވާމީ މުބާރާތްތަކުގައި ވެސް އެކުގައި ޑަބަލްސް ކުޅުނު ކުޅުންތެރިންނެވެ. އަދި ރާއްޖޭގެ އެކި މުބާރާތްތަކުގައި މި ދެ ކުޅުންތެރިން ވަނީ މީގެ ކުރިން ރަނގަޅު ކާމިޔާބީތަކެއް ހޯދައިފަ އެވެ.\nކުޅިވަރު އެކުވެނި އިންޑޯ ބެޑްމިންޓަން ކޯޓުގައި މިއަދު ބެޑްމިންޓަން ގައުމީ މުބާރާތާއި ބެޑްމިންޓަން އަތޮޅު ލީގުގެ އަށް ފައިނަލް ކުޅޭނެ އެވެ. ބެޑްމިންޓަން އަތޮޅު ލީގުގެ މިކްސް ޑަބަލްސް ފައިނަލުގައި އަހުމަދު ޝިފާއު އާއި ޝިފްނާ ހުސެއިންގެ ޕެއާ ބައްދަލުކުރާނީ އިސްމާއިލް ޒުހުރީ އާއި ޝިޔާނާ އަހުމަދު ޒުހައިރުގެ ޕެއާއާ އެވެ.\nފުރަތަމަ ޑިވިޝަންގެ މިކްސް ޑަބަލްސް ފައިނަލުގައި ޒަޔާން ޒަކީ އާއި މައިސާ ފަތުހުﷲގެ ޕެއާ ނުކުންނާނީ ސާރިމް އާއި ނީލާ އަހުމަދު ނަޖީބުގެ ޕެއާއާ ދެކޮޅަށެވެ.\nއަތޮޅު ލީގުގެ ފިރިހެން ޑަބަލްސް ފައިނަލުގައި އަހުމަދު ނަޝީދު އާއި ޝިފާއުގެ ޕެއާ ވާދަކުރާނީ އާސިފް އާދަމް މަނިކް އާއި އިބްރާހިމް މުހައްމަދުގެ ޕެއާއާ އެވެ. އަތޮޅު ލީގުގެ ފިރިހެން ސިންގަލްސް ބައިގެ ފައިނަލުގައި ނ. ހޮޅުދޫގެ މުހައްމަދު އާކިފް ނުކުންނާނީ ސ. ހިތަދޫގެ ނަޝީދުއާ ދެކޮޅަށެވެ.\nގައުމީ މުބާރާތުގެ ދެ ވަނަ ޑިވިޝަން ފިރިހެން ސިންގަލްސް ފައިނަލުގައި ހުސެއިން މުހައްމަދު ވާދަކުރާނީ ނިބާލް އަހުމަދުއާ އެވެ. ދެ ވަނަ ޑިވިޝަންގެ މިކްސް ޑަބަލްސް ފައިނަލުގައި ޝިފްނާ އާއި އިބްރާހިމްގެ ޕެއާ ވާދަކުރާނީ އާސިފް އަދި އައިޝަތު ނިހާމާގެ ޕެއާ އެވެ.\nދެ ވަނަ ޑިވިޝަންގެ ފިރިހެން ޑަބަލްސް ފައިނަލުގައި ނަޝީދު އާއި ޝިފާއުގެ ޕެއާ ވާދަކުރާނީ އައްފާން ހާލިދު އާއި މުހައްމަދުގެ ޕެއާއާ އެވެ.\nނިބާލް މޮޅުވާންދޭވެ! އާމީން!


Lanka ge beyru ge dharanithah miaharu dhakkaane | Mihaaru\nލަންކާގެ ބޭރުގެ ދަރަނިތައް މި އަހަރު ދައްކާނެ\n12 ޖެނުއަރީ 2022 - 13:34\nސްރީ ލަންކާ އިން ބޭރު ގައުމުތަކަށް ދައްކަންޖެހޭ ދަރަނިތައް މި އަހަރުގެ ތެރޭގައި ދައްކާނެ ކަމަށް، އެ ގައުމުގެ މަރުކަޒީ ބޭންކުގެ ގަވަރުނަރު އަޖިތު ނިވާޑް ކަބްރާލް މިއަދު ވިދާޅުވެއްޖެ އެވެ.\nގަވަރުނަރު ވިދާޅުވި ގޮތުގައި، މި އަހަރުގެ ތެރޭގައި ދައްކަންޖެހޭ ހުރިހާ ދަރަނިތައް، ކަނޑައެޅިފައިވާ ތާރީހުތަކަށް ދައްކައި ނިންމޭނެ ކަމުގެ ޔަގީންކަން އެބަ އޮތެވެ. އަދި އޭގެ ފަހުން މަސައްކަތް ކުރާނީ، ލަންކާގެ ބޭރު ފައިސާގެ ރިޒާވް އިތުރުކުރުމަށް ކަނޑައަޅާފައިވާ އާ ޕްލޭން ތަންފީޒުކޮށް އިގްތިސާދު އިތުރުކުރުމަށް ކަމަށް ވެސް އޭނާ ވިދާޅުވި އެވެ.\nލަންކާ އިން ވަނީ އެ ގައުމުގެ މަދުވަމުން ދިޔަ ބޭރު ފައިސާގެ ރިޒާވްގެ މިންވަރު، ޑިސެމްބަރު މަހުގެ ނިޔަލަށް 3.1 ބިލިއަން ޑޮލަރަށް އިތުރުކޮށްފައި ކަމަށް ގަވަރުނަރު ވިދާޅުވި އެވެ. ބޭރު ފައިސާގެ ރިޒާވް އިތުރުކުރެވުނީ ޗައިނާ އިން ހަމަޖައްސައިދިން 1.5 ބިލިއަން ޑޮލަރުގެ ކަރަންސީ ސްވަޕްގެ ސަބަބުންނެވެ.\nސްރީ ލަންކާ ސަރުކާރުން މިހާރު މަސައްކަތް ކުރަމުން އަންނަނީ، އިންޑިއާ އާއި ގަތަރުން ދަރަންޏަށް އިތުރު ފައިސާ ހޯދުމަށެވެ. އަދި އެ ދެ ގައުމުން ކަރަންސީ ސްވަޕް ހަމަޖެއްސުމަށް މިހާރު ކުރަމުންދާ މަޝްވަރާތައް ކާމިޔާބުވެއްޖެ ނަމަ، ޖުމްލަ 2.9 ބިލިއަން ޑޮލަރު ލިބޭނެ ކަމަށް ލަންކާ އިން އަންދާޒާ ކުރެ އެވެ.\nތަފާސްހިސާބުތައް ދައްކާ ގޮތުން، ސްރީ ލަންކާ އިން މި އަހަރުގެ ތެރޭގައި ބޭރު ދަރަނީގެ ގޮތުގައި އެކި ގައުމުތަކަށް 4.5 ބިލިއަން ޑޮލަރު ދައްކަން ޖެހެ އެވެ. އޭގެ ތެރޭގައި 500 މިލިއަން ޑޮލަރުގެ އިންޓަނޭޝަނަލް ސޮވެރިން ބޮންޑް ވެސް ހިމެނެ އެވެ.\nމަރުކަޒީ ބޭންކުގެ ގަވަރުނަރު ވިދާޅުވި ގޮތުގައި އެ ފައިސާތައް މި އަހަރުގެ ތެރޭގައި ނުދެއްކިއްޖެ ނަމަ، ގައުމަށް ވަރަށް ބޮޑު ގޮންޖެހުމެއް ކުރިމަތިވާނެ އެވެ. ބޭރު ދަރަނިތަކާއި އިގްތިސާދީ އެހެން މައްސަލަތައް ހައްލުކުރުމަށްޓަކައި، އެކަށީގެންވާ ރަނގަޅު ރޭވުންތެރިކަމާ އެކު ދުރު ރާސްތާގެ ޕްލޭނެއް އެކުލަވައިލަންޖެހޭ ކަމަށް ވެސް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި އެ ގައުމުގައި ކޮވިޑް ފެތުރެން ފެށި ފަހުން، މިދިޔަ ދެ އަހަރުގެ ތެރޭގައި ޓޫރިޒަމްގެ އާމްދަނީން ނުވަ ބިލިއަން ޑޮލަރު ވަނީ އުނިވެފަ އެވެ. ނަމަވެސް ކުރިއަށް އޮތް 2-3 މަހުގެ ތެރޭގައި ޓޫރިޒަމް އިތުރަށް ރަނގަޅުވާނެ ކަމަށް ބެލެވޭތީ، އިގްތިސާދާ މެދު ކުރެވޭ އުންމީދު ބޮޑު ކަމަށް ވެސް އޭނާ ވިދާޅުވި އެވެ.\nސްރީ ލަންކާ އިގްތިސާދު ޓޫރިޒަމް\nހަރުމުދާތައް ވިއްކައިގެންނަމަވެސް ތިކަންކުރަން ލަސްވެއްޖެ. ފަހުންކުރަންބަހައްޓައިފިއްޔާ އަދިއޮންނާނީ މާބޮޑަށް ލަސްވެފާ.\nލަންކާ ސަރުކާރަށް ކޮއްލި ކޮމެންޓެއްތަ މީ؟ އިނގިރޭސިން ނުވަތަ ލަންކާ ބަހުރުވަޔަކުން ޖަހާލިނަމަ ސަޅިވީސް.\nއަވައްޓެރި ސުރީ ލަންކާގެ ހާލަތަކީ ދިވެހީންނަށް އިބުރަތަކަށް ވާންވާނެ! ނުކަތާވަރަށް ދަރަނި ނަގަނަގާ އެއްމެފަހުން ބޭރުުފައިސާ ދަތިވެ ސޮވަރިން ޑީފޯލްޓަކަށް ނުދިއުމަށް ގައުމުގެ ރަނުގެ ރިޒާވުން ބޮޑު ބައެއް ވަނީ ވިއްކާލާފަ!ހަގީގަތަކީ ރާއްޖޭގެ ހާލަތުވެސް ވަރަށް ނާޒުކު، ކިރިޔާވެސް އަޑިނައަޅާ މިހިފަހައްޓާލެވުުނީ ފަތުރުވެރިކަމުން ލިބުނު ކޭޝްފްލޯއިން!ތަރައްގީ ގެނައުމުގެ ނަމުފައި ތާއަބަދު ލޯނުނެގުން ހުއްޓާލަންޖެހޭ!ސަރުކާރުގެ ބޭކާރު ހަރަދުވެސް ކުޑަކުރަން ވާނެ


SunOnline: Masverikamuge bill Raees thasdheegu kuravvaifi\nމަސްވެރިކަމުގެ ބިލު ރައީސް ތަސްދީގުކުރައްވައިފި\nނަޖާހު މަސްއޫދު 16 Sep 2019, 16:10\nމަސްވެރިކަމުގެ ބިލު ރައީސް މިއަދު ރައީސް ވަނީ ތަސްދީގު ކުރައްވާފައި --\nބަދަލުތަކާ އެކު ރައްޔިތުންގެ މަޖިލީހުން ފާސްކުރި މަސްވެރިކަމުގެ ބިލު ރައީސް އިބްރާހިމް މުހައްމަދު ސޯލިހު ތަސްދީގު ކުރައްވައިފި އެވެ.\nމަސްވެރިކަމުގެ ބިލު ރައްޔިތުންގެ މަޖިލީހުން ފާސް ކުރީ މި މަހުގެ ފަސް ވަނަ ދުވަހު އެވެ. ބިލު ފާސްކުރީ ޖަލްސާގައި ބައިވެރިވި 55 މެމްބަރުންގެ އިއްތިފާގުންނެވެ.\nމި ބިލަށް އަމަލުކުރަން ފަށާތާ 100 ދުވަހުގެ ތެރޭގައި މަސްވެރިންނާއި، ފަޅުވެރިންނާއި، އޮޑިވެރިން އަދި އޮޑިދޯނިފަހަރުގެ މައުލޫމާތު ހިމެނޭ ދަފްތަރެއް އެކުލަވާލަން ޖެހޭނެ އެވެ.\nމީގެ އިތުރުން މަސްވެރިކަމުގެ ބާވަތްތައް ކަނޑައެޅުމާއި މަސްވެރިކަމުގެ މެނޭޖްމަންޓް ޕްލޭންތައް އެކުލަވާލުމާއި، ދިވެހިރާއްޖޭގެ ކަނޑުގެ ސަރަހައްދުގައި ކުރުން މަނާ މަސްވެރިކަމުގެ ބާވަތްތައް ކަނޑައެޅުން ވެސް ބިލުގައި ހިމެނެ އެވެ. އަދި އެކުއަކަލްޗަރ ތަރައްގީކުރުމުގެ އުސޫލުތައް ވެސް މި ބިލުގައި ބަޔާންކޮށްފައިވެ އެވެ.\nމަސްވެރިންގެ އިޖްތިމާއީ ރައްކާތެރިކަމާއި ޕެންޝަން ކަށަވަރުކޮށްދިނުމާއި، މަސްވެރިކަމާ ގުޅޭ ތައުލީމާއި ތަމްރީން ހޯދައިދިނުމާއި، މަސްދޯނިފަހަރާއި ބޯޓުފަހަރު ބަނުމުގެ ވިޔަފާރި ފުޅާކުރުމާއި މޫސުމަށް އަންނަ ބަދަލުތަކަށް ހޭނުމާއި، ލިބޭ ގެއްލުން ކުޑަކުރުމަށް މަސައްކަތްކުރުމާއި، އައިންމަތި ދޫނި، ބިސްއަޅާ އާލާވާ ރަށްރަށާއި ފިނޮޅުފަދަ ތަންތަން ހިމާޔަތްކުރުމާއި އެކްޝަން ޕްލޭންތައް ތައްޔާރުކުރުންފަދަ ކަންކަންވެސް މި ބިލުގައި ހިމަނާފައިވެ އެވެ.\nއިސްލާހުގައި ހިމެނޭ ކަންކަމުގެ ތެރެއިން އެންމެ ހާއްސަކޮށް ފާހަގަ ކުރެވެނީ މަސް ޕްރޮސެސްކުރާ ތަންތަނާއި، ގޭދޮށު މަސްފެކްޓްރީތަކާއި އައިސްޕްލާންޓްތައް ގާއިމުކުރުމާ ބެހޭ ގޮތުން ހިމަނާފައިވާ ކަންތައްތަކެވެ.\nމި ބިލު ތަސްދީގު ކުރުމާ އެކު ކުރިން އަމަލު ކުރަމުން އައި މަސްވެރިކަމުގެ ގާނޫނު މިހާރު ވަނީ އުވިގެން ގޮސްފަ އެވެ.\nމަސްވެރިކަމުގެ ބިލު އެޓާނީ ޖެނެރަލްގެ އޮފީހުން އެކުލަވާލާފައި ވަނީ ދުނިޔޭގެ ކާބޯތަކެތީގެ ޖަމިއްޔާ (ޑަބްލިއުއެފްޕީ)އާއި، ފިޝަރީޒް މިނިސްޓްރީގެ ފަންނީ މުވައްޒަފުންގެ އެހީތެރިކަމަކާއެކު އެވެ. މި ބިލު ފާސްކުރީ މަސްވެރިންނާއި އާންމުންނާއި ރައްޔިތުންގެ މަޖިލީހުގެ މެމްބަރުން ހުށަހެޅި ހިޔާލުތަކާ އެއްގޮތަށް ބިލު ބަދަލުކުރުމަށް ފަހު އެވެ.\nކޮށީގައި ފާނަ ބޮޑުކުރުމުގެ މަޝްރޫއެއް ފަށަނީ


އޮކްޓޯބަރ 15, 2019 18:40\nދެން އަންބިމީހާ ވަގު ފިރެހެނުން ގެންގުޅޭއިރު ފެންނަ ކަންކަންވެސް ނިކަން ލިޔެލަބަލަ! ފިރިންއެހެން އުޅެން ދިމާވާ ސަބުތައްވެސް ލިޔެލަބަލަ!\nއޮކްޓޯބަރ 16, 2019 01:37\nއަނބިމީހާޔާ ގަޔާނުވަންޏާ،ލޯބި ނުވަންޏާ، ރޭކުރަން ބެނުން ނުވަންޏާ، ކަމުނުދާ ސިފައެއް ނުވަތަ އުޅުމެއްނެތް އަންބަކަސް ނޫނީ ތިބުނާހެން ވަގު ފިރިން ނޫނީ ބައެއްފަހަރު ވަގު އަންހެނުންވެސް.. ގެންގުޅޭކަން އެންގި ވަކިވާން ނުނީ ނަސޭހަތްދީގެން ރަނގަޅު ކުރުވަން ނޫނީ ކެތްކޮއްގެން އެކީ އުޅެން ނިންމި ދާނެ. ނުލަފާ އަންހެނުންނާ ކަންނެތް، މުޑުދާރު،އެއްކަމެއްވެސް ނުކޮއްދޭ އަނބިންވެސް އުޅޭނެ. ފާފަޔަކަށް އަމިއްލަޔަށް ނާރާ ވަރިކޮއްފަ ގަޔާވާ އަންހެނަކާ މެރީކުރޭ!


އެރޭބިއަން ޓްރެވެލް މާކެޓްގައި ވަރޗުއަލްކޮށް ރާއްޖެއިން ބައިވެރިވެއްޖެ އެރޭބިއަން ޓްރެވެލް މާކެޓްގައި ވަރޗުއަލްކޮށް ރާއްޖެއިން ބައިވެރިވެއްޖެ\nމީގެކުރިން ބޭއްވި އޭޓީއެމް ފެއަރއެއްގެ ތެރެއިން\nއެރޭބިއަން ޓްރެވެލް މާކެޓް، އޭޓީއެމްގައި ދިވެހިރާއްޖެއިން ވަރޗުއަލްކޮށް ބައިވެރިވެއްޖެއެވެ.\nމި ފެއަރގައި ރާއްޖޭގެ ފަރާތުން ބައިވެރިވެފައިވަނީ ރާއްޖޭގެ ފަތުރުވެރިކަން އިޝްތިހާރުކުރާ މައި އެޖެންސީ މޯލްޑިވްސް މާކެޓިންގ އެންޑް ޕަބްލިކް ރިލޭޝަން ކޯޕަރޭޝަން، އެމްއެމްޕީއާރުސީންނެވެ.\nމިމަހުގެ 1 އިން3ގެ ނިޔަލަށް ކުރިއަށްދާ އޭޓީއެމް ފެއަރގައި އަލިއަޅުވާލަނީ ކޯވިޑް19 ގެ ސަބަބުން ފަތުރުވެރިކަމުގެ ސިނާއަތައް އަންނަމުންދާ ބަދަލުތަކާއި ކުރިމަތިވަމުންދާ ދަތިތަކުގެ މައްޗަށެވެ. އޭޓީއެމް ވާޗުއަލްކޮށް ކުރިއަށްގެންދަނީ މިއަހަރުގެ ޖޫންމަހުގެ ތެރޭގައި ބޭއްވުމަށް ހަމަޖެއްސި އޭޓީއެމް ފެއަރ ފަސްވުމާއި ގުޅިގެން ފަތުރުވެރިކަމުގެ ސިނާއަތުގައި ހަރަކާތްތެރިވާ އެކި ފަރާތްތައް ގުޅުވައިދިނުމުގެ ގޮތުންނެވެ.\nއެމްއެމްޕީއާރުސީއާއިއެކު ރާއްޖޭގެ ފަތުރުވެރިކަމުގެ ސިނާއަތުގައި ހަރަކާތްތެރިވާ އެކި ފަރާތްތަކުން ވަނީ މި ވަރޗުއަލް ފެއަރގައި ބައިވެރިވެފައެވެ. އެހެން ފެއަރތަކާއި އެއްގޮތަށް ވަރޗުއަލްކޮށް ބާއްވާ މި ފެއަރގައިވެސް ދުނިޔޭގެ އެކި އެގްޒިބިޓަރުންނާއި ޒިޔާރަތްކުރާ މީހުންނާއި ބައްދަލުވުންތައް ބޭއްވުމުގެ ފުރުސަތު ލިބިގެންދާނެއެވެ.\nތިން ދުވަހަށް ކުރިއަށްދާ މި ފެއަރގައި އެމްއެމްޕީއާރުސީން ދުނިޔޭގެ އެކި ކަންކޮޅުތަކުގެ ބައިވެރިންނާއި ބައްދަލުކުރުމުގެ އިތުރުން ފަތުރުވެރިކަމުގެ ސިނާއަތުގެ މާހިރުން ހުށައަޅާ ލައިވް ވެބިނަރތަކުގައި ބައިވެރިވާނެއެވެ. އަންނަ މަހު ރާއްޖޭގެ ފަތުރުވެރިކަން އަލުން ހުޅުވާލާއިރު މި އިވެންޓްގެ ޒަރިއްޔާއިން ފަތުރުވެރިކަން ކުރިއަށްގެންދާނެގޮތުގެ މުހިންމު މައުލޫމާތުތަކެއް ލިބިގެންދާނެކަމަށް އެމްއެމްޕީއާރުސީން ބުނެއެވެ.\nމި އިވެންޓުން ލިބޭ މައުލޫމާތުތައް ފަތުރުވެރިކަމާއިގުޅޭ ގައިޑްލައިންތައް ތައްޔާރުކޮށް ދިވެހިރާއްޖެ އެންމެ އެކަށީގެންވާ ފަތުރުވެރިކަމުގެ މަންޒިލެއްގެ ގޮތުގައި އިޝްތިހާރުކުރުމަށް ބޭނުންކުރާނެކަމަށް އެމްއެމްޕީއާރުސީން ބުނެއެވެ.\n2019 ވަނަ އަހަރު މެދުއިރުމަތިން ރާއްޖެއަށް 60000 އަށްވުރެ ގިނަ ފަތުރުވެރިން ވަނީ ޒިޔާރަތްކޮށްފައެވެ. ކޯވިޑް19 ގެ ސަބަބުން ފަތުރުވެރިކަމަށް ހީނަރުކަމެއް އައިނަމަވެސް މިދިޔަ އަހަރުގެ ޖަނަވަރީ މަހާއި އަޅާބަލާއިރު މިއަހަރުގެ ޖަނަވަރީ މަހު މެދުއިރުމަތިން އައި ފަތުރުވެރިންގެ އަދަދު ވަނީ %73.7 އިތުރުވެފައެވެ.


Flight Eh Dhuvvaalumuge Furusathu Nulibumun Amillayah "A320" Eh Hadhaifi - Vaguthu\nފްލައިޓެއް ދުއްވާލުމުގެ ފުރުސަތު ނުލިބުމުން އަމިއްލައަށް "އޭ320" ހަދައިފި\nޗައިނާއަށް ނިސްބަތްތާ ދަނޑުވެރިއަކު އުންމީދުކޮށްގެން ހުރީ ކޮންމެވެސް ދުވަހަކުން އޭނާއަށް މަތިންދާ ބޯޓެއް ދުއްވާލުމުގެ ފުރުސަތު ލިބޭނެ ކަމަށެވެ. ނަމަވެސް އެންމެ ފަހުން އެ ހުވަފެންތައް ވެގެން ދިޔައީ އޭނާވެސް ހީކުރި ގޮތަކަށް ނޫނެވެ. އެންމެ ފަހުން އޭނާ ވަނީ އަމިއްލައަށް އެއާބަސް އޭ320 އާއި އެއްގޮތް ބޯޓެއް ހަދާފައެވެ.\nއޭ320 އާއި އެއްގޮތް ސިފަތައް ހުންނަގޮތަށް ފްލައިޓެއް ފަރުމާކޮށްފައި ވަނީ، ފިޔާ އަދި ލޮނުމެދު ހައްދައިގެން އާމްދަނީ ހޯދަމުން އަންްނަ ޒޫ ޔޫ ނަމަކަށް ކިޔާ މީހެކެވެ. މިހާރު އެ މަތިންދާ ބޯޓުގެ އިންޖީނު ހަރުކުރުން ފިޔަވައި މައިގަނޑު މަސައްކަތްތައް ވަނީ ނިމިފައެވެ. އެ މަތިންދާ ބޯޓު ފަރުމާކޮށް ހެދުމުގެ މަސައްކަތް ޒޫގެ ދަނޑެއްގައި ކުރިއަށް ގެންދިޔައިރު، އެ ބޯޓު އަދިވެސް އޮތީ އެތަނުގައި ބާއްވާފައެވެ.\nކިޔެވުން މެދުކަނޑާލުމަށްފަހު ދަނޑުވެރިއެއްގެ ގޮތަށް އުޅުމަށްފަހު މިދިޔަ އަހަރު ވެލްޑިންގ މަސައްކަތް ފެށި ޒޫ، އޭނާގެ ހުވަފެންތަކުގައި ކުލަ ޖެއްސުމުގެ މަސައްކަތް ފެށީ އަތުގައި ހުރި ފައިސާ ބޭނުންކޮށްގެންނެވެ. އަދި އޭނާ ވަނީ ބޯޓު އެއްކޮށް ހަދާ ނިންމާލާފައެވެ. އޭނާގެ އުންމީދަކީ އެ ބޯޓު އުދުއްސާލެވޭ ވަރަށް ހަދައި ނިންމުމެވެ.\nއޭނާ އެ ބޯޓު ހެދުމަށް އެހީ ހޯދީ އިންޓަނެޓު މެދުވެރިކޮށެވެ. އަދި މަތިންދާ ބޯޓެއްގެ ހުރިހާ ބައިތައް ހުންނަހެން ހަދާ ނިންމާލިއެވެ. އެ މަތިންދާ ބޯޓު ހަދާ ނިންމާލި ނަމަވެސް، އޭގެން ދަތުރުކުރެވޭނެ ގޮތެއް އަދި ނެތެވެ. އެހެންވެ އޭނާ އެންމެފަހުން އެ މަތިންދާ ބޯޓު ބޭނުން ކުރަނީ ރެސްޓޯރެންޓެއްގެ ގޮތުގައެވެ.\nޒޫ ބުނީ، އޭނާގެ އެ ޕްރޮޖެކްޓްގެ މަސައްކަތަށް އޭނާ އެއްކޮށްފައި ހުރި ހުރިހާ ފައިސާތައް ބޭނުންކުރި ކަމަށެވެ. އަދި އެކުގައި މަސައްކަތް ކުރަމުންދާ ލޭބަރުންގެ އެހީތެރިކަމާއި އެކު މަސައްކަތް ކުރިއަށްގެންދިޔަ ކަމަށެވެ. މިއީވެސް އެ މީހުންނަށް ފައިސާ ހޯދިދާނެ މަގެއް ކަމަށް އޭނާ އެ އެންމެންވެސް ގަބޫލުކުރެއެވެ. އަދި މިއީ ހުވަފެންތައް ސީދާވުމުގެ އަސްލެއްކަމަށްވެސް ޒޫ ގަބޫލުކުރެއެވެ.


Thafaathu bodukoh molhuve Brazil quarter ah | Mihaaru\nތަފާތު ބޮޑުކޮށް މޮޅުވެ ބްރެޒިލް ކުއާޓާ އަށް\n23 ޖޫން 2019 - 08:41 11 comments\nސައޮ ޕައޮލޯ، ބްރެޒިލް (ޖޫން 23) - ކޮޕަ އެމެރިކާގައި ރޭ ކުޅުނު ގްރޫޕްގެ ފަހު މެޗުން ޕެރޫ އަތުން 5-0 ގެ ތަފާތު ބޮޑު ކާމިޔާބީއާ އެކު މުބާރާތުގެ ކުއާޓާ ފައިނަލުން ބްރެޒިލް ފުރުސަތު ހޯދައިފި އެވެ.\nމުބާރާތް ކުރިއަށްދާ ބްރެޒިލް ގްރޫޕް އޭގެ އެއް ވަނަ ޓީމުގެ ގޮތުގައި ކުއާޓާގެ ޖާގަ ޔަގީންކުރީ ތިން މެޗުން ހަތް ޕޮއިންޓް ހޯދައިގެންނެވެ. މި ގްރޫޕުން ދެ ވަނަ ޓީމުގެ ގޮތުގައި ކުއާޓާ އިން ފުރުސަތު ހޯދީ ރޭ ބޮލިވިއާ އަތުން 3-1 އިން މޮޅުވި ވެނެޒުއޭލާ އެވެ. ވެނެޒުއޭލާ އަށް ތިން މެޗުން ވަނީ ފަސް ޕޮއިންޓް ލިބިފަ އެވެ. ރޭގެ މެޗުން ބަލިވި ނަމަވެސް ތިން ވަނައިގައި އޮތް ޕެރޫ އަށް އަދި ކުއާޓާ ފައިނަލުގެ ދޮރު ބަންދެއްނުވެ އެވެ. އެ ޓީމަށް ދެން ކުއާޓާގެ ފުރުސަތު އޮތީ އެންމެ ރަނގަޅު ނަތީޖާ ހޯދި ތިން ވަނަ އަށް ދާ ޓީމުތަކުގެ ތެރޭގައި ހިމެނިގެންނެވެ.\nރޭގެ މެޗުގެ ކުރިން، އެންމެ ފަހުން ބްރެޒިލް ކުޅުނު މެޗުގައި ވެނެޒުއޭލާއާ އެއްވަރުވިއިރު، އެ މެޗުގައި ބްރެޒިލުން ޖެހި ތިން ގޯލު ވެސް ވަނީ ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު ގޯލަށް ނުބަލަން ނިންމައިފަ އެވެ. ރޭގެ މެޗުގައި ބްރެޒިލުން ވަނީ ފުރަތަމަ 32 މިނިޓް ތެރޭގައި ތިން ލަނޑު ޖަހައިފަ އެވެ.\nމެޗުގެ 12 ވަނަ މިނިޓްގައި ބްރެޒިލަށް ލީޑު ނަގައިދިނީ ކަސެމީރޯ ބޮލުން ޖެހި ގޯލުންނެވެ. އޭގެ ހަތް މިނިޓް ފަހުން ޕެރޫގެ ގޯލްކީޕަރު ޕެޑްރޯ ގަލެއްސޭ ހެދި ގޯހެއްގެ ފައިދާ ނަގައި ރޮބާޓޯ ފިރްމީނޯ ވަނީ ބްރެޒިލްގެ ލީޑު ފުޅާކޮށްދީފަ އެވެ. މެޗުގެ 32 ވަނަ މިނިޓްގައި ބްރެޒިލްގެ ތިން ވަނަ ގޯލު ޖެހީ މެންޗެސްޓާ ޔުނައިޓެޑުން ހޯދުމަށް މަސައްކަތްކުރަމުން އަންނަ ބްރެޒިލްގެ ގްރެމިއޯގެ އެވަޓަން އެވެ. އޭނާ އޭރިއާ ބޭރުން ޖެހި ބޯޅަ އަމާޒުވީ ގޯލުގެ ތިރީ ކަނަށެވެ.\nމެޗުގެ 53 ވަނަ މިނިޓްގައި ބްރެޒިލްގެ ހަތަރު ވަނަ ގޯލު ޖެހީ އެ ޓީމުގެ ކެޕްޓަން ޑެނީ އަލްވޭސް އެވެ. އޭނާ މި ލަނޑު ޖެހީ ފިރްމީނޯ ދިން ބޯޅައަކުންނެވެ. ބަދަލު ކުޅުންތެރިއެއްގެ ގޮތުގައި އަރައި، މެޗު ނިމެން އެއް މިނިޓަށް ވެފައި ވަނިކޮށް ބްރެޒިލްގެ ފަސް ވަނަ ގޯލު ޖެހީ ވިލިއަން އެވެ. ނޭމާ އަށް އަނިޔާވުމުން މި ފަހަރުގެ މުބާރާތުން ފުރުސަތު ލިބުނު ވިލިއަން މި ގޯލު ޖެހީ އޭރިއާބޭރުންނެވެ. ހަ ވަނަ ލަނޑެއް ޖަހަން ބްރެޒިލްގެ ގަބްރިއެލް ޖީސޫސް ޖެހި ޕެނަލްޓީ ކާމިޔާބެއްނުވި އެވެ.\nބްރެޒިލުން 2007 ވަނަ އަހަރަށް ފަހު މި މުބާރާތުގެ ޗެމްޕިއަންކަން ހޯދުމަށް މަސައްކަތްކުރަމުން އަންނައިރު، އެ ޓީމުގެ ކޯޗު ޓީޓޭ ރޭގެ މެޗަށް ފަހު ބުނީ ގްރޫޕް ސްޓޭޖުގައި މެޗަކަށް ފަހު މެޗެއްގައި ކުޅުން ރަނގަޅުވަމުން އަންނާތީ ތަށި ހޯދުމަށް ކުރަމުން އަންނަ މަސައްކަތުގައި އިތުބާރު ބޮޑުވެފައިވާ ކަމަށެވެ.\nކުއާޓާ ފައިނަލުގައި ބްރެޒިލް ކުޅެން ޖެހޭނީ ގްރޫޕް ތަކުން ތިން ވަނަ އަށްދާ ޓީމުތަކުގެ ރޭންކިން އަށް ބެލުމަށް ފަހު ގްރޫޕް ބީ ނޫނީ ސީ އިން އަންނަ ޓީމަކާ އެވެ. އެ ގޮތަށް ބަލާއިރު އާޖެންޓީނާއާ ކުޅެން ޖެހުމުގެ ފުރުސަތު އެބައޮތެވެ.


Raees Yameen Vidhaalhuvi Fadha Minikaa Baazakah Nuvaanan: Raees Waheed - Vaguthu\nއިދިކޮޅުން ކުރިއަށް ގެންދިޔަ ސައިކަލު ބުރުގެ ބައިވެރިންނާއި މުހާތަބުކޮށް ރައީސް ވަހީދު ވާހަކަދައްކަވަނީ:- ވަގުތު އިމޭޖެސް: އަހްމަދް އަލީ\nކުރީގެ ރައީސް އަބްދުﷲ ޔާމީން އަބްދުލްގައްޔޫމް ވިދާޅުވާ ފަދަ މިނިކާ ބާޒަކަށް ނުވާނެ ކަމުގެ ޔަގީންކަން ދެއްވާ ކަމަށް ކުރީގެ ރައީސް ޑރ.މުހައްމަަދު ވަހީދު އަހުމަދު ވިދާޅުވެއްޖެއެވެ.\nމަނީ ލައުންޑަރިންގެ ކުށް ސާބިތުވެ މާފުށީ ޖަލުގައި ފަސް އަހަރުގެ ޖަލު ހުކުމެއް މިހާރު ތަންފީޒު ކުރައްވަމުން ގެންދަވާ ރައީސް ޔާމީން ވަނީ ޖަލަށް ވަޑައިގަންނަވަން ޖެހުމުގެ ކުރިން އެމަނިކުފާނު ވަނީ ފުރަތަމަ ކަމަކަށް އެ ޕާޓީއަށް ހެޔޮ ނޭދޭ "މިނިކާ ބާޒުތަކެއް" އުޅޭ ކަމަށް ވިދާޅުވެފައެވެ.\nއެފަދަ މިިނިކާ ބާޒުތައް ޕާޓީއަށް އޮތް ސަޕޯޓް ފެނި ޕާޓީގެ ލީޑާޝިޕް ހޯދަން އުޅޭނެ ކަމަށް ފާހަގަކުރައްވާ އެ ފުރުސަތު ނުދެއްވުމަށް ރައީސް ޔާމީން އިލްތިމާސްކުރައްވާފައިވެއެވެ.\nދިވެހިރާއްޖޭގެ އަޑުން ގެނެސްދޭ އަހާށޭ ބުނާނަން ޕްރޮގްރާމްގެ އެހުންތެރިއަކު ވަނީ ރައީސް ޔާމީން އެ އިޝާރާތްކުރެއްވި ފަދަ މިިނިކާ ބާޒަކަށް ވެވަޑައި ނުގަންނަވާނެ ކަމުގެ ޔަގީންކަން ޕީޕީއެމްގެ ސަޕޯޓަރުންނަށް ދެއްވާނަންތޯޯ ސުވާލުކޮށްފައެވެ. އެ ސުވާލުގެ ޖަވާބުގައި ރައީސް ވަހީދު ވިދާޅުވީ ރައީސް ޔާމީން އެފަދައިން ވިދާޅުވީ ޕާޓީ އިން ބޭރުން އައި މީހުންނަށް އިޝާރާތް ކުރައްވާ ކަމަށެވެ.\n"އަޅުގަނޑަކީ ޕީޕީއެމްގެ މެމްބަރެއް. އަޅުގަނޑު ޕާޓީ އެއް އުފައްދައިގެން އުޅެފައި ބަޔަކު ގޮވައިގެން އަޅުގަނޑު އައީ. އެހެންވީމަ އަޅުގަނޑާ ބޭރުން އަންނަ ބަޔަކާއި އެއްގޮތް ވާނެކަމަކަށް އަޅުގަނޑު ގަބޫލެއް ނުކުރަން." އެމަނިކުފާނު ވިދާޅުވިއެވެ.\nރައީސް ވަހީދު މިފަދައިން ވިދާޅުވެފައި ވާއިރު އިދިކޮޅު ކޯލިޝަންގެ ލީޑާޝިޕްގެ ކޮންޓްރޯލް "ޖަހައިގަންނަން" ބޭނުންވާ "ބާޒުތަކަށް" ފާރަވެރިވާނެ" ކަމަށާއި އެ ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީންގެ އިތުބާރު އެ ކޯލިޝަންގެ ލީޑާޝިޕްއަށް އެބަ އޮތް ކަމަށް ކޯލިޝަންގެ އެކްޓިން ލީޑަރު އަބްދުލްރަހީމް އަބްދުﷲ (އަދުރޭ) ވެސް ވަނީ ފާހަގަ ކުރައްވައިފައެވެ.\nފެބުރުއަރީ 28, 2021 13:57\nމިނިކާ ކާޅަކަށް ވީކަން ޔަޤީން..\nފެބުރުއަރީ 28, 2021 14:56\nމިނިކާ ބާޒާކަށް ވީ ހަމަ ކަށަވަރުން ރައީސް ޔާމީން. މައުމޫނު އަތުން ޕާޓީ ޖަހައިގަތީ. މައުމޫނު ނުހައްގުން ޖަލަށްލީ. ވެރިކަން ހޯދައިދިން ބޮޑެތި އެންމެން ޖަލަށްލީ.\nފެބުރުއަރީ 28, 2021 15:53\nއއއާން... މިނިކާ ބާޒަކަށް ނުވެވިދާނެ އެކަމަކު ލިބުނު ހަނި ފުރުޞަތުގަ މިނިކާ ކާޅަކަށްވެ މިނިމަސް ކަ އިގެން ދެ އްތޯނުންނެވީ.\nފެބުރުއަރީ 28, 2021 15:56\nފުލެޓު ދިރުވައިގެން ތިބެ ޔާމިީނައް އެއްޗެހި ތިކިޔަނީ ހަޔާތްކޮބާ\nފެބުރުއަރީ 28, 2021 18:33\nތީހަމަ އެފަދަ ބާޒެއް، އަހަރެމެން ޕީޕީއެމް މެމްބަރުންނެއް ނުހެއްދޭނެ އިނގޭތޯ، ތިބޭފުޅާނޫންތޯ އަންނިއަތުން ވެރިކަން ޖަހައިގަތީ، ތީވެރިކަމައް ބޫތުގަނެފަހުރި މީހެއް،. ތިބޭފުޅާއަށް ޕީޕީއެމްއިން ޓިކެޓްދީފިނަމަ އަހަރެން ދުވަހަކުވެސް ޕީޕީއެމްއަށް ތާއީދެއްނުކުރާނަން އަދި އަހަރެންނަށް ތާއީދުކުރާއެންމެ ޕާޓީދޫކޮށްލާނަން، ތިބޭފުޅާއަށް ވޯޓްދޭނެ މީހަކު މިދިވެހި ފަސްގަނޑަކުނެތް، ޕީޕީއެމްގެ އަގުވެއްޓޭނީ ތިފަދަމީހަކަށް އިތުބާރުކޮށްގެން ކުރިޔައްދާނަމަ، ތިބޭފުޅާގެ ފަހަތުގަ ފަސްވޯޓްވެސްނެތްދެއްތޯ\nފެބުރުއަރީ 28, 2021 19:12\nޕްލީޒް ގޯ އެވޭ.. ޔޫ އާރ އަ ފެއިލްޑް މޭން\nމާޗް 16, 2021 09:06\nމި ވަހީދަކީ ނޫނޭ ވާ ހަޔާތް ކުޑަ މީހެއް!


Memberunge Valheege Thundu Hunnaane, Hallu Hoadha Dhevvaane: Nasheed - Vaguthu\nމެމްބަރުންގެ ވަޅީގައި ތުނޑު ހުންނާނެ، ހައްލު ހޯދައި ދެއްވާނެ: ރައީސް ނަޝީދު\nދުނިޔޭގެ އެކި ގައުމުތަކުގައި ފެތުރެމުން އަންނަ ކޮވިޑް-19 ރާއްޖެ އިން ފެނިފައިވާތީ މިއަހަރުގެ ލޯކަލް ކައުންސިލް އިންތިހާބު ލަސްކުރުމާއި އެކަމާ ގުޅިގެން ހައްލު ހޯދައި ދިނުމަށް ހުށަހަޅާފައިވާ މައްސަލަތަކުގައި ގޮތެއް ނިންމެވުމަށް ރައްޔިތުންގެ މަޖިލިހުގެ މެމްބަރުންގެ "ވަޅީގައި ތުނޑު ހުންނާނެ" ކަމަށާއި އެކަމަށް މެމްބަރުން ހައްލު ހޯދައި ދެއްވާނެ ކަމަށް ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެއެވެ.\nމިއަދުގެ ޖަލްސާ ނިންމަވާލެއްވުމުގެ ކުރިން ނަޝީދު ވިދާޅުވީ ފާއިތުވެދިޔަ ދެ ދުވަހު ގާނޫނުއަސާސީ އިސްލާހު ކުރުމާ މެދުގައި 57 މެމްބަރުން ބަހުސް ކުރެއްވި އިރު، އެކަމާ އެއްކޮޅަށް ވާހަކަ ދެއްކެވީ ވަރަށް މަދު މެމްބަރުން ކަމަށެވެ. އެއަށް ފަހު، އެމަނިކުފާނު ވާހަކަފުޅު ދެއްކެވީ މިހާރު ތިބި ކައުންސިލަރުންގެ ދައުރު ލޯކަލް ކައުންސިލު އިންތިހާބު ބޭއްވުމާ ހަމައަށް ދިގު ދެންމޭނޭ ގޮތް ހެދުމަށް ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ހުށަހެޅުއްވި ބިލާ ގުޅޭ ގޮތުންނެވެ.\nނަމަވެސް ނަޝީދު ވިދާޅުވި ގޮތުގައި އިދާރީ ދާއިރާތައް ހިންގުން ކަށަވަރު ކުރުމަށް ހުށަހެޅި ހާއްސަ ބިލަކީ މަޝްވަރާތަކުގެ ނަތީޖާއެވެ.\nހަސަން ލަތީފު ހުށަހެޅުއްވި ބިލަކީ ގާނޫނުއަސާސީއާ ހިލާފު ބިލެއް ކަމަށް ބައެއް ގާނޫނީ ވަކީލުން ވިދާޅުވެދާނެ ކަމަށް ނަޝީދު ވިދާޅުވިއެވެ. އެކަމަކު ހަސަން ލަތީފަކީ ވެސް ގާނޫނީ ފަންނުގެ ބޭފުޅެއް ކަމަށާއި ގާނޫނުއަސާސީ ޑްރާފްޓް ކުރުމާއި ގާނޫނުއަސާސީއާ ގުޅޭ ގިނަ މަސައްކަތްތަކެއްގައި އުޅުއްވި ބޭފުޅެއް ކަމަށް ނަޝީދު ވިދާޅުވިއެވެ.\n"ދެން އަޅުގަނޑު މި ހިތަށް އަރާ ވާހަކަ އަކީ ކޮން ވަޑިއެއް ކައިރިއަށްބާއޭ އަޅުގަނޑުމެން ދާންވީ. ތުނޑު ހުރި އެއްވެސް ވަޅިއެއް އެބަ ހުރި ބާއޭ. މެމްބަރުންގެ ވަޅީގައި ތުނޑު ހުންނާނެ. އަޅުގަނޑު ދެކެނީ ތިބޭފުޅުންގެ ބުއްދިވެރިކަމާއި ވިސްނުންތެރިކަމާއި އެކުގައި މިކަންކަމަށް ތިބޭފުޅުންގެ ހައްލު ހޯއްދަވައިދެއްވުން." ރައީސް ނަޝިދު ވިދާޅުވިއެވެ.\nމި ވަގުތު ދިމާވާ މައްސަލައަކީ ކައުންސިލްތަކުގެ ދައުރު ހަމަވާ އިރު، އާ ކައުންސިލްތަކަށް މީހުން ހޮވަން އިންތިޚާބު ނުބޭއްވުން ކަމަށާއި އެ މަގާމްތަކަށް ރައީސުލްޖުމްހޫރިއްޔާ އަށް މީހުން އައްޔަން ކުރެވިދާނެ ކަމަށް ބައެއް ބޭފުޅުން ލަފާދެއްވި ނަމަވެސް، ރައީސުލްޖުމްހޫރިއްޔާ އިބްރާހިމް މުހައްމަދު ސާލިހަކީ އިންތިޚާބީ މަގާމުތަކަށް މީހުން އައްޔަން ކުރާނެ ބޭފުޅެއް ނޫން ކަމަށް އެމަނިކުފާނު ވިދާޅުވިއެވެ.\n"އިންތިޚާބީ މަގާމަކަށް މީހުން އައްޔަން ކުރުމަށް، އެވެސް ދެން އަޅުގަނޑަށް ފެންނަ ތަނުގައި ވަރަށް އުދަނގޫކަމަކަށް ވާނެ ކޮންމެ ބޭފުޅަކަށް ވެސް ޚާއްސަކޮށް ޑިމޮކްރަޓިކް އެއްވެސް އުސޫލެއް ގަބޫލުކުރައްވާ ބޭފުޅަކަށް. ދެން އަޅުގަނޑު ދެކެނީ، އަޅުގަނޑު ހިތުގެ އަޑިން ގަބޫލުކުރަނީ އަޅުގަނޑުމެންގެ ރައީސުލްޖުމްހޫރިއްޔާއަކީ ޑިމޮކްރަސީގެ ލާމަސީލު ކަމަށް." ނަޝީދު ވިދާޅުވިއެވެ.\nއެމަނިކުފާނު ވިދާޅުވީ، ރައްޔިތުންގެ މަޖިލީހުގެ ދައުރު އިތުރުކުރަން ނުވަތަ ރިޔާސީ ދައުރު އިތުރު ކުރަންވެސް މަޖިލީހުން ގާނޫނުއަސާސީ އަށް އިސްލާހު ގެނެވިދާނެ ކަމަށާއި މަޖިލީހުގެ އަގުލަބިއްޔަތު އެމްޑީޕީގައި އޮތުމުން އެކަން ކުރެވިދާނެ ކަމަށެވެ.\nއެހެންކަމުން ކައުންސިލަރުންގެ މަސައްކަތް މަޖިލީހުން ކުރަން ޖެހޭނީ ވަރަށް ޒިންމާދާރުކަމާ އެކުގައި ކަމަށްވެސް ރައީސް ނަޝީދު ވިދާޅުވިއެވެ.\nއަދި އެ މަސައްކަތް ކުރަނީ ކައުންސިލްތަކުގެ މުއްދަތު އިތުރުކުރުމުގައި އެމަނިކުފާނު ބޭނުންވާ ވަކިގޮތެއް އޮވެން ނޫން ކަމަށާ މެމްބަރުން ބޭނުންފުޅުވާނަމަ، ގާނޫނުއަސާސީ އިސްލާހު ކުރެވޭނެ ކަމަށް އެމަނިކުފާނު ވިދާޅުވިއެވެ.\n"ހަ މެމްބަރުން ފިޔަވާ ގިނަ އެހެން ހުރިހާ އިއްޒަތްތެރި މެމްމަބަރުން ބުރަވެވަޑައިގަތީ މިއީ އަދި ގާނޫނު ޖާގަ ދިންކަމުގައި ވިޔަސް ވެސް މިއީ ގާނޫނުއަސާސީ އިސްލާހުކުރަންވީ ވަގުތެއް ނޫނޭ. ޚާއްސަގޮތެއްގައި ކައުންސިލްގައި ތިބި މެމްބަރުންގެ މުއްދަތު އިތުރުކުރުމަށް ގާނޫނުއަސާސީ އިސްލާހުކުރަންވީ ވަގުތު ނޫން ކަމަށް މެމްބަރުންނަށް ފާހަގަކުރެވުނު،" ރައީސް ނަޝީދު ވިދާޅުވިއެވެ.\nމި ދަނޑިވަޅުގައި ގާނޫނުއަސާސީ އިސްލާހު ކުރެވިދާނެތޯ މެމްބަރުންގެ މެދުގައި ސުވާލު އުފެދިފައި ވަނިކޮށް، މިހާރު ރާއްޖޭގައި އިއުލާންކޮށްފައި ވަނީ ކުއްލި ނުރައްކަލުގެ ހާލަތު ނޫން ކަމަށާއި، ރައީސުލްޖުމްހޫރިއްޔާ ކުއްލި ނުރައްކަލުގެ ހާލަތު އިއުލާނު ނުކުރައްވާ ކޮންމެ ވަގުތެއްގައި ވެސް ގާނޫނުއަސާސީ އިސްލާހު ކުރެވިދާނެ ކަމަށް ރައްޔިތުންގެ މަޖިލީހުގެ ކައުންސެލް ޖެނެރަލް ފާތިމަތު ފިލްޒާ، ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ލަފާއަރުވާފައެވެ.\nއެހެންނަމަވެސް ލިބޭ ހަނި ފުރުސަތެއްގެ ތެރެއިން ގާނޫނުއަސާސީ އިސްލާހުކުރުމާއި ގިނަ މެމްބަރުން ދެކޮޅެވެ.\nއޭޕްރީލް 8, 2020 12:53\nހާދަހާ ދެރަކަމެކޭމީ މީ މިހާރު ފެތުރަމުންދާ ކޮވިޑް 19އަށްވުރެވެސް މި ނަސީދުގެ ނުރައްކާތެރި ބޮދު މީހެއްމި މީ ޤައުމަށް ޖެހިފައިވާ ބޮޑު ވަބާއެއް\nއޭޕްރީލް 8, 2020 12:55\nހޭހެ ހެހެ ތުނޑުހަސަނާ ޖެހުނު މީދާ 100 މީދަލަށްވުރެ މިތުނޑު ހަސަނުގެ ބަލާ ބޮޑު.\nއޭޕްރީލް 8, 2020 13:02\nރިޔާސީ ދައުރާ ރައްޔިތުން ގެ މަޖިލީހުގެ މުއްދަތު އިތުރު ކުރެވިދާނެއޭ.... މެޖޯރެޓީއޭ... ޙާދަހާވާ ޚުދުހުތާރޭ...\nޢެހެން މީހަކު ތިޔަ ވާހަކަ ބުނި ނަމަ މުޅި ގައުމު ކައްކާލިސް\nއޭޕްރީލް 8, 2020 13:04\nމެންބަރުން ވަޅި ގެންގުޅޭތީ ރާއްޖޭގެ ޓެރަރިޒަމްގެ ޤާނޫނުގެ ދަށުން މެމްބަރުންނާއި އެމީހުންގެ ވެރި ބުއްޅަބޭ ހައްޔަރުކުރުމަށް ރާއްޖޭގެ ފުލުހުންނަށް ދަންނަވަން!\nއޭޕްރީލް 8, 2020 13:28\nސަރުކާރުން ރައްޔިތުން ގޭގަ މަޑުކުރުމަށް މި ކުރައްވާ މަސައްކަތުގެ ނާޖާއިޒުފައިދާ މިހާރުވެސް ގިނަކައުންސިލަރުން ނަގަމުން އެގެންދަނީ ސަރުކާރުހުރިހާތަނެއްބަންދު ނަމަވެސް ދުވާލުދާ ހަތަރުދަމު ރައްޔިތުން ލޮލުގަ އަދުން އަޅުވާ ކެންޕެއިންކުރުމުގެ ގޮތުން ސަރުކާރުގެ ވެހިކަލްތަކުގަ ބޭނުން މަސައްކަތެއް ބޭނުންމީހަކަށް ގިނަމީހުން އޮފީހަކަށްވުރެގިނަމީހުން އެއްވެގެން ކިތަންމެ ކަމެއް ކުރަމުން މިހިރަގެން ގެންދަނީ ދެންއިތުރަށް ކުރިމަތިލާފަހުރި އެކަކުވެސް ބަހައްތާނެ ކަމެއްނެތް\nއޭޕްރީލް 8, 2020 13:32\nތިޔައީ ކޮންފަދަ ބޮޑުބަލާއެއްތަ؟ ކަލޭ ދައްކަވާހަކަ އަޑުއަހާކަށް ބޭނުމެއްނޫން\nތުނޑު ބިންދައިގެން ނުދާނެބާ؟ ﷲގެ އިރާދަފުޅުން ނަހަމަ ފައިދާއެއް ހާސިލްކުރަން ތޫނުކޮށްފައިހުރި ހުރިހާ ވަޅިއެއްގެ ތުނޑު ބިންދައިގެން ދާކަށް ނުނަގާނެ މާކަގިނަ ވަގުތެއް އަބަދަކު ވަޅީގެ ތުނޑު އެއްގޮތަކަށް ނުހުންނާނެ މިޔަ ކޮށިވެ އެއްޗެއް ބުރިނުކުރެވޭ ހާލަތަކަށްވެސް ގޮސްދާނެ ގަދަބަސް ބުނުމުގެ ކުރިން މިސާލު ނަގާ އެއްޗަކީ ކިހާވަރެއްގެ އެއްޗެއްކަން ރަނގަޅަަށް ވިސްނާލާ އަދި އެއެއްޗަކީ ކޮންކަހަލަ ބަދަލެއް އަތުވެދާނެ އެއްޗެއްކަން ވެސް ވިސްނާލުން ބުއްދިވެރި ދިވެހިރާއްޖޭގެ ރައީސްކަމުގަ ހުރެގެން ވެސް ހަމަ ތިގޮތައް މިއޮޑި ފަރަކަށް ނާރާނޭ އަޑިއަކަށް ނުދާނޭ ބުނި\nއޭޕްރީލް 8, 2020 13:35\nތިޔަ ކައުންސެލަރުން ތިބެގެން ރައްޔިތުން ނަށްވާކަމެއް އަޅެ ވިދާޅުވެބަލަ! ޜައްޔިތުންނަށް ނޮހުރުއްޕާން ކުރުން ނޫންކަމެއްނެތް! ކުރައްވާނެ ކަމެއްނެތިގެން އުޅުއްވާހެން ހީވަނީ!\nއޭޕްރީލް 8, 2020 13:56\nފަހާފަ އޮތް އެއްޗެއް މޮހަން ތިވަރުގެ ބައެއް ނުތިބޭނެ. ފެންވަރު މިފެންނަނީ.\nއޭޕްރީލް 8, 2020 14:03\nބައްލަވާ މަނިކުފާނު އެންމެ ޑިމޮކްރިޓިކް ބޭފުޅާވެސް މަނިކުފާނުގެ ޒަޢާމަތުގައި ކައުންސިލަށް ސިޔާސީ ބޭފުޅުންލެއްވީމެއްނޫންތޯ. އަދި އެވެސް ރައްރަށުގައިތިގި ގުނބޯލުން. ތި އުޅުއްވަނީ ރައީސް ޞާލިޙުގެ ބާރު ގައުމުގައި ގަދަވެދާނެތީ ބިރުން.\nއޭޕްރީލް 8, 2020 14:18\nވަޅީގައި މިޔައެއް ނެއްދެއްތޯ. ހަމައެކަނި ތުނޑު އިނީ\nއޭޕްރީލް 8, 2020 14:23\nރިއާސީ ދައުރު ދަންމާ ލިވެދާނެއޭ މަޖިލިސްގެ މުއްދަތު ދަންމާލެވިދާނެއޭ މިއީ ވަރަށް ޚުދު މުޚުތާރު ވާހަކަ ތައް މެޖޯރިޓީ އޮތީ އެމް ޑީ ޕީ އަތުގައޭ ކުރިން ކީ ކުރީ ސަރުކާރުން ޚުދު މުހުތާރޭ މިހާރު މަޖިލީހުގެ ރައީސް ފާޅުގައި މިވާހަކަ ދައްކަނީ މިއީ ގާނޫނު އަސީސާ އަށް ފައިން އެރުން ކަހަލަ ކަމެއް ކުރީގައި މިކަހަލަ ވާހަކަ އެއް މީހަކު ބުންޔަސް މުޅި ދުނިޔެ މިކަމާ ދެކޮޅަށް ތެދުވެ ބަޔާން ތައް ނެރޭނެ އަދި ވަރަށް އަރުވާލިސް\nއޭޕްރީލް 8, 2020 14:41\nއޭ މެންބަރުން އުޅެނީ ވަޅިހިފައިގެންތޯ\nއޭޕްރީލް 8, 2020 15:33\nމެމްބަރުން ތެރޭ ގާނޫނީ ވަކީލުން މަދެވެ. ފުންނާބު އުސް ގާނޫނީ ވަކީލުންގެ ބަހެއް ނޭހި އެވެ. ބަސްނާހާ މީހެކެވެ. ޓްރަމްޕް އެކޭ ތަފާތެއް ނެތެވެ.\nއޭޕްރީލް 8, 2020 15:58\nތިޔަ ވާހަކައިން ދޭހަވަނީ ނުސީދާކޮއް ރައްޔަތުން ބިރުގަންނަވަނީކަމައް ވަޅިއޭ ކިޔައިގެން އެކަން އޮޅިފަކައެއް ނެތެއްނޫންތޯ މިގައުމުގައި ކަންކަން ކުރުވަން ވެގެން ވަޅިން ހަމަލާ ދީފައި އެހެރީ ވީމާ ތީރައްޔަތުން ބިރުގަންނަވަންދައްކާ ބިރުދެއްކުމުގެ ގާނޫނާ ޙިލާފް ވަހަކަޔެއް މީސަރީޔަތެއް ހިންގޭ ތަނެއް ނަމަ\nތުނޑު ހުންނާނީ ކަލޯއަށް ވެރިކަން ހޯދާދޭން، އަންނިއަކަށް %50 އިން ރާއްޖޭގެ ވެރިކަމެއް ނުލިބޭނެކަން އެގޭތީ އޭނާބޭނުންވަނީ ބަރުލަމާނީ ގެންނަން ނޫނީ އެންމެ ގިނައިން ވޯޓުލިބޭ މީހަކަށް ވެރިކަން ލިބޭގޮތަށް ގާނޫނުއަސާސީ ބަދަލުކޮށްގެން ވެރިކަން\nއޭޕްރީލް 8, 2020 16:58\nއޭޕްރީލް 8, 2020 16:59\nބޭފުޅާގެ ވަޅީގަ ތުނޑު ނެތީ ތޯ އެވެ.؟ ހާދަ ވަރެއް ނެތެވެ.\nއޭޕްރީލް 8, 2020 17:20\nMembarun medhuverikoh rayyithunnan thoonikoh valheege kolhun dho\nއޭޕްރީލް 8, 2020 17:29\nއޭ ތަކުރު ހިނދުކޮޅެއްގަ އިންނަވައިގެން ވަޅީގައި ތުޑެއްނޫނޭ ހުންނަނީ މިޔަ ހުންނަނީ. އެހެންނޫނަސް މިތާ ވަޅިން ހައްލުހޯދާވާހަކަ ތިޔަދައްކަނީ މިރިގަންނަވަންތަ!\nއޭޕްރީލް 8, 2020 17:41\nމިދުވަސްވަރަށް މިކަލޭގެއާ ޗެނަލް13 ބަންދުކުރަންވެއްޖެ!\nއޭޕްރީލް 8, 2020 19:18\nކަލެޔަށް ހެޔޮ ދޯ ނުޙައްގުން މީހަކު ޖަލުގަ ބަހައްޓާފައި އޮތަސް. މީ ހަމަ ދިވެހިންގެ ވައްތަރު. ތިމާ ބޭނުން ކަމެއްވީމަ ނިމުނީ.\nއޭޕްރީލް 8, 2020 17:42\nވަޅިއާއި ކަތިވަޅިއާއި ފުރޯ ހޯދައިގެން ކަންކަން ކުރަންވީ ވަގުތެއް ނޫން. ކަތިވަޅި ހިފައިގެން ވަޅިހިފައިން ފުރޯހިފައިގެން ނުކުމެ ކަނޑައިގެން ކޮށައިގެން ވީދައިގެން އުތުވައިގެން ކަންކުރާ ޒަމާނެއް ނޫން. ތުނޑުހުއްޓަސް، ނެތަސް މިވަގުތަށް އެންމެ ރަނގަޅީ ތިޔަ މަޖިލިސް އުވާލުން. މަޖިލީހުގެ ރައީސަކަށް މި ގައުމުގެ ބަރުލަމާނީ ހަޔާތުގައި ދުށް އެންމެ ކަމުނުދާ އެންމެ ކަނޑުކޮސް އެންމެ އަމިއްލަ އެދުންބޮޑު އެންމެ ޚުދުމުޚުތާރު މީހާ އިނދެގެން ހިންގޭނެ މަޖިލީހެއް، ކުރެވޭނެ ރަނގަޅުކަމެއް ނޯންނާނެ. ކަންކަން ކުރަން ނުދަންނަ މުރައްކަބުޖާހިލުން އިސްތިއުފާ ދީފައި ގެޔަށް ދިޔައީމާ ނިމުނީ.\nއޭޕްރީލް 8, 2020 17:53\nދެން ކީއްވެބާ ޑިމޮކުރަސީގެ ދޮންބައްޕަ ކަމަށްބުނާ ނަސީދުގެ ވެރިކަމުގައި ކައުންސިލަރުން ނަސީދު އައްޔަންކުރީ....\nބޮޑު ނުހޮރޮއްޕާނެ މިބައިގަނޑާ ހެދި، އަބަދުވެސް ރީއްޗަށް އޮންނަކަމެއް ބަދަލުކުރުމުގަ، ގައުމުއާރާސްތު ކުރާކަށް ނުއުޅޭ ދުނިޔޭގެ މުއްސަދި ގައުމުތަކާ ގުޅިގެން، ޗައިނާ، ގަތަރު، ސައޫދީ ކަހަލަ. ދުނިޔޭގެ ދެވަނަ ދުބާއީ ސައޫދީން ފާފުއަތޮޅުގަ ބިނާކުރަން އުޅުނީމަ އުޅުނު ވައްތަރު ބަލާ، ތިއީ ވަކަރުގޭ ކުދިން . ޔޫކޭ އަށް ދެވުނޭ ކިޔާފަ ތަރައްގީގެ މަލަމަތި ނޭނގޭނޭ، ތަރައްގީ ގެނެވޭނީ ފިސާރި ކެރޭ މާސްޓަރ މައިންޑް ގެންގުޅޭ މީހުންނަށް، ދައުލަތް ކާލަފަ އިތުރަށް ކުރާނެ ކަމެއްނޭނގޭނެ. ކަހަނބު ދުވެލީގަ ތަރައްގީ ނުގެނެވޭނެ. މިހާލަތުގަ ތަރައްގީގެ ލަފްޒުވެސް ދެން ހޯދާ ނުފެންނާނެ. ދެންވެސް މިދަޑިވަޅުގަ ރައްޔިތުންނަށް ހެޔޮކޮށް ހިތާ، އެމީހުންގެ އަޑު އަހާ!\nހެލާ ހަސަން ދީދީ\nއޭޕްރީލް 8, 2020 18:18\nނަށީދަކީ ހާދަ ތަންދޮރު ނޭނގޭމީހެކޭ ވަޅިސެޓުގަ ގިނަވާނީ ތުނޑުނެތްވަޅި އިހުބޯދާ ޒަމާނުގަ ތިތުނޑުގެ ބޭނުންކުރަނީ މިހާރު ވަޅިސެޓުގަ ހުންނަވަޅީގަ ނުހުރޭ ތުނޑެއް ތިޔަމަޖިލީހުގަ ގިނައީ ފޮރޯ ތޫނުކުރަން ގެންގުޅޭ ދެފަރާތައް ދަމާ ހަނަ" ތިތާގިނައީ ހަނޯބެރިގެން އުޅޭމެންބަރުން\nއޭޕްރީލް 8, 2020 18:22\nއަދިވެސް ދިވެހިރާއްޖޭގައި މާރާމާރީ އާއި މީހުން މަރާލެއް މަދުކަމުން ވާހަކައެއް ދެއްކިޔަސް ތުނޑުހުރި ތޫނު ވަޅި ހިފައިގެން ނުކުންނަ ވާހަކަ ދައްކާތި. މި ކަލޭގެ މީ މި ގައުމަށް ޖެހިފައި އޮތް ބޮޑު ވަބާއެއް. މީނާ މިދައްކަނީ ޤައުމީ ސަލާމަތަށްހުރި ނުރައްކާތެރި ވާހަކައެއް. ގައުމުގައި މާރާމާރި އާއި މެރުމަށް ހިތްވަރު ލިބޭފަދަ ވާހަކަތަކެއް. ކޮންއިރަކުންބާ ސަލާމަތީ ބާރުތަކުން މިކަން ބަލަނީ. މީ އެހެން މީހަކު ބުނި ވާހަކައެއްނަމަ މިހާރު އަމިއްލައަށް މާނަކޮށްގެން ނަމަވެސް އެމީހެއްގެ ބުރިން ހަންދަމާނެ.\nއޭޕްރީލް 8, 2020 18:24\nﷲ ގެ އިރާދަފުޅުން ރައްޔިތުންގެ މައްޗަށް ތިޔަ ދިއްކުރަން ބުނާ ވަޅިތަކުގެ ތުނޑުތައް ބިނދިގެންގޮސް ދިރިތިބީންނަށް އިބުރަތަކަށް ތިޔަބައިމީހުން ނިކަމެތި ކުރައްވާނެ. ކުރިންވެސް ވެއްޓުނު ގޮތަށް ހީވެސް ނުކުރާފަދައިން ވެއްޓި ބާރު ނެތިގެން ގޮސްދާނެ. އަދި ދެން ބާރު ނެތިގެން ދާދުވަހަކު ގައުމުގައި ހުޅުޖަހަންވެސް ފުރުޞަތެއް ނުލިބޭނެ.\nއޭޕްރީލް 8, 2020 18:32\nބޯގޯސް ވާހަކަ ނުދައްކާ ...ފަށުވި ބަސްތަކެއްނޫންތީކީ.\nއޭޕްރީލް 8, 2020 19:07\nޜައްޔިތުން މެންބަރުން ނާހަވާލު ކުރީކީ ހިތާނު ކުރުމަކާ ފައިގައިން ކަށި ނެގު މަކަށެން ނޫން ވަޅީ ގެ ތުނޑު ބެނުން ކޮށް ގެން ޒިންމާ ތަކެއް ހަވާލު ކުރީ އޭގެން ކަމެއް މިހާލަތު ގަ އެބަކޮށް ދެވޭތޯ!؟ މަނިކު ފާނުމެން ކީއްތޯ ތިކުރައްވަނީ !ރަޔިތުންގެ ބޯހަލާކު މި ވަނީ !\nއޭޕްރީލް 8, 2020 19:46\nމީ ރާވައިގެން މީނާގެ އަޑު އިއްވަން ކުޅޭ ގޭމް! ބޮޑު މޮޔަ މީހާ. އިދިކޮޅު ބޭފުޅުން ނަމަނަމަ އަގައިން ނުބުނާތި!


SunOnline: Euro qualifying: Italy, Spain adhi Switzerland ah bodu molheh\nޢަބްދުﷲ އައިމަން 19 Nov 2019, 10:58\nޔޫރޯ ކޮލިފައިންގައި ރޭ ރޯމޭނިއާއާއި ސްޕެއިން ބައްދަލު ކުރި މެޗުގައި ސްޕެއިނުން ގޯލު ޖެހުމަށް ފަހު --- ފޮޓޯ// ޕެޓްރިކް ރިޖް\nމިހާރު ކުރިއަށްދާ ޔޫރޯ ކޮލިފައިންގައި ރޭ ކުޅުނު މެޗުތަކުގައި އިޓަލީ، ސްޕެއިން އަދި ސްވިޒަލެންޑު ތަފާތު ބޮޑެތި ނަތީޖާތަކަކުން މޮޅުވެއްޖެ އެވެ.\nމިދިޔަ އަހަރުގެ ވޯލްޑްކަޕުން ޖާގަ ނުލިބި ދިޔަ އިޓަލީން ފަހަކަށް އައިސް މޮޅު ކުޅުމެއް ދައްކަމުން އަންނަ އިރު ރޭ ކުޅުނު މެޗުން ވެސް އެ ޓީމު ވަނީ ތަފާތު ބޮޑު ނަތީޖާއެއް ނެރެފަ އެވެ. އަމިއްލަ ދަނޑުގައި ކުޅުނު އެ މެޗުގައި އާރްމޭނިއާ އަތުން އެ ޓީމު ކުރި ހޯދީ 1-9 ގެ ނަތީޖާއަކުންނެވެ. މިއީ ފަހުގެ ތާރީހުގައި އިޓަލީން ހޯދި އެންމެ ބޮޑު މޮޅެވެ.\nގުރޫޕް ސްޓޭޖުގެ ހުރިހާ މެޗެއް ކާމިޔާބުކޮށް އިޓަލީން ޔޫރޯގެ ޖާގައެއް ކަށަަވަރު ކޮށްފައި ވަނީ 10 މެޗު ކުޅެގެން ހޯދި 30 ޕޮއިންޓުންނެވެ. ގުރޫޕް ތާވަލުގެ ޖޭ އިން ދެވަނައަށް ގޮސްފައި ވަނީ ފިންލޭންޑެވެ.\nރޭގެ މެޗު ފެށިގެން 10 މިނެޓުގެ ތެރޭގައި އިޓަލީން ވަނީ ދެ ގޯލު ޖަހައިފަ އެވެ. ފުރަތަމަ ގޯލު އަށް ވަނަ މިނަޓުގައި ޗީރޯ އިމޯބިލޭ ޖެހި އިރު ޖެހިގެން އައި މިނަޓުގައި ނިކޮލަ ޒަނިއޯލޯ ވަނީ ގޯލު ޖަހައިފަ އެވެ. މި ދެ ކުޅުންތެރިން ވެސް ރޭގެ މެޗުގައި ވަނީ ކޮންމެ ކުޅުންތެރިޔަކު ދެ ގޯލު ޖަހައިފަ އެވެ. އަނެއް ފަސް ގޯލް ޖެހީ ނިކޯލޯ ބަރެއްލާ، އަލެސިއޯ ރޮމަނޯލީ، ޖޯޖީނިއޯ، ރިކާޑޯ އޮރްސޮލީނީ އަދި ފެޑެރީކޯ ޗިއޭސާ އެވެ. އާރްމީނިއާގެ ހަމައެކަނި ގޯލު ޖެހީ އެޑްގާ ބަބަޔާން އެވެ.\nގުރޫޕް އެފްގެ އެއްވަނައިގެ ގޮތުގައި ސްޕެއިން ޔޫރޯއަށް ކޮލިފައިވެފައިވާ އިރު ރޭ އެ ޓީމުން ކުޅުނު ފަހު މެޗުގައި ވެސް ރޯމޭނިއާ ކޮޅަށް ވަނީ ފަސް ގޯލު ޖަހައިފަ އެވެ. މީގެ ކުރުން ޖެހިޖެހިގެން ދެ ޔޫރޯ ކާމިޔާބު ކުރި ސްޕެއިން އަކީ އަންނަ ޔޫރޯގެ ވެސް ފެވަރިޓެކެވެ.\nރޭގެ މެޗުގައި އެ ޓީމުން ޖެހި ގޯލުތައް ކާމިޔާބުކޮށްދިނީ ފެބިއަންއާއި ޖެރާޑް މޮރޭނޯގެ އިތުރުން މިކެލް އޮޔަރޒަބަލް އެވެ. މޮރޭނޯ އެ މެޗުގައި ދެ ގޯލު ޖެހި އިރު ރޯމޭނިއާ ކުޅުންތެރިއްގެ ގައިގައި ޖެހި ބައިކޮޅަށް ވެސް އެއް ގޯލު ވަދެފައިވެ އެވެ.\nމީގެ އިތުރުން ގުރޫޕް ޑީގެ ފަހު މެޗުގައި ރޭ ސްވިޒަލެންޑުން ޖިބްރަލްޓާގެ މައްޗަށް ކުރި ހޯދީ 1-6 ގެ ތަފާތު ބޮޑު ނަތީޖާއަކުންނެވެ. ސްވިޒަލެންޑް އަންނަނީ ފަހުގެ ތާރީހުތަކުގައި އުންމީދީ ކުޅުމެއް ދައްކައި ބޮޑެތި ޓީމުތައް އަތުން ވެސް މޮޅު ހޯދަމުންނެވެ.


ޗައިނާއިން އިންޑިއާއަށް ދިން 750 މިލިއަން ޑޮލަރުގެ ލޯނު މިހާރު އިންޑިއާއިން ދިން ލޯނުގެ ގޮތުގައި ދިވެހިރާއްޖެއަށް ދިނީތަ؟ | Sandhaanu\nޗައިނާއިން އިންޑިއާއަށް ދިން 750 މިލިއަން ޑޮލަރުގެ ލޯނު މިހާރު އިންޑިއާއިން ދިން ލޯނުގެ ގޮތުގައި ދިވެހިރާއްޖެއަށް ދިނީތަ؟\nޖޫން 2020 ގައި ޗައިނާއިން އެދިގެން އޭ އައި އައި ބީ (އޭޝިއަން އިންފްރާސްޓްރަކްޗަރ އިންވެސްޓުމަންޓް ބޭންކު) ން 750 މިލިއަން ޑޮލަރުގެ ލޯނު އިންޑިއާއަށް ދިނުމަށް ހުއްދަދިނެވެ. މިއި ކޮރޯނާ ވައިރަސްގެ ބަލާއާފާތާއި ކުރިމަތިލުމަށް އެހީތެރިވުމަށެވެ.\nއޭގެ ދެމަސްފަހުން، ކޮރޯނާ ވައިރަސްގެ ބަލާއާފާތާއި ކުރިމަތިލުމަށް އެހީތެރިވުމަށް ދިވެހިރާއްޖެއަށް އިންޑިއާއިން ދިން 250 މިލިއަން ޑޮަލަރުގެ ލޯނުއެހީއަށް ދިވެހި ސަރުކާރުންވަނީ ހިތުގެ ފުންމިނުން އިންޑިއާއަށް ޝުކުރު އަދާކޮށްފައެވެ. މީގެ އިތުރުން، ގްރޭޓަރ މާލޭ ގުޅުވާލުމުގެ ބިޔަ ޕްރޮޖެކްޓު ކުރިއަށް ގެންދިއުމަށް އިތުރު 550 މިލިއަން ޑޮަލަރުގެ ލޯނުއެހީއެއްވަނީ ދީފައެވެ. މިއީ އިއްތިފާގަކަށް ވެދާނެބާއެވެ؟\nއިންޑިއާއަށް އޭ އައި އައި ބީން ދިން ލޯނުގެ ވާހަކަ އިންޑިއާގެ ޚަބަރުފަތުރާ މީޑިއާތަކުގެ އިތުރުން ރޮއިޓާރސްއާއި ބައިނަލްއަގުވާމީ ގިނަ މީޑިއާތަކުން ވަނީ ފާހަގަކޮށްފައެވެ.\nޗައިނާާގެ އޭ އައި އައި ބީން އިންޑިއާއަށް ލޯނު ލިބެންދެން، އިންޑިއާއިން ދޭ އެހީގެ ގޮތުގައި ދިވެހިރާއްޖެއަށް އިންޑިއާއިން އެހީނުވެ ތިބީ ކީއްވެބާއެވެ؟ މިއީ އުފެދޭ ސުވާލެކެވެ. އެހެންނޫންނަމަ، އެހުރިހާ ދުވަހަކު އެ އެހީ ކޮބައިބާއެވެ؟\nމިއީ ޚިޔާލު ތަފާތުވާ މައްސަލައެކެވެ. ސަބަބަކީ އިންޑިއާއަށް ތާއީދު ކުރާ މީހުން ބުނާގޮތުން، ޗައިނާގެ ބާރު ހިނގާ ބޭންކަކުން ނުވަތަ ތަނަކުން ލޯނު ނެގުމަކީ ވަރަށް ނުރައްކަތެރި ކަމެކެވެ. ނުވަތަ އެއީ އޭޝިއާގެ ހުރިހާ ގައުމަކަށްވާ ދަންތުރައެކެވެ. އެހެންނަމަވެސް، އިންޑިއާއިން އެދިގެން އިންޑިއާއިންވަނީ ޗައިނާއިން މާލީ އެހީތެރިކަން ހޯދާފައެވެ.\nމިހާރު ގިނަ މީހުންނަށް ގަބޫލު ކުރެވޭ ގޮތުގައި، އިންޑިއާއިން އެމީހުންގެ އަމިއްލަ ފައިސާ ދިވެހިރާއްޖެއަށް ޚަރަދު ކުރުމުގެ ބަދަލުގައި، ޗައިނާއިން ހޯދާ ފައިސާ އެމީހުންގެ ނަމުގައި ދިވެހިރާއްޖެއަށް ފޯރުކޮށްދެނީއެވެ. މިކަމުގައި އޮތީ ކޮން ގޯހެއްތޯ ބަޔަކު ސުވާލު ކޮށްފާނެއެވެ.\nމި މުޅި އެޕިސޯޑަކީވެސް ވަރަށް އެހެންކަހަލަ، ދިވެހިންގެ ހިތްތަކުގައި އެތައް ސުވާލު މާކެއް އުފައްދާފައިވާ އެޕިސޯޑުތަކެކެވެ. އިގުތިޞާދީ އެތައް މައްސަލައަކުން ފުރިފައިވާ މިގައުމުގައި ދެފުއްފެންނަ ގޮތަށް ކަންކަން ނުކުރާތީ ކަންބޮޑުވުންވަނީ އުފެދިފައެވެ.\nމިލޯނުތަކުގެ އިންޓްެރެސްޓު ރޭޓޭއް، އަދި މިލޯނުތަކުގެ ޝަރުތެއްކަމުގައި އިންޑިއާއިން ކަނޑައަޅާފައިވަނީ ކޮންކޮން ކަންތައްތަކެއްކަމެއް ނޭނގެއެވެ.


Colombo Aai Ithuru3Sarahahdheh Covid Ge Hiraas Bodu Kamah Nimmaifi - Vaguthu\nކޮލަމްބޯ އާއި އިތުރު ތިން ސަރަހައްދެއް ކޮވިޑްގެ ހިރާސް ބޮޑު ކަމަށް ނިންމައިފި\nދިވެހިން އެންމެ ގިނައިން ގޮސް އުޅޭ ލަންކާގެ ކޮލަމްބޯ އާއި އިތުރު ތިން ސަރަހައްދަކީ ކޮވިޑް-19ގެ ހިރާސް ބޮޑު (ހައިރިސްކް) ސަރަހައްދު ކަމަށް އެގައުމުގެ ޕަބްލިކް ހެލްތު އިންސްޕެކްޓާސް ޔޫނިއަން (ޕީއެޗްއައި) އިން ކަނޑައަޅައިފިއެވެ.\nކޮލަމްބޯގެ އިތުރުން ދެން ހިރާސް ބޮޑު ސަރަހައްދު ކަމަށް ކަނޑައަޅާފައިވަނީ ވެސްޓަން ޕްރޮވިންސްގެ ގަމްޕަހާ އަދި ނޯތު ވެސްޓަން ޕްރޮވިންސްގެ ކުރުނެގަލަ އެވެ.\nޕީއެޗްއައިގެ ޔޫނިއަންގެ ރައީސް އުޕުލް ރޮހާނާ ވިދާޅުވީ ހައި ރިސްކް ޒޯންތައް ކަނޑައެޅީ ކޮންމެ ދުވަހަކު ވެސް އެ ސަރަހައްދުތަކުން ކޮވިޑަށް ފައްސިވާ މީހުންގެ އަދަދަށް ބެލުމަށް ފަހު ކަމަށެވެ. އަދި އެ ސަރަހައްދު ތަކުގެ ހިރާސް ދުވަހުން ދުވަހަށް އިތުރުވަމުން އަންނަ ކަމަށް އޭނާ ވިދާޅުވިއެވެ.\nގަމްޕަހާ ސަރައްދުން ހުކުރު ދުވަހު 236 ވޭދަނަ ފެނިފައިވާއިރު، ކޮލަމްބޯ އިން 194 އަދި ކުރުނެގަލަ އިން 48 ވޭދަނަ ހުކުރު ދުވަހު ވަނީ ފެނިފައެވެ.\nމި ސަރަހައްދުތަކުގެ އިތުރުން ކުރުނެގަލަ ސަރަހައްދަކީ ވެސް ނުރައްކާތެރި ސަރަހައްދެއް ކަމަށް އޭނާ ވިދާޅުވިއެވެ.\nމި ސަރަހައްދުތަކުގެ އިތުރުން އޭނާ ވިދާޅުވީ، މުޅި ލަންކާގައި ބަލި ފެތުރުމުގެ ފުރުސަތު އެބަ އޮތް ކަމަށާއި އެކަމަށް ރައްޔިތުން ވިސްނައިގެން ތިބުން މުހިންމު ކަމަށެވެ. އަދި ބަލި ކޮންޓްރޯލް ކުރުމުގައި ރައްޔިތުންގެ ރޯލު ވަރަށް ބޮޑު ކަމަށާއި ކުރިއަށް އޮތް ބަންދު ދުވަސްތަކުގައި ދަތުރު ފަތުރު ވީހާވެސް މަދު ކުރުމަށް އޭނާ ވަނީ އިލްތިމާސް ކޮށްފައެވެ.\nލަންކާއިން މިހާތަނަށް 100،586 މީހަކު ކޮވިޑް-19 އަށް ވަނީ ފައްސިވެފައެވެ. އޭގެ ތެރެއިން 94،155 މީހަކު ބަލިން ރަނގަޅުވެފައިވާއިރު، 638 މީހަކު ވަނީ ބަލި ޖެހިގެން މަރުވެފައެވެ.


FOSIM governing board memberunge medhugaives minthyge hamahamakan! | Jazeera\tފޮސިމްގެ ގަވަރނިންގ ބޯޑުގެ މެންބަރުންގެ މެދުގައިވެސް މިންތީގެ ހަމަހަމަކަން! - Jazeera\nފޮސިމްގެ ގަވަރނިންގ ބޯޑުގެ މެންބަރުންގެ މެދުގައިވެސް މިންތީގެ ހަމަހަމަކަން!\nމުޙައްމަދު އަފްޒަލް January 18, 2021 205 views0\nމިންތީގެ ހަމަހަމަކަން ގާއިމްކުރުމަށް މި ސަރުކާރުން ކުރަމުންދާ މަސައްކަތުގެ ދަށުން މިނިސްޓްރީ އޮފް ފޮރިން އެފެއާރޒްއިގެ ދަށުން ހިންގާ ފޮރިން ސަރވިސް އިންސްޓިޓިއުޓް އޮފް މޯލްޑިވްސް (ފޮސިމް)ގެ ބޯޑް މެންބަރުންގެ މެދުގައިވެސް މިންތީގެ ހަމަހަމަކަން ގާއިމްކޮށްފިއެވެ.\nއާދީއްތަ ދުވަހު ކުރެއްވި ޓްވީޓެއްގައި މިނިސްޓަރ އޮފް ފޮރިން އެފެއާރޒް އަބްދުﷲ ޝާހިދު ވިދާޅުވީ، މިއީ ފޮސިމްގެ ގަވަރނިންގ ބޯޑްގެ މެމްބަރުންގެ މެދުގައި މިންތީގެ ހަމަހަމަކަން ގާއިމްކުރެވިފައިވާ ފުރަތަމަ ފަހަރު ކަމަށެވެ.\nއިއްޔެ ބޭއްވި ފޮސިމްގެ ގަވަރނިންގ ބޯޑްގެ4ވަނަ ބައްދަލުވުމަކީ ދެ ޖިންސް އަދަދު ހަމަހަމަކޮށް ބޯޑުގެ މެމްބަރުން ތިބި ފުރަތަމަ ބައްދަލުވުމެވެ.\nމި ބައްދަލުވުމަށްފަހު މިނިސްޓަރ ޝާހިދު ވިދާޅުވީ، އަމާޒަކީ ނަތީޖާ ނެރެވޭނެ ފޮރިން ސަރވިސްއެއް އުފެއްދުން ކަމަށެވެ. އެކަން ކުރުމަށް ފޮސިމް އިތުރަށް ހަރުދަނާކުރުން ޖެހޭކަމަށްވެސް އެމަނިކުފާނު ވިދާޅުވިއެވެ.\n"ދަ ފޮރިން ސާރވިސް އިންސްޓިޓިއުޓް އޮފް މޯލްޑިވްސް"ގެ ނަމުގައި ޓްރެއިނިންގ މަރުކަޒެއް އުފެއްދުމަށް ނިންމައި، މި އިންސްޓިޓިއުޓް އުފައްދާފައިވަނީ 16 ޖަނަވަރި 2014 ވަނަ ދުވަހުއެވެ. މިއީ ޚާރިޖީ ދާއިރާގައި މަސައްކަތްކުރާ މުވައްޒަފުންނަށް ބޭނުންވާ ޚާއްސަ ތަމްރީނާއި ހުނަރު އެ މުވައްޒަފުންނަށްދީ، ތަރައްޤީކުރުމަށްޓަކައި އުފައްދާފައިވާ އިންސްޓިޓިއުޓެކެވެ.\nޚާރިޖިއްޔާގައި މިންތީގެ ހަމަހަމަކަން ޤާއިމްކުރުމަކީ ރައީސް އިބްރާހިމް މުޙައްމަދު ސާލިހްއާއި ފޮރިން މިނިސްޓަރ ޢަބްދުﷲ ޝާހިދު ޚާއްސަ އިސްކަމެއް ދެއްވައިގެން ކުރައްވަމުން ގެންދަވާ މަސައްކަތަކެވެ.


ގުޅީފަޅުގައި މީހުން އާބާދު ކުރުމަކީ މި ސަރުކާރުގެ ސިޔާސަތެއް ނޫން: މިނިސްޓަރ އަމީރު – Haftha\nގުޅީފަޅުގައި މީހުން އާބާދު ކުރުމަކީ މި ސަރުކާރުގެ ސިޔާސަތެއް ނޫން: މިނިސްޓަރ އަމީރު\nގުޅީފަޅުގައި މީހުން އާބާދު ކުރުމަކީ ރައީސް އިބްރާހީމް މުހައްމަދު ސޯލިހްގެ ސަރުކާރުގެ ސިޔާސަތެއް ނޫންކަމަށް ފިނޭންސް މިނިސްޓަރ އިބްރާހީމް އަމީރު ވިދާޅުވެއްޖެއެވެ.\nމިނިސްޓަރ އަމީރު މިހެން ވިދާޅުވެފައިމިވަނީ މާލެ، ވިލިމާލެ، ތިލަފުށި އަދި ގުޅީފަޅު ގުޅުވާލާ ބްރިޖް ހެދުމަށް ސަރުކާރުން ނިންމުމުން، މާލެ ސަރަހައްދުގައި އަނެއްކާވެސް އާބާދީ އިތުރުވެ މައްސަލަތަކަށް ހައްލެއް ނާންނާނެކަމަށް ބުނެ ބައެއްމެންބަރުން ބަޖެޓް ކޮމެޓީގައި ކަންބޮޑުވުން ފާޅުކުރުމާއި ގުޅިގެން ވާހަކަދައްކަވަމުންނެވެ.\nފިނޭންސް މިނިސްޓަރ އިބްރާހީމް އަމީރު ވިދާޅުވީ، ގްރޭޓަރ މާލެ ސަރަހައްދުގެ ބްރިޖް މަޝްރޫޢާއެކު ގުޅީ ފަޅުގައި ތަރައްޤީކުރާ ވިޔަފާރި ބަނދަރާއި ލާމެހޭނެހެން ދަތުރުފަތުރާއި އެހެނިހެން ކަންކަންވެސް ގުޅުވާލެވޭނެކަމަށެވެ. އަދި އެއީ މާލެ ސަރަހައްދުގައި މިހާރު ހުރި މައްސަލަތަކަށް ހައްލު ހޯދުމުގެ މަޤްޞަދުގައި ހިންގާ މަޝްރޫޢެއްކަން ފާހަގަކުރައްވާ ފިނޭންސް މިނިސްޓަރ ވިދާޅުވީ، މާލެ ސަރަހައްދުގައި މީހުން އިތުރަށް އާބާދު ނުކޮށް މާލެއަށް ހައްލުތަކެއް ގެންނަން ޖެހިފައިވާކަމަށެވެ.\nމިނިސްޓަރ ވިދާޅުވީ މިސަރުކާރުން ތިލަފުށްޓާއި ގުޅީފަޅު ބޭނުންކުރާނީ އިންޑަސްޓްރިއަލް ނުވަތަ ސިނާޢީ މަސައްކަތްތައް ކުރުމަށްކަމަށާއި، އެތަންތަނުގައި މީހުން އާބާދު ކުރުމަކީ މިސަރުކާރުގެ ސިޔާސަތެއް ނޫންކަމަށެވެ.\n“ކުރީ ސަރުކާރާއި ޚިލާފަށް މި ސަރުކާރުގެ ޕޮލިސީއެއް ނޫން އެތަންތަނުގައި މީހުން ޕޮޕިއުލޭޓްކުރުމަކީ. އެއީ އަޅުގަނޑުމެން ގެންގުޅޭ ޕޮލިސީއެއް ނޫން. ތިލަފުށި އަދި ގުޅީފަޅު ވަނީ އިންޑަސްޓްރިއަލް ޒޯންތަކަކަށް.” މިނިސްޓަރ ވިދާޅުވިއެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓްގައި “ގްރޭޓާ މާލެ ކަަނެކްޓިވިޓީ ބްރިޖު” މަޝްރޫޢުއަށް އަބޫދާބީ އިން ލޯނު އެހީގެ ގޮތުގައި 305.40 މިލިއަން ރުފިޔާ އަންނަ އަހަރު ލިބޭނެކަމަށް ވަނީ ލަފާކޮށްފައެވެ.


BREAKING: Hayyaru Kuri Meehun Ge Therey gai Bomb Govvaali Meehaa - Vaguthu\nރައީސް ނަޝީދަށް ހަމަލާ ދިން މައްސަލައާ ގުޅިގެން ހައްޔަރު ކުރި ދެ މީހުންގެ ތެރޭގައި ސީސީޓީވީ ފުޓޭޖުން ބޮން ގޮއްވާލި ކަމަށް ފެންނަ މީހާ ހިމެނޭ ކަން "ވަގުތު" އަށް އެނގިއްޖެއެވެ.\nނަޝީދަށް ހަމަލާ ދިން ވަގުތު މީހަކު ދުވެފައިދާ މަންޒަރުތަކެއް ހިމެނޭ ސީސީޓީވީ ފުޓޭޖްގެ ފޮޓޯތަކެއް މީސް މީޑިއާގައި ދައުރުވިއެވެ. އެއީ އަތަމާ ޕެލެސްގައި ހުރި ސީސީޓީވީ ފުޓޫޖެއްގެ ފޮޓޯއަކާއި ބާއިންޖީނުގޭ މަގުގައި ހުރި ސީސީޓީވީގެ ފުޓޭޖެއްގެ ފޮޓޯއެއް ކަން ބައެއް އޮފިޝަލުންނާއި މާފަންނު މެދު ދާއިރާގެ މެންބަރު އިބްރާޙީމް ރަޝީދު (ބޮންޑެ) ވެސް ވަނީ "ވަގުތު" އަށް ކަށަވަރު ކޮށްދެއްވައިފައެވެ.\nމި ތަހުގީގުގައި ފުލުހުން މިއަދު މެންދުރުފަހު ވަނީ ބާ އިންޖީނުގޭ ހުންނަ މަގުގައި ހަރަކާތްތެރިވެފައެވެ. އެ މަގުގައި ހުރި ގެއަކުން ދެ މީހަކު ހައްޔަރު ވެސް ކުރިއެވެ. އޭގެ ތެރެއިން އެކަކީ މި ފުޓޭޖުން ދުވެފައި ފިލަން ދާ މަންޒަރު ފެންނަ މީހާ ކަން ވަނީ ކަށަވަރު ކުރެވިފައެވެ.\nއެ ގެއަކީ އެ މަގުގައި ހުރި މޫސާފިރީން ޕްރައިވެޓް ލިމިޓެޑް ކުންފުނީގެ އޮފީސް ހުރި ދިމާ ގޯޅީގައި ހުރި ގެއެކެވެ. އެ ގެއަކީ ގަދަފެހި ކަމަށް އެނގިފައިވެއެވެ.\nމެއި 8, 2021 14:28\nމިކަން ތަހްގީގް ކުރަން ވަގުތާ ހަވާލުކުރަންވީ ވަގުތު ބޭފުޅުން މާމޮޅު😄\nއެހެންވެގެން އޭނަހޯދަން އާއްމުންގެ އެހީއަށް އެދުނީ.\nމެއި 8, 2021 19:59\nތިޔަވާހަކައިން އެނގުނީ އެހެެން ތަހްގީގުތައް ކު ރަނީ ނަމެއްގައި ކަން އެއީ ގައުމުގެ ރައީސްކަން ކޮށްފައިވާ މީހުނަށް ނުވާތީތޯ. ޜިޟުވާން ، ޔާމީން ގެ މަ ރުގެ މައްސަލައިގެ ތަހްގީގުތައްވެސް ނަމެއްގައިތާ ކު ރީ ހަގީގަތް ހޯދާކަށް ނޫންތާ. ޢަޖައިބު ވެއްޖެ


Ukulhahugai science veringe conference aai Tech fair fashaifi | Mihaaru\nއުކުޅަހުގައި ސައިންސްވެރިންގެ ކޮންފަރެންސާއި ޓެކްފެއާ ފަށައިފި\nއއ.އުކުޅަހުން މުހައްމަދު ނަސީމް\n26 އޯގަސްޓް 2019 - 14:30 14 comments\nއިންސްޓްޓިއުޓް އޮފް އިލެކްޓްރިކަލް އެންޑް އިލެކްޓްރިކްސް އިންޖިނިއާސް އިން އއ. އުކުޅަހުގައި ބާއްވާ ސައިންސްވެރިންގެ ބައިނަލްއަގުވާމީ ކޮންފަރެންސާއި އުގައިލް ފައުންޑޭޝަނުން ބާއްވާ ޓެކްފެއާ މިއަދު ފަށައިފި އެވެ.\nއުކުޅަހުގައި މިއަދު ހުޅުވި ކޮންފަރެންސް ސެންޓަރުގައި މި މަހު 29 އާ ހަމައަށް ކުރިއަށް ގެންދާ ސައިންސްވެރިންގެ ކޮންފަރެންސާއި ޓެކް ފެއާ ރަސްމީކޮށް ފައްޓަވައިދެއްވީ ފޮރިން މިނިސްޓަރު އަބްދުﷲ ޝާހިދެވެ. އެ ރަސްމިއްޔާތުގައި ޝާހިދު ވިދާޅުވީ މިއީ ސައިންސާއި ޓެކްނޮލޮޖީގެ ޒަމާންކަމަށާއި މަސައްކަތް ހަލުވިކުރުމަށާއި މަސައްކަތްތައް ފަސޭހަކުރުމަށް ބޭނުންވަނީ ސައިންސާއި ޓެކްނޮލޮޖީ ކަމަށެވެ.\n"އަޅުގަނޑުމެންގެ ގިނަ ރަށްތަކެއް ހިމެނޭ ގޮތަށް އުފެދިފައިވާ މި ޖަޒީރާ ރާއްޖޭގެ އެކި ކަންކޮޅުތަކުގައި ދިރިއުޅޭ ރައްޔިތުންނަށް ހިދުމަތްތައް ފޯރުކޮށްދިނުމުގައި ތަރައްގީއާ ބައިވެރިވުމުގައި ޓެކްނޮލޮޖީގެ ދައުރު ވަރަށް ބޮޑު،" އޭނާ ވިދާޅުވި އެވެ.\nޝާހިދު ވިދާޅުވީ ތާރީހާއި ތަރިކަ އާއި ސަގާފަތް ރައްކާކޮށް ހިމާޔަތްކުރުމުގައި ވެސް ޓެކްނޮލޮޖީގެ ދައުރު ވަރަށް ބޮޑު ކަމަށެވެ.\nއިންސްޓްޓިއުޓް އޮފް އިލެކްޓްރިކަލް އެންޑް އިލެކްޓްރޯނިކްސް އެންޖިނިއާސް އިން ކޮންމެ އަހަރަކު ބާއްވާ ސައިންސްވެރިންގެ މި ކޮންފަރެންސް އުކުޅަހުގައި ބޭއްވުމަކީ އުގައިލް ވިދާޅުވި ގޮތުގައި މި ރަށަށާއި ރާއްޖެ އަށް ވެސް ބޮޑެތި ފައިދާތަކެއް ކުރާނެ ކަމެކެވެ. އެގޮތުން މިކަމުން ރާއްޖެ އަށް ކޮންފަރެންސް ޓޫރިޒަމް ތައާރަފްވެގެން ދިއުމަށް މަގުފަހިވާނެ ކަމަށް އޭނާ ވިދާޅުވި އެވެ.\n"މި ކޮންފަރެންސް ކުރިއަށްދާ ކޮންމެ ދުވަހަކު އުކުޅަހަށް އެއް މިލިޔަން ރުފިޔާ އަށް ވުރެ ބޮޑު އާމްދަނީއެއް ލިބިގެންދާނެ،" އޭނާ ވިދާޅުވި އެވެ.\nކޮންފަރެންސް ހުޅުުވުމުގެ ރަސްމިއްޔާތުގައި ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލާއި ޔޫތު މިނިސްޓަރު އަހްމަދު މަހްލޫފް އަދި ރައްޔިތުންގެ މަޖިލީހުގެ ބައެއް މެމްބަރުން ބައިވެރިވެވަޑައިގެންނެވި އެވެ.\nސޮފްޓްވެއަ ނޮލެޖް އިންފޮމޭޝަން މެނޭޖްމަންޓް އެންޑް އެޕްލިކޭޝަންސް (ސްކިމާ 2019) ގެ ނަމުގައި ބާއްވާ މި ކޮންފަރެންސްގައި އިލްމީ ގޮތުން މަތީ ފަންތީގައި ހިމެނޭ 75 ބޭފުޅަކު ބައިވެރިވެ ވަޑައިގަނެ އެވެ. އޭގެ ތެރޭގައި އެކި ގައުމުތަކުގެ 48 ސައިންސްވެރިންނާއި ޓެކްނިކަލް މީހުން ހިމެނޭނެ އެވެ. ކޮންފަރެންސްގެ ރާއްޖޭގެ މައި ސްޕޮންސަރާ އަކީ އުރީދޫ މޯލްޑިވްސް އެވެ.\nސްކިމާ ކޮންފަރެންސް ހުޅުވުމުގެ ރަސްމިއްޔާތުގައި ޕްރޮފެސަރު ހަސަން އުގައިލް ވާހަކަ ދައްކަވަނީ. ފޮޓޯ:ހުސައިން ވަހީދު/މިހާރު\nސްކިމާ ކޮންފަރެންސާ އެކު މިއަދު ފެށި ޓެކްފެއާގެ ބޭނުމަކީ އުގައިލް ފައުންޑޭޝަނުން ބުނިގޮތުގައި ޓެކްނޮލޮޖީގެ ދާއިރާ އިން ދިވެހިން ހޯދާ ކުރިއެރުންތައް އެއް ތަނަކުން ދައްކައިލުމާއި ބައިނަލްއަގުވާމީ ސައިންޓިސްޓުންގެ އިރުޝާދު އެ އުފެއްދުންތަކަށް ހޯދައިދިނުމެވެ.\nޓެކް ފެއާގައި 26 ފަރާތަކުން ސްޓޯލްތައް ހަދާފައި ވާއިރު އޭގެ ތެރޭގައި އުރީދޫ އާއި ވެމްކޯގެ އިތުރުން އެހެން ބައެއް ކުންފުނިތަކާއި ދައުލަތުގެ ވުޒާރާތައް ހިމެނެ އެވެ. އުރީދޫން ފެއާގައި ހުޅުވާފައިވާ ސްޓޯލްގައި ދައްކާލަން ބަހައްޓާފައި ވަނީ ތިން އުފެއްދުމެކެވެ. އެއީ ދަތުރުފަތުރުގެ ހިދުމަތް ހޯދަން ފަސޭހަކުރަން ތަރައްގީކުރަމުން އަންނަ އެޕްލިކޭޝަނެއް ކަމަށްވާ "ކުނބު" އަދި ވިޔަފާރި އަށް ހާއްސަ "މޫލީ" އަދި އުރީދޫގެ ކަސްޓަމާ ކެއާ ފަސޭހަ ކުރުމަށް ހަދާފައިވާ އެޕްލިކޭޝަނެކެވެ.\nވެމްކޯގެ ސްޓޯލްގައި ދައްކާލަން ބަހައްޓާފައި ހުރީ އެ ކުންފުނިން ހިންގަމުން އަންނަ، ރިސައިކަލްކޮށް އަލުން ބޭނުން ކުރުމުގެ މަސައްކަތުގެ އުފެއްދުންތަކެވެ. އެގޮތުން އުކާލާ ޕްލާސްޓިކުން އުފައްދާފައިވާ ޓައިލްސް އާއި ލައިޓް ހޯލްޑާ ފަދަ އުފެއްދުންތައް އެ ސްޓޯލްގައި ބަހައްޓާފައި އެބަހުއްޓެވެ.\nއިތުރު ލިޔުންތައް ސައިންސް އިގިރޭސިވިލާތް އއ. އުކުޅަސް ޕްރޮފެސަރު އުގެއިލް\nއުގައިލްގެ ކަރުދާހަށް އެތައް ބައެއްގެ ޝައުގުވެރިކަން\nއުކުޅަހު ދަަރިވަރުންގެ އީޖާދު މަގު ބައްތިތަކަށް!\nއުކުޅަހު ކޮންވެންޝަން ސެންޓަރު ހުޅުވައިފި


ކޮވިޑް19: ކުލި ނުދެއްކިގެން އެތައް އާއިލާތަކެއް މަގުމަތިވަނީ! – Dhen.mv\nކޮވިޑް19: ކުލި ނުދެއްކިގެން އެތައް އާއިލާތަކެއް މަގުމަތިވަނީ!\nދެން އެމްވީ April 19, 2020 - 3:06 pm\nމަރިޔަމްއަކީ އާއިލާގެ އެންމެ ހަގަށް ހުންނަ ކުއްޖާއެވެ. އޭލެވެލް ނިންމި ގޮތަށް އަދި ވަޒީފާއަކަށް ނުގޮސް ހުރި ނަމަވެސް ދޮއްޓަށް ތިބި ހައްވަ އާއި ފާތުމަތު އެކަމަށް އެބަ ބާރުއަޅައެވެ.\nހައްވަގެ ފިރިމީހާ އުޅެނީ ކޮންސްޓްރަކްޝަން ކުންފުންޏެއްގައެވެ. ޙައްވަ ވަޒީފާ އަދާ ކުރަމުން ދިޔައީ ހެދުން ވިއްކާ ފިހާރައެއްގައެވެ. ނަމަވެސް ދެވަނަ ދަރި ލިބުމާއެކު ވަޒީފާ ދޫކޮށްލީއެވެ.\nފާތުމަތަކީ އަބަދު ވެސް ވަޒީފާ އަދާ ކުރާ ހިތްވާ މީހެކެވެ. އޮފީހުން ދިމާވެ ރައްޓެހިވި އަފީފުއާއި ކައިވެނި ކުރުމުން އެއް އޮފީހެއްގައި ދެމީހުން އުޅޭކަން އަފީފް ބޭނުމެއް ނުވިއެވެ. އެހެންވެ އަފީފު ސިވިލް ސަރވިސްއިން ވަކިވެ ރިސޯޓެއްގެ މާލޭ އޮފީހުގެ ވަޒީފާއަކަށް ވަނެވެ.\nމި އެންމެން ކުރިން ދިރިއުޅުނީ ދެކޮޓަރީގެ އެޕާޓްމަންޓެއްގައި ނަމަވެސް މީގެ ދެއަހަރު ކުރިން ތިން ކޮޓަރީގެ ތަނަކަށް ބަދަލުވީ މަރިޔަމް އޯލެވެލް ހަދަން މާލެ އަންނާތީއެވެ. ހައްވަގެ ދެކުދިންނާއެކު މި އާއިލާ ދިރިއުޅޭގޭގައި އާންމުކޮށް7މީހުން ދިރިއުޅެއެވެ. މިވަގުތު މަންމަ ވެސް ބަލިވެގެން ޑޮކްޓަރަށް ދައްކަން މާލެ އައިސް އެބައިނެވެ.\nމި އާއިލާގެ ވަޒީފާ އަދާކުރާ ތިން މީހުންނަށް މަހެއްގެ މައްޗަށް ތެދު ކުރެވެނީ 35 ހާސް ރުފިޔާއެވެ. ގޭގެ ކަރަންޓާއި އެހެނިހެން ޚަރަދު އެންމެ ބޮޑީ ދެކުދިން ތިބި ހައްވަ ނަމަވެސް ކުލި ދައްކަން އެންމެ ކުޑަ އަދަދެއް ދެވެނީ ވެސް ޙައްވައަށެވެ. ކުދިންގެ ޚަރަދު ބޮޑު ވުމުގެ ސަބަބުން ފިރިމީހާއަށް ލިބޭ ފަނަރަ ހާހުގެ މުސާރައިން ކުލި ދައްކަން ދެވެނީ 8000 ރުފިޔާއެވެ. ކުލީގެ ބާކީ ބަޔަށް ލާން ޖެހޭ 15 ހާސް ރުފިޔާއާއި ކަރަންޓާއި ފެނާއި އިންޓަނެޓްގެ ބިލްގެ ބޮޑު ބައި ވެސް ދައްކަނީ ފާތުމަތާއި އޭނާގެ ފިރިމީހާއަށް ލިބޭ މުސާރައިންނެވެ. މިކަމާއި ފާތުމަތު ހިތްހަމަ ނުޖެހުނަސް އާއިލީ ގުޅުމަށް ބުރޫ އަރަން ބޭނުން ނުވުމާއި މަރިޔަމް ކިޔަވާ ނިމި ވަޒީފާއަކަށް ދިޔުމުން ލުއިވާނެ ކަމުގެ އުއްމީދުގައި އަޅާނުލައި ހުރީއެވެ.\nމިއީ ހިޔާލީ ތަސައްވަރެކެވެ. ނަމަވެސް މިއީ ފުލޯކް ވާހަކައެއް ނޫނެވެ. މާލޭގައި ދިރިއުޅޭ ''ކުލީގެ އަޅުން''ނަށް މިއީ ވަރަށް ގިނަ އާއިލާތަކުގައި މިކަން ހިނގާ އުޞޫލުކަން ރަނގަޅަށް ސާފުވާނެއެވެ.\nމިފަދައިން ދިރިއުޅުން ހޭދަ ކުރަމުން ދިޔަ ގިނަ ރައްޔިތުންތަކެއް ދިރިއުޅެމުންދާ މާލެއަށް މިވަނީ ކޮވިޑް19ގެ ނުރައްކާތެރިކަން ވަރަށް ބޮޑަށް ފޯރާފައެވެ. ރައްކާތެރިކަމުގެ ފިޔަވަޅެއްގެ ގޮތުން ޖެހުނީ މުޅި ގައުމު ފުރަ ބަންދު ކުރާށެވެ. މިއާއެކު ރިސޯޓްތައް ފަޅު ވެއްޖެއެވެ. ރިސޯޓް މުވައްޒަފުން ، ބައެއް މީހުން ޕޭ ލީވްގައި އަނެއް ބައި މީހުން މުސާރަ ނުހިނގާ ގޮތަށް ''އަންގާލަންދެން'' ޗުއްޓީ ދީފިއެވެ. ކޮންސްޓްރަކްޝަން ކުންފުނިތަކާއި ވަކިވަކި ދާއިރާ ފާހަގަ ނުކުރި ނަމަވެސް ހުރިހާ މަސައްކަތްތަކެއް ވެސް ހުއްޓިއްޖެއެވެ. ކުރުގޮތަކަށް ދަންނަވާނަމަ ގައުމު ހުއްޓިއްޖެއެވެ. ގައުމުގެ މައްޗަށް ކޮރޯނާ ގަދަވެގެންފިއެވެ.\nމި ޙާލަތުގައި އެންމެ ބޮޑު ތަކްލީފެއް އުފުލަން ޖެހިފައިވަނީ ކުރިން މި ކިޔައިދިން ހައްވައާއި ފާތުމަތުގެ އާއިލާ އަށެވެ. ހައްވަ ފިރިމީހާގެ ކުންފުނިން އަންގާފައި އޮތީ މިދުވަސްވަރަށް ލިބޭނީ ހަމައެކަނި އަސާސީ މުސާރަކަމަށެވެ. ފާތުމަތުގެ ފިރިމީހާ އަފީފް ހުރީ ، މުސާރަ ނުލިބޭ ''އަންގާލަންދެން'' ޗުއްޓީގައެވެ. ވޭތުވެދިޔަ މަހުގެ ކުލީގެ ބައެއް އަދި ނުދެއްކި އޮތްއިރު މިމަހުގެ 20 ފަހަނައަޅާ ދިޔައީއެވެ. ގޭގެ ވެރިމީހާ ކޮންމެ ދުވަހަކު އެތައް ފަހަރަކު އެބަގުޅައެވެ. އަދި 25 ގެ ކުރިން ކުލި ނުދައްކައިފިނަމަ ގެއިން ނިކުންނަށް ބުނެފިއެވެ. އެހެން ނަމަވެސް ފުރަބަންދުގައި ހައްވަގެ ދެމަފިރިން ކުދިން ގޮވައިން ވަންނާނީ ކޮންތާކަށް ހެއްޔެވެ؟\nމިއީ ވަރަށް ގިނަ އާއިލާތަކެއްގެ މިދުވަސްވަރުގެ ޙާލަތެވެ. މިފަދަ އެތައް އާއިލާތަކެއް އެމީހުންގެ ހާލަތު ''ދެން''އާއި ވަނީ ހިއްސާކޮށްފައެވެ. އެގޮތުން މެދު ރާއްޖެތެރޭގެ އަތޮޅެއްގެ ކަނބަލެއްގެ ޙާލަތު ކިޔައިދެމުން ބުންޏެވެ.\n''އަހަރެމެން މިއުޅެނީ އެއް ކޮޓަރީގެ އެޕާޓްމަންޓަކު ، ދަރިފުޅާ! މިތާ އެބައުޅޭ 8 މީހުން ، މިހާރު އެންމެންނަށް ވެސް އެނގޭނެ ހާލަތު އޮތްގޮތް ، ފައިސާ ލިބޭނެ ގޮތެއް ނެތް ، ފިރިމީހާ ވެސް އެހުރީ މަސައްކަތް ހުއްޓާލާފައި ގޭގައި ، ވެރިމީހާ އެބަގުޅާ ، މެސެޖު ކުރޭ ، ފައިސާ ނުދެވެންޏާ ނިކުންނަށް އެބަ ބުނޭ ، އެހެން ވިޔަސް އަހަރެމެން ކީއްކުރާނީ ، ކޮންތާކަށް ވަންނާނީ މިހާރު ، ދެން މިވާހަކަ ބުންޏަސް މީހުން ބުނާނެ ކީއްކުރަންހޭ މާލެގަ އުޅެނީ ، އަހަރެންގެ އެބަހުރި ފިޓްޖެހޭ ކުއްޖެއް ، ކޮންމެ ފަހަރަކު މާލެ އާދެވޭތަ''\nމި އަންހެން މީހާ ބުނީ އިންތިޚާބުގެ ދުވަސްވަރު ގެއަށް އައިސް ޙާލު ބަލާ ހެދި މެމްބަރުގެ އެހީއަކަށް އެދި އެތައް ފަހަރަކު ގުޅައިފި ކަމަށާއި ފޯނަށް ޖަވާބު ނުދޭ ކަމަށެވެ.\n''ދެން''އާއި ވާހަކަ ދެއްކި އެހެން މީހަކު ބުނީ މި ހާލަތާއި ގުޅިގެން ކުލިން އުނިކޮށްދިނީ 500 ރުފިޔާ ކަމަށާއި ، ކުލި ދެއްކޭނެ ގޮތެއް މިހާރަކު ނެތް ކަމަށެވެ. ކުލި ނުދެއްކޭތީ ގެއިން ނިކުންނަށް ވެސް އަންގައިފި ކަމަށާއި އެހެންވެ ދަރިންކޮޅު ސުކޫލުން ވަކިކޮށްގެން ވިޔަސް މިހާރު ބޭނުންވަނީ ރަށަށް ބަދަލުވާން ކަމަށް އޭނާ ބުންޏެވެ. އެހެންނަމަވެސް ފުރަބަންދުގެ ސަބަބުން ދެވޭނެ ގޮތެއް ވެސް ނެތް ކަމަށާއިކުރިމަތިވަމުން އަންނަ ރަމަޟާންމަހުގައި ކެއިންބުއިން ހަމަޖައްސާނެ ގޮތަކާއި މެދު ފިކުރު ބޮޑުވާ ކަމަށް ވެސް މާޔޫސްކަމާއެކު އޭނާ ބުންޏެވެ.\nމީގެ އިތުރުން ''ރާއްޖެއިން ބޭރުގައި ތިބި ދިވެހިން ރާއްޖެ ގެނެވެންޏާ ރާއްޖެތެރޭ ރައްޔިތުން މާލެއިން ރާއްޖެތެރެއަށް އަނބުރާ ގެންދެވެން ޖެހޭނެ ކަމަށާއި މިއަނިޔާ ، އަހަރުމެންނަށް ނުކުރުމަށް ސަރުކާރަށް ގޮވާލާ''ކަމަށް ހާމަ ކުރަމުން މީސްމީޑިއާގައި ކަންބޮޑުވުން ހާމަކުރި މީހަކު އޭނާގެ ޙާލަތު ކިޔައިދީފައިވެއެވެ.\n''އަހަރެމެން މާލޭގައި ތިބޭނެ ގޮތެއް ނެތް ، ގޭ ކުލި ދެއްކެން ނެތީމަ ، ކާ އެއްޗެހި ހޯދޭނެ ގޮތެއް ނެތް ، ވަޒީފާއެއް ނެތް ، ވަޒީފާގައި ތިބި މީހުންނަށް މުސާރައެއް ނުލިބޭ ، ރަށަށް ދާން އުޅުމުން ފުރާއުޅުން ބަންދުވީ ، ރަށަށް ދެވޭނެ ގޮތެއް ނެތް ، އަހުރެމެންގެ ގެތަކަށް ރައްކާތެރިކަމާއެކު ދެވޭނެ ގޮތެއް ދައްކާދީ''\nމުޅި ދުނިޔެ މިއޮތީ ސިއްހީ ބަލިމަޑުކަމެއްގައެވެ. އަހަރެމެންގެ ވަޞީލަތްތައް ހުރި މިންވަރާއި މުޅި ރާއްޖެ ، އެއް ރަށަކަށް ތަބާވެ އެރަށުން ނޫން ގޮތަކަށް ތައުލީމާއި ޞިއްހީ ފަރުވާގެ އިތުރުން ވަޒީފާގެ ފުރުސަތު ލިބެން ނެތް ގޮތަށް ރާވާލާފައި އޮތް އޮތުމުން އެބަލިމަޑުކަމުގެ ވޭން އެންމެ ބޮޑަށް ތަހައްމަލް ކުރަންޖެހޭ ގައުމެއްގެ ގޮތުގައި މި ދިވެހިރާއްޖެ ވާނެއެވެ. ޞިއްހީ ބަލިމަޑުކަމުގެ ތެރެއިން މި އަންނަނީ އިޖުތިމާއީ އެތައް މައްސަލަތަކެކެވެ. މި ފަދަ ހާލުގައި ޖެހޭ މީހުންނަށް ފައިސާވެރިން އަޅާލަންޖެހެއެވެ. ސަރުކާރުން މިކަމަށް ވަގުތީ ހައްލެއް ހޯދައިދީ ދާއިމީ ހަމަޖެހުމެއް ލިބޭނެ ސިޔާސަތެއް މިގައުމަށް ގެންނަން ޖެހެއެވެ.\nމަސައްކަތް ފެށީ3މީހުންނާއެކު، މިހާތަަނަށް 1 ލައްކަ ޕީސީއާރ ޓެސްޓް އައިޖީއެމްއެޗް އިން ހަދައިފި\nއެތައް ސަކޭތަ ބަޔަކު ކޮންމެ ދުވަހަކު ޑަކްޓަރަށް ދައްކަން އަންނަ ލ.ގަމު ހޮސްޕިޓަލުގައި އެތެރެ ހަށީގެ ޑަކްޓަރެއް ނެތް\nވަގަށް ރާއްޖެއަށް ސައިކަލު އެތެރެކުރި މައްސަލައިގައި4މީހަކު ވަޒީފާއިން ވަކިކޮށްފި\nޖިންސާއި މިންތީގެ ތަފާތު އެނގޭތަ؟


Ibu first hundred | މާލެ އާއި ހުޅުމާލެ އާއި ދެމެދު ދުއްވާ ބަސް މާލެ އާއި ހުޅުމާލޭގެ އެކި ހިސާބުތަކަށް މަޑުކުރުމަށް ބަސް ސްޓޮޕްތައް ހެދޭނެ : 30 ދުވަސް\nމާލެ އާއި ހުޅުމާލެ އާއި ދެމެދު ދުއްވާ ބަސް މާލެ އާއި ހުޅުމާލޭގެ އެކި ހިސާބުތަކަށް މަޑުކުރުމަށް ބަސް ސްޓޮޕްތައް ހެދޭނެ : 30 ދުވަސް\nމާލެ-ހުޅުމާލެ ބަސް ދަތުރުތަކަށް ބަސް ސްޓޮޕްތައް އިތުރުކޮށް، ޚިދުމަތް ދޭން ފަށައިފި\nމިހާރު December 01, 2018\nމާލެ އާއި ހުޅުމާލެއާ ދެމެދު ކުރާ ބަސް ދަތުރުތަކުގައި މާލެ އާއި ހުޅުމާލޭގައި ވެސް ބަސް މަޑުކުރާނެ ސްޓޮޕްތައް އިތުރުކޮށް، މިއަދުން ފެށިގެން ޚިދުމަތް ދޭން ފަށައިފި އެވެ\nމިއަދު ހަވީރުން ފެށިގެން ވަނީ މާލޭގައި އެ ބަސް މަޑު ކުރާނެ އިތުރު ދެ ތަނެއް ހަމަޖައްސައި އަދި ހުޅުމާލޭގައި މީހުން ދިރިއުޅޭ ހިސާބުގެ އެކި ތަންތަނަށް ބަސް މަޑުކުރާ ގޮތަށް ހަމަޖައްސައިފަ އެވެ. މާލޭގައި ބަސްތައް މަޑު ކުރާނީ ރިންގް ރޯޑްގެ ޕޮލިސް ޓޯޔާޑް ކައިރި އަށާއި ސްޓެލްކޯ ފުރަގަހަށެވެ. ހުޅުމާލޭގައި ބޮޑެތި މަގުތަކުން ދަތުރުކޮށް، ޖުމްލަ ހަތް ތަނަކަށް އެ ބަސް މަޑު ކުރާނެ އެވެ\nއެ ޚިދުމަތް މިއަދު ހަވީރު ފައްޓަވައި ދެއްވުމަށް ފަހު ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވީ އެ ޚިދުމަތުގެ ސަބަބުން ގިނަ ބަޔަކަށް އޭގެ ފަސޭހަތައް ވެގެންދާނެ ކަމަށާއި ސަރުކާރުގެ އަމާޒަކީ ކުރިއަށް އޮތް ތަނުގައި މާލޭގެ އެތެރޭގެ ދަތުރުތަކަށް ކުދި ބަސްތައް ބޭނުން ކުރުން ކަމަށެވެ. އެ މަސައްކަތް ވެސް މިހާރު ކުރިއަށް ދާ ކަމަށް ނަހުލާ ވިދާޅުވި އެވެ\nބަސް ސްޓޮޕްތަކުގެ ހިދުމަތް ފަށަނީ\nސަން އޮންލައިން November 28, 2018\nމާލެ އާއި ހުޅުމާލެއާ ދޭތެރޭގެ ދަތުރުތަކަށް ފަސޭހަ ކުރުމުގެ ގޮތުން ގާއިމް ކުރަން ނިންމާފައިވާ އިތުރު ބަސް ސްޓޮޕްތަކުގެ ހިދުމަތް ފަށަން ތައްޔާރުވެފައިވާ ކަމަށް މިއަދު ޓްރާންސްޕޯޓް މިނިސްޓްރީން ބުނެފި އެވެ\nމިއަދު ޓްރާންސްޕޯޓު މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި އެ ވައުދު ފުއްދަން ބޭނުންވާ ރޭވުންތައް ނިންމައި އެ ސްޓޮޕްތަކުގެ ހިދުމަތް ފަށަން ތައްޔާރުވެފައިވާ ކަމަށް ޓްރާންސްޕޯޓު މިނިސްޓަރު އައިޝަތު ނަހުލާ ވަނީ އިއުލާނު ކުރައްވާފަ އެވެ\nޓްރާންސްޕޯޓް އޮތޯރިޓީގެ ޑެޕިއުޓީ ޑިރެކްޓާ ޖެނެރަލް މުހައްމަދު ރަފީއު ވިދާޅުވީ ހުޅުމާލޭގައި ބަސް ސްޓޮޕުތައް، ފެރީ ޓާމިނަލް ހުރި ހިސާބުން އިއްޒުއްދީން މަގާ ހިސާބަށް ބަހައްޓާނެ ކަމަށެވެ. އެއީ ނެއިބާހުޑްތަކަށް ފަސޭހައިން ވަދެވޭނެ ސަރަހައްދެއް ކަމަށް އޭނާ ވިދާޅުވި އެވެ


އިމާމު ނަވަވީގެ ސާޅީސް ޙަދީސް 20 – DhiSalafiyyah\nعَنْ أَبِي ثَعْلَبَةَ الْخُشَنِيِّ -جُرْثُومِ بْنِ نَاشِرٍ- رَضِيَ اللَّهُ عَنْهُ، عَنْ رَسُولِ اللَّهِ ﷺ قَالَ: ((إنَّ اللَّهَ فَرَضَ فَرَائِضَ فَلَا تُضَيِّعُوهَا، وَحَدَّ حُدُودًا فَلَا تَعْتَدُوهَا، وَحَرَّمَ أَشْيَاءَ فَلَا تَنْتَهِكُوهَا، وَسَكَتَ عَنْ أَشْيَاءَ -رَحْمَةً لَكُمْ غَيْرَ نِسْيَانٍ- فَلَا تَبْحَثُوا عَنْهَا((\n[حَدِيثٌ حَسَنٌ، رَوَاهُ الدَّارَقُطْنِيُّ، وَغَيرُهُ]\nމާނައީ: އަބޫ ޘަޢުލަބާ އަލްޚުޝަނީ، ޖުރްޘޫމް ބުން ނާޝިރު رضي اللّه عنه ރިވާ ކުރެއްވިއެވެ. ﷲގެ ރަސޫލާ ﷺ ޙަދީޘް ކުރެއްވިއެވެ. “ﷲ ވަނީ ތިޔަބައިމީހުންގެ މައްޗަށް ފަރުޟުކަންތައްތަކެއް ކުރުން ލާޒިމުކުރައްވާފައެވެ. ފަހެ، ތިޔަބައިމީހުން އެ (ފަރުޟުތައް) ނަގައިނުލާށެވެ. އަދި އެއިލާހު ޙައްދުތަކެއް ކަނޑައެޅުއްވިއެވެ. ފަހެ، ތިޔަބައިމީހުން އެ ޙައްދުތައް ފަހަނަޅައި ނުދާށެވެ. އަދި އެ އިލާހު ކަންތައްތަކެއް ޙަރާމް ކުރެއްވިއެވެ. ފަހެ، ތިޔަބައިމީހުން އެ (ޙަރާމް) ކަންތައްތަކާއި ގާތް ނުވާށެވެ. އަދި އެއިލާހު ކަންތައްތަކެއް ޙުކުމް ބަޔާން ނުކުރައްވާ ދޫކުރެއްވިއެވެ. އެއީ ތިޔަބައިމީހުންނަށް ހުރި ރަޙުމަތެއްގެ ގޮތުގައެވެ. ހަނދުމަފުޅުނެތިވޮޑިގެނެއް ނޫނެވެ. ފަހެ، ތިޔަބައިމީހުން އެ ކަންތައްތަކާ ބެހޭގޮތުން (އިތުރު ސުވާލުކޮށް) ހޯދަން ނޫޅޭށެވެ”.\nعَنْ أَبِي الْعَبَّاسِ، سَهْلِ بنِ سَعْدٍ السَّاعِدِيِّ رَضِيَ اللَّهُ عَنْهُ قَالَ: ((جَاءَ رَجُلٌ إِلَى النَّبيِّ ﷺ، فَقَالَ: يَا رَسُولَ اللَّهِ! دُلَّنِي عَلَى عَمَلٍ إِذَا عَمِلْتُهُ أَحَبَّنِيَ اللَّهُ، وأَحَبَّنِيَ النَّاسُ، فَقَالَ: ازْهَدْ فِي الدُّنْيَا يُحِبَّكَ اللَّهُ، وَازْهَدْ فِيمَا عِنْدَ النَّاسِ، يُحِبَّكَ النَّاسُ((\n[حَدِيثٌ حَسَنٌ، رَوَاهُ ابْنُ مَاجَهْ، وَغَيرُهُ بِأَسَانِيدَ حَسَنَةٍ]\nއަބުލްޢައްބާސް، ސަހްލު ބުން ޞަޢްދު އައްސާޢިދީ رضي اللّه عنه ރިވާ ކުރެއްވިއެވެ. ﷲގެ ރަސޫލާ ﷺ ގެ އަރިހަށް މީހަކު އައިސް ދެންނެވިއެވެ. “އޭ ﷲ ގެ ރަސޫލާއެވެ! އެކަމެއް ކުރުމުން، ތިމަންކަލޭގެފާނުދެކެ، ﷲ ލޯބިވޮޑިގެންވާނެ އަދި މީސްތަކުންވެސް ލޯބިވާނެ ޢަމަލެއް ދައްކަވާށެވެ.” ދެން ފަހެ، ރަސޫލާ ޙަދީޘް ކުރެއްވިއެވެ. “ދުނިޔެއާމެދު ޒުހުދުވެރިވާށެވެ. (ޒުހުދުވެރިވުމަކީ ޒުހުދުވެރިކަމަކީ އާޚިރަތުގައި ފައިދާ ނުކުރާނެފަދަ ކަންކަން ދޫކޮށްލުމެވެ.) އޭރުން ތިބާ ދެކެ ﷲ ލޯބިވެވޮޑިގެންވާނެއެވެ. އަދި މީސްތަކުންގެ އަތުގައިވާ ތަކެއްޗާ މެދު ޒުހުދު ވެރިވާށެވެ. އޭރުން މީސްތަކުން ތިބާ ދެކެ ލޯބިވާނެއެވެ”.\nޒުހުދުގެ މާނަ އެކި ޢިލްމުވެރިންގެ ގާތުގައި ތަފާތުވެގެންވެއެވެ. މިގޮތުން ބައެއް ޢިލްމުވެރިންގެ ގާތުގައި ޒުހުދުގެމާނައަކީ ޙަސަދައާއި، ކިބުރުވެރިކަމާއި، ދަހިވެތިކަމުން ސަލާމަތްވެފައިވާ ހިތެއްގެ ވެރިޔަކަށް ވުމެވެ. އަދި ދުނިޔެވީ ޙަޔާތަކީ ވަޤުތީ ޙަޔާތެއްކަމާއިމެދު ޣާފިލުވެގެންނުވުމެވެ.\nމި ހަދީޘްގެ ދެވަނަ ބައި ބާރުއަޅަނީ މީސްތަކުންގެ އަތުގައިވާ ތަކެއްޗާމެދު ޒުހުދުވެރިވުމަށެވެ. މިފަދައިން ޒުހުދުވެރިވާމީހަކު އޭނަގެ އަމިއްލަ ފުދުންތެރިކަން އިތުރުކުރަން މަސައްކަތްކުރާނެއެވެ. މިފަދަ އެހެން ޙަދީޘެއްގައިވެއެވެ.\n«الْيَدُ الْعُلْيَا خَيْرٌ مِنَ الْيَدِ السُّفْلَى» [متفق عليه]


"ގޮތްދޫނުކޮށް" އުޅެން ހަދައިގެން ދިރިއުޅުމުގައި ލިބޭނެ ކުރިއެރުމެއް ނޯންނާނެ\nJune 10, 2019 15:01:36\nދުނިޔޭގައި އަޅުގަނޑުމެން ހަޔާތުގެ ދުވަސްތައް ގުނަމުންދާއިރު، ބޭނުންވާ އެތަކެއް ކަމެއް ފުރިހަމަ ނުވެ ހުންނާނެއެވެ. ހާސިލުކުރަން ބޭނުންވާ އެތަކެއް ލަނޑުދަނޑިތަކެއް ހާސިލުނުވެހުރެދާނެއެވެ. ނުވަތަ އެންމެ ލޯބިވާ މީހާ ނުވަތަ އެންމެ ބޭނުންވާ އެއްޗެއްވެސް ނުލިބިދާނެއެވެ. ތިބާ ބޭނުންވާ އެއްޗެއް ނުލިބުމުން ނުވަތަ ތިބާ ބޭނުންވާ ގޮތަށް ކަމެއް ނުވުމުން، ބުއްދުވެރި ގޮތަކީ އެއެއްޗެއް ނުވަތަ އެކަމެއް ދޫކޮށްފައި ދިރިއުޅުމައިގެން ކުރިއަށް ދިއުމެވެ. ސަބަބަކީ އަޅުގަނޑުމެން އިންސާނުން ދުނިޔެއަށް ފޮނުވީ ހަމައެކަނި ދުނިޔޭގެ އަރާމާއި ލައްޒަތު ހޯދާކަށް ނޫނެވެ. އޭގެބަދަލުގައި، އަޅުގަނޑުމެން ދުނިޔެއަށް ފޮނުވީ ގަދަކީރިތިވަންތަ ﷲއަށް އަޅުކަންކޮށް ހެޔޮ އަމަލުކުރުމުގައި، އަޅުގަނޑުމެންގެ އަޖަލު ޖެހެންދެން ދެމިހުރުމަށެވެ.\n"ގޮތްދޫނުކުރުން" މިއީ އެއްވެސް މީހަކަށް އާ ބަހަކަށް ނުވާނެއެވެ. ޝައްކެއްނެތެވެ. ރަނގަޅުކަމެއް ނުވަތަ އެކަމަކުން ބަޔަކު ނުވަތަ ގައުމަށްވެސް ފައިދާ ވާކަމެއްގައި، ގޮތްދޫނުކޮށް ގޮތުގައި ހިފަހައްޓައިގެން ހުރުމަކީ މައްސަލައެއް ނޫނެވެ. ނަމަވެސް ރަނގަޅުކަމެއްގައިވެސް، ގޮތްދޫނުކޮށް އެކަމުގައި ހިފައިގެން ހުރުމަށް ވަކި އިމެއް އޮންނާނެއެވެ. ބުނަން މިއުޅޭ ވާހަކައަކީ ހިސާބަށްވުރެ ކަންތައް ބޮޑުވެ، ގޮތްދޫނުކޮށް އުޅެން ފަށައިފިއްޔާ މަޑު މަޑުން އެމީހަކު މުޖުތަމައުގެ މީހުންގެ ތެރޭގައި އެކެހެރިކޮށްލަން ފަށާނެއެވެ. އެހެނީ ޒަމާނުއްސުރެވެސް، ގޮތްދޫނުކުރުމުގެ އާދައަކީ މީހުން އެހާ ބަލައިގަންނަ އާދައަކަށް ނުވާތީއެވެ.\nދިރިއުޅުމުގައި ކުރިއަށް ދާން ބޭނުންވާނަމަ، ނުވަތަ ކާމިޔާބީތައް ހާސިލުކުރަން ބޭނުންވާނަމަ ވެސް ގޮތްދޫކޮށް އެހެން މީހުން ބުނާ ބަސް އެހުމަކީ މުހިންމު ކަމެކެވެ. ބައެއް ފަހަރުގައި ތިބާ ދެކޭގޮތް ނުވަތަ ތިބާގެ ވިސްނުމަކީ އެންްމެ ރަނގަޅު ވިސްނުމަށް ނުވެދާނެއެވެ. އެހެންކަމުން، ތިބާއަށް ރަނގަޅު ކަމަކަށް ވާ ކަމަކީ ދެން ތިބި މީހުންނަށް ނުރަނގަޅު ގޯސް ކަމަކަށް ވެދާނެއެވެ. ބުއްދިވެރިގޮތަކީ ތިބާ ކަމެއް ކުރަން އުޅޭ އިރު، އެއީ ގޯސްކަމެއް ކަމަށް ބުނެ، އެކަން ނުކުރުމަށް ބުނާ މީހާގެ ބަހުގައި ބަރުދަނެއް ނުވަތަ ހަގީގަތެއް އެކުލެވޭކަމަށް ކިރިޔާވެސް ގަބޫލުކުރެވެންޏާ ގޮތްދޫކޮށް އެކަމެއް ނުކުރުމެވެ. ކާމިޔާބީ ލިބޭނީ އެހެން މީހުންވެސް ދައްކާ ވާހަކައާއި ބަސް އަޑުއަހަން މަސައްކަތް ކުރާ މީހުންނަށެވެ.\nއާއްމުކޮށް ގޮތްދޫނުކުރުމުގެ އާދަ ގިނައިން ފެންނާނީ ކުޑަކުދިންގެ ކިބައިންނެވެ،. ބޮޑު ވާވަރަކަށް ބައެއް ކުދިންގެ ގައިން ގޮތްދޫނުކުރުމުގެ އާދަ ކެޑެން ފަށައެވެ. ނަމަވެސް، ގަބޫލުކުރަންޖެހޭ ހަގީގަތަކީ ދަރިފުޅަކީ ގޮތްދޫނުކުރާ ކުއްޖަކަށް ގިނައިން ވަނީ ބެލެނިވެެރިންގެ އިހްމާލުން ކަމެވެ. ބައެއް ފަހަރު ދަރިން ދެކެ މާ ބޮޑަށް ލޯބިވެވި، ވާ ލޯތްބެއްގެ ސަބަބުން، ދަރިފުޅު ބޭނުންވާ ހުރިހާ އެއްޗެއް ހޯދަ ދޭން ހަދައިގެން މަޑުމަޑުން ކުއްޖާގެ ގައިގައި، ބޭނުންވާ ހިނދަކު ބޭނުން ކަމެއް ކުރުމުގެ ނުވަތަ ގޮތްދޫނުކުރުމުގެ އާދަ ހަރުލައެވެ. ނަމަވެސް ހަގީގަތުގައި، ކުއްޖާ ކުޑައިރު، ގޮތްދޫނުކުރުމުގެ އާދަ ނުފިލުވައިފިނަމަ ބޮޑުވެގެން ދިރިއުޅުމެއް ފެށުމުން އެކުއްޖާއަށް ވަރަށް ގިނަ ގޮންޖެހުންތަކާއި ކުރިމަތިލާން ޖެހޭނެއެވެ.\nއަބަދުވެސް މަސައްކަތް ކުރަންވީ، އަމިއްލައަށް ކުރެވޭ ކުށް ގަބޫލުކޮށް، ގޮތްދޫކޮށްގެން ރަނގަޅު ރީތި ދިރިއުޅުމެއް އުޅުމަށެެވެ. ޝައްކެއްނެތް ކަމަކީ، ގޮތްދޫނުކޮށް އުޅެގެން ވާނެ ފައިދާއެއް ނެތް ކަމެވެ. އޭގެ ބަދަލުގައި ލިބޭނީ މީހުންގެ ނަފްރަތާއި ނުރުހުމެވެ. ވަޒީފާ އަދާކުރާ މާހައުލުގައި ވިޔަސް، ދިރިއުޅޭ ގޭގައި ވިޔަސް، ނުވަތަ ސުކޫލުގައި އުޅޭ އިރު ވިއަސް ގޮތް ދޫކޮށްގެން ވިސްނައިގެން އުޅުމަކީ މުހިންމުކެމެވެ.


New Radiant ge mashoohuru supportaru Kairey maruvejje | Mihaaru\n30 މެއި 2018 - 21:40\nހެންވޭރުގެ ރަމްޒެއްގެ ގޮތުގައި ފާހަގަކުރެވޭ ކައިރޭ މަރުވީ އޭނާގެ އަންހެނުންގެ ރަށް ރ. އުނގޫފާރުގައި މިއަދު މެންދުރުފަހުގެ ވަގުތެއްގަ އެވެ. މީގެ ތިރީހަކަށް އަހަރު ކުރިން އުނގޫފާރުގެ މީހަކާ ކައިވެނި ކުރި ކައިރޭ ފަހަކަށް އައިސް ގިނައިން އުޅެނީ ވެސް އެ ރަށުގަ އެވެ.\nއެސްޓީއޯގެ ވަޒީފާ ގައި ސަރުކާރަށް ވަރަށް ގިނަ ދުވަހު ޚިދުމަތް ކުރި ކައިރޭ އަކީ ހެންވޭރުގެ ބޮޑެއް ކަމަށްވާ ކައިރު ކުޑަތައްހާނުގެ ދަރިއެކެވެ. ސުލްތާން ހަސަން ނޫރައްދީނުގެ ރަސްކަމުގައި ވެރިކަމާ ދެކޮޅަށް ބޮޑުތިލަދުންމަތިން މާލެ އަރަން އައި މީހުންނާ ދެކޮޅަށް މާލޭން ނުކުތް "ލަޝްކަރު"ގެ ޖަޑިބަކީ ކައިރޭގެ ބައްޕަ އެވެ.\nފަހުން ކައިރޭ ވެސް ވެގެންދިޔައީ އޭނާގެ ބައްޕަ ފަދަ ހެންވޭރުގެ ނުފޫޒު ގަދަ، އަޑުގަދަ މީހަކަށެވެ. ހުޅުލޭ އެއާޕޯޓް ހެދިއިރު ހެންވޭރުން ދިޔަ މީހުންގެ ތެރޭގައި ހިމެނި އެ މަސައްކަތުގައި ވެސް ފޯރީގައި އުޅުނެވެ.\nރާއްޖޭގައި ނުރަސްމީ ސިފައެއްގައި ބޭއްވި ފުރަތަމަ ބޮޑީބިލްޑިން މުބާރާތުގައި 1960ގެ އަހަރުތަކުގައި ބައިވެރިވެ ރަން ވަނައެއް ހާސިލްކުރި ކައިރޭ އެންމެ ޒުވާން ދުވަސްވަރުން ފެށިގެން ވެސް ފެންނަނީ ކުޅިވަރާއި މުނިފޫހިފިލުމުގެ ހަރަކާތްތަކުންނެވެ. އެގޮތުން އޭނާ އަކީ ފިނޭ އިބްރާހީމްގެ ދޮންކޮއްކޮ (ފަތަށްސީލާ ދޮހޮއްކޮ) ގެ ލީޑަރުގެ ކަމުގެ ދަށުގައި މުޅި މާލެ އެއްތަން ކޮށްލި ހެންވޭރު ބެރު ޕާޓީގެ މެމްބަރެކެވެ. އޭނާ މަރުދޭ ނިއު އަކީ އެ ގްރޫޕުގެ ތެރެއިން އުފަންވި ރޭޑިއަންޓް ކްލަބްގެ އުވުމަށް ފަހު 1979 ވަނަ އަހަރު އުފެދުނު ކްލަބެވެ.\nފަހަކާ ޖެހެންދެން ވެސް ގަލޮޅު ދަނޑަށް ގަވާއިދުން ގޮސް އެ ކްލަބުގެ އެންމެ އިސް އެއް ސަޕޯޓަރުގެ ގޮތުގައި ހުރީ ކައިރޭ އެވެ. ނިއުގެ ސަޕޯޓަރުން ތިބޭ އިރު އުތުރު ސިޑި ބަރީގެ ލީޑަރަކީ ވެސް އޭނާ އެވެ. ކައިރޭގެ ވަރުގަދަ އަޑު މުޅި ދަނޑުގައި ގުގުމާލާފައި އޮންނައިރު، ނިއުގެ ސަޕޯޓަރުންނަށް އެންމެ ބޮޑު ހިތްވަރެއް ވެސް ލިބެނީ އޭނާ އަރުވާ ފޯރިންނެވެ.\n"އޭރު އޭނާ ނެތިއްޔާ ގަލޮޅު ދަނޑު ސިފަކުރެވޭނީ ފަޅު ތަނެއްގެ ގޮތުގައި،" ނިއުގެ ސަޕޯޓަރަކު ބުންޏެވެ.\nއާއްމުންނާ ގުޅޭ ސަމާސާ މިޒާޖެއްގެ ކައިރޭ، އޭނާގެ ގެ އަށް ނަން ދިން ގޮތަކީ ވެސް މާލޭގައި މަޝްހޫރުވި މަޖާ ވާހަކަ އެކެވެ. އެ ގެ އަށް "ހިތްހަލާކު" މި ނަން ދޭން ހުށަހެޅުމުން ފާސްނުވުމުން އެ ގޭގެ ނަމަކަށް އޭނާ ހެދީ "ހިތްހަލާކު" ގެ އިނގިރޭސި މާނަ ކަމަށް ވާ "ބްރޯކަންހާޓް" އެވެ.\nކައިރޭގެ މައްޗަށް ކުރެވޭ ކަށުނަމާދު އޮންނާނީ މިރޭގެ ވަގުތެއްގައި އުނގޫފާރުގަ އެވެ.\nނިއުރޭޑިއަންޓް ސ.ކ މަރު ރ. އުނގޫފާރު\n19 ކޮމެންޓް, 274 ރިއެކްޝަންސް\nކައިރު ޅަހުއްތުގެ ފާފަ ފުއްސަވައި، ޢާއިލާއަށް ކެތްތެރިކަން ދެއްވާށި. އަދި ކައިރު ޅަހުއްތުއަށް ސުވަރުގޭގެ މަތިވެރި ނިޢުމަތް މިންވަރު ކުރައްވާށި. އާމީން\nނިއުއަކީ، ރޭޑިއަންޓް ކުލަބުގެ ތެރެއިން އުފަންވި ކުލަބެއް. ކުލަބުގައި އޭރުތިބި މެންބަރުންގެ މެދުގައި އުފެދުނު ޚިޔާލު ތަފާތުވުމެއްގައި މެންބަރުން ބައިވީ. މައްސަލައަކީ ރޭޑިއަންޓްގެ ބަދަލުގައި ނިއުރޭޑިއަންޓުގެ ޓީމް ވަރުގަދަކުރަން އުޅުން. ރޭޑިއަންޓާ އެއްކޮޅުގައިތިބީ މަދުބައެއް. ތިބިބައެއްގެ މަސައްކަތުން ރޭޑިއަންޓް ފަހުންނިކުތީ 2ނަންބަރު ޓީމުތަކެއް ހެދުމުގެ ފުރުޞަތު ކުޅިވަރާބެހޭ އިދާރާއިން ހުޅުވާލުމުން އެގޮތުގައި. ރޭޑިއަންޓް އުވުނީ މާފަހުން\nކައިރޭ ޅަތުއްތު. ފިސާރި މަޖާ ހެޔޮ ރަގަޅު މީހެއް. ޅަތުއްތުގެ ފުރާނަ ފުޅަށް ހެޔޮރަހުމަތް ލައްވާ ފާފަތައް ފުއްސަވާ ސުވަރުގޭގެ ދާއިމީ ނިއުމަތް ދެއްވަ އާއިލާއަށް ކެތްތެރިކައް ދެއްވަވާށި . އާމީން . ކައިރޭގެ ދަރިފުޅު އައިމަން އަކީ ވަރަށް ކެއްތެރި ރަގަޅުހެޔޮލަފާ ފިރިހެން ދަރިއެއް. ސުކުރިއްޔާ އައިމަން.\nއަހަރެން ކުރިން ދަންނަ ބޭބެއެއްވެސް ނޫން. މީގެ ދިހަވަރަށް އަހަރުކުރިން އެސްޓީއޯ ޓްރޭޑް ސެންޓަރ ތެރެއިން މަގޭ ރައްޓެއްސަކު މިބޭނެ ފެންނަ އިރަށް ކިޔައިފި އޭ ބޭބޭއޭ، މިހިރީ އިހުގެ ވާހަކަތަކާހެދީ މޮޔަވާ ސޮރެކޭ. މާގޭ އަތުގަ ހިފައިގެން އެތާ ހުރި ބެންޗުގަ އިށީނދެ ކިޔާދިން އިހު މާލެތެރޭ މީހުން ކޮށްފަހުރި ނުލަފާ އެހާ މަޖާ ކަންކަން ކިޔައިދިންގޮތުން އަހަރެން ގޮހޮރު ބޭރުނުވީ ކިރިޔާ. އެންމެ ގަޔާވީ ރައީސް މައުމޫނުގެ މައްމާފުޅާއި ބައްޕާފުޅުގެ ކައިވެނީގެ ވާހަކަ ކިޔައިދިންގޮތް. ހެމުންގޮސް ހަލާކުވި ދުވަހެއް. ގެއަށް ދަމުން އެކުވެރިޔާބުނީ އެއީއޭ ރާއްޖޭގެ މަޝްހޫރު ކައިރޭ އަކީ.\nإِنَّا لِلّهِ وَإِنَّـا إِلَيْهِ رَاجِعُونَ މަރުހޫމް ކައިރު ޅަތުއްތު (ކައިރޭ) އަށް ސުވަރުގެ މިންވަރު ކުރައްވައި އާއިލާއަށް ކެތްތެރިކަން ދެއްވާށި. އާމީން!\nކޮންމެ ނަފްސެއްވެސް މަރުގެ ރަހަ ދެކޭނެ އެވެ. ކައިރޭ އަށް އުފާވެރި ދާއިމީ ހަޔާތެއް ދެއްވާށި.\nإِنَّا لِلّهِ وَإِنَّـا إِلَيْهِ رَاجِعُونَ މަރުހޫމް ކައިރު ޅަތުއްތު (ކައިރޭ) އަށް ސުވަރުގެ މިންވަރު ކުރައްވައި އާއިލާއަށް ކެތްތެރިކަން ދެއްވާށި. އާމީން! އެންމެ ފަހުން އޭނާއާ ދިމާވީ ހެންވޭރު ބްލޫހެވަން ކައިރީ ހުންނަ މިސްކިތަށް އަރާ ނަމާދަށް ހުއްޓާ. އެއީ، މީގެ ދެތިން މަސްދުވަސް ކުރިން. މި އާޓިކަލްގައި ކައިރޭގެ އުމުރާއި، ދުނިޔޭގައި ތިބި ދަރިންގެ އަދަދާއި، އަންބަކުވާނަމަ އެވާހަކަވެސް ހިމަނާލިނަމަ، ފުރިހަމަ ވީހީ. އިނގިފައިވާގޮތުގައި، ކައިރޭ ދެތިން ކައިވެންޏެއް ކޮށް އެކި ބަނޑަށް ކުދިން ހޯދާފައިވާއިރު، ބައެއް ކައިވެނި ތަކުން ދޮން ދަރިންވެސް ލިބިފައި އެބަހުރި.\nވަރަށް މަޖާ މީހެއް..މަޖާ ގޮތަކަށް މަޖާ އަޑަކުން ސަޕޯޓް ކުޜާނީ...މީހުންނާއި ގުޅާ ރަގަޅު މީހެއް ..ﷲ ކައިރޭގެ ފުރާނައަށް ހެޔޮ ރަހުމަތް ލެއްވުން އެދި ދުޭާކުރަމެވެ\nސުވާލު ގިނަ ޚަބަރު\nކައިރޭގެ އުމުރެއް ނޭގޭތަ؟ ދަރިއަކު ނެތްތަ؟؟ކޮން ބައްޔެއްގައި ނުވަތަ ކިހިނެއް ވެފައިތަ ކައިރޭ ނިޔާވީ ..؟ ﷲ ކައިރޭ ފުރާނަ އަށް ސުވަރުގޭގެ މަތިވެތި ނިއުމަތް މިންވަރު ކުރައްވާށި އެވެ.\nކައިރޭގެ ވަރަށް މަޖާ ވާހަކަތައް އަޑުއަހަން. މާތްﷲ މަރުހޫމްގެ ފުރާނަޔަށް ސުވަރުގެ ދެއްވާނދޭވެ.


Swimming association ge raeeskamuge3vana dhaurakah Champy - vNews.mv\nސްވިމިން އެސޯސިއޭޝަނުގެ ރައީސްކަމުގެ ތިންވަނަ ދައުރަކަށް ޗަމްޕީ\nއިސްމާޢީލް ޝާހު 26 July 2020, 20:44\nސްވިމިން އެސޯސިއޭޝަން އޮފް މޯލްޑިވްސްގެ ރައީސްކަމުގެ ތިންވަނަ ދައުރަކަށް މިހާރު ވެސް އެ މަގާމް ފުރުއްވާ މުހައްމަދު އަބްދުއްސައްތާރު (ޗަމްޕީ) އިންތިހާބުވެވަޑައިގެންފި އެވެ.\nހުޅުމާލޭ ސްޕޯޓްސް ކޮމްޕްލެކްސްގައި ބޭއްވުނު ސްވިމިންގ އެސޯސިއޭޝަންގެ ހަތަރުވަނަ އިންތިޚާބުގައި ރައީސްގެ މަގާމަށް ވަގުތު ހަމަވިއިރު ކުރިމަތިލެއްވީ ޗަމްޕީ އެކަންޏެވެ. ފެންނަ ނުފެންނަ ވޯޓުގައި އޭނާ ހޮވިވަޑައިގަތީ 48 ވޯޓާއެކުގައެވެ.\nސްވިމިންގެ ނައިބު ރައީސްގެ މަގާމަށް މި ފަހަރު ވެސް އިންތިހާބުވީ މިހާރުވެސް އެ މަގާމު ފުރުއްވަމުން އަންނަ އިސްމާއިލް އަލީ،، އޭނާ އިންތިޚާބު ކާމިޔާބުކުރެއްވީ 44 ވޯޓު ހޯދައިގެންނެވެ. އޭނާއާ ވާދަކުރި އަހުމަދު ނިޔާޒަށް ލިބުނީ 18 ވޯޓެވެ.\nސްވިމިން އެކްސްކޯގައި ދެން ހިމެނެނީ ކްލަބު ރެޕްރެޒެންޓޭޓިވް ފިރާޝް އަފީފް، ޓެކްނިކަލް މެމްބަރުންގެ ރެޕްރެޒެންޓޭޓިވްގެ އަޙްމަދު ރާއިދު އަލީ، އިންޑިވިޖުއަލް ކުޅުންތެރިންގެ ރެޕްރެޒެންޓޭޓިވްގެ ތެރެއިން އަންހެން ކުޅުންތެރިންގެ ފަރާތުން އަންނަ މެމްބަރު ރަހީމާ އާދަމް އަދި އިންޑިވިޑުއަލް ޕްލެޔާސް ރެޕްރެޒެންޓޭޓިވް ފިރިހެން ކުޅުންތެރިންގެ ފަރާތުން ހަސަން ސިރާޖެވެ.\nހުޅުމާލޭ ސްޕޯޓްސް ކޮމްޕްލެކްސްގައި ބޭއްވި އިންތިހާބުގައި 63 ފަރާތަކުން ވަނީ ވޯޓުލައިފައެވެ.


ކައްދޫގައި ބޮލަށް ވަޒަނެއް އަރައިގެން ނިޔާވި ކޯޕްރަލް ޝައުކަތު އިބްރާހީމްގެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ – Maldivian Democratic Party\nކައްދޫގައި ބޮލަށް ވަޒަނެއް އަރައިގެން ނިޔާވި ކޯޕްރަލް ޝައުކަތު އިބްރާހީމްގެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ\nލ. ކައްދޫގައި ބޮޑީގާޑް ޓްރޭނިންގ ހަދަމުން ގެންދަނިކޮށް ބޮލަށް ވަޒަނެއް އަރައިގެން އިއްޔެ ނިޔާވި އެމް.އެން.ޑީ.އެފްގެ ކޯޕްރަލް ރ. އަލިފުށީ ސަބާނާ، އިބްރާހީމް ޝައުކަތުގެ ޢާއިލާއަށް ރައީސުލްޖުމްހޫރިއްޔާ މުޙަންމަދު ނަޝީދު ތަޢުޒިޔާ ވިދާޅުވެއްޖެއެވެ.\nޝައުކަތު އިބްރާހީމްގެ ބައްޕަ މުޙަންމަދު ވަޙީދާ ރައީސުލްޖުމްހޫރިއްޔާ އިއްޔެ ހަވީރު ފޯނުން ގުޅުއްވައި، މި ޚަބަރު އެއްސެވީ ވަރަށް ކުއްލި ހައިރާންކަމަކާއި ފުން ހިތާމައާއެކުގައި ކަމަށް ވިދާޅުވެ، ޢާއިލާގެ މެންބަރުންނަށް އެމަނިކުފާނުގެ އިޚްލާޞްތެރި ތަޢުޒިޔާ ރައްދުކުރެއްވިއެވެ. އަދި މަރްޙޫމް ޝައުކަތުގެ ފުރާނައަށް މާތްރަސްކަލާނގެ ހެޔޮ ރަޙްމަތް ލައްވައި، ޢާއިލާއަށް ކެތްތެރިކަން ދެއްވުން އެދިވަޑައިގެންނެވިއެވެ.\nމި ހާދިސާ ހިނގަން މެދުވެރިވި ސަބަބު ބައްލަވައި ފުރިހަމަ ތަޙްޤީޤެއް ހިންގަވަމުން އެބަގެންދަވާ ކަމުގައިވެސް ޝައުކަތުގެ ބައްޕައާ ވާހަކަފުޅު ދައްކަވަމުން ރައީސުލްޖުމްހޫރިއްޔާ ވިދާޅުވިއެވެ.\nޝައުކަތުގެ ޖަނާޒާ ރަސްމީ ޢިއްޒަތުގައި އެ މަރުޙޫމްގެ އުފަން ރަށް ކަމަށްވާ ރ.އަލިފުށީގައި، ރޭ 9.30 ގައި ވަނީ ބާއްވާފައެވެ. މި ޖަނާޒާގައި ސިފައިންގެ އިސް އޮފިސަރުންނާއި، ސަރުކާރުގެ ބައެއް އިސް ވެރިން ބައިވެރިވެވަޑައިގެންނެވިއެވެ.\nރޭ ތަރާވީޙް ނަމާދަށްފަހު ޝައުކަތުގެ ހަށިގަނޑު ސިފައިންގެ ކޮނޑުމަތީގައި ރަސްމީ އިއްޒަތުގައި ސަހަރާއަށް ގެންގޮސްފައިވާ އިރު، އެ މަރުޙޫމްގެ ޝަރަފްގައި ސިފައިންވަނީ7ބަޑީގެ ސަލާމެއް އަރުވާފައެވެ.